
August Šenoa 


Zagreb, 14. XI. 1838. 
- Zagreb, 13. XII. 1881. 


August Šenoa (punim imenom Augustus Johannes 
Nepomuk Eduardus Šenoa), »najznačajniji je, naj- 
plodniji, najutjecajniji i najčitaniji hrvatski književ- 
nik 19. stoljeća« - kako je napisao suvremeni 
književnik Josip Laća. Bio je pripovjedač, pjesnik, 
pisac novinskih feljtona, kritičar. Prema zaslugama 
što ih je stekao prema svojoj zemlji i svom gradu, 
mogli bismo ga nazvati i dobrim duhom Zagreba. 
Rođen je u tom gradu 1838. godine. Djed Augusta 
Šenoe bio je pekar u Budimu, a otac biskupski sladopek u Zagrebu, što bi značilo: 
majstorski je spravljao slastice svih vrsta za kaptolski biskupski stol. Spomenimo samo 
trideset vrsta sladoleda iz njegove knjižice recepata... Neko vrijeme je imao i vlastitu 
slastičarnicu. Augustova majka Tereza umrla je kad je imao samo devet godina. Njegovi 
roditelji nisu znali hrvatski jezik, kod kuće se govorilo samo njihovim materinskim, 
njemačkim jezikom - što je u ono doba u Zagrebu bilo uobičajeno u višim građanskim 
slojevima. Građanstvo nije bilo samo hrvatskog, već i njemačkog, mađarskog i talijan- 
skog porijekla. Mali August je uz pomoć privatnog učitelja i samostalno, u druženju sa 
djecom u popularnom parku Ribnjak naučio riječi hrvatskoga jezika. Gimnaziju je 
pohađao u Pečuhu i Zagrebu, a pravo je studirao u Pragu. Bio je u pravom smislu riječi 
poliglot (znalac više jezika), jer je dobro znao hrvatski, njemački, mađarski, češki, 
francuski, talijanski, grčki i latinski jezik. Naknadno je naučio i engleski. 





Radio je kao zaposlenik na raznim odgovornim mjestima u Zagrebu: u kazalištu 
kao dramaturg, te kao potpredsjednik Matice hrvatske. Kao gradski senator obavljao je 
poslove na više radnih mjesta: nadzirao je rad obrtnika, rješavao pitanja seljačkih 
zadruga, upravljao ubožnicama (domovima za siromašne i bolesne) itd. Povrh svega, 
utorkom je radio bez plaće kao sudac za prekršaje. Rješavao je svađe piljarica na tržnici, 
pijanaca i skitnica, što ga je posebno iscrpljivalo, pa je njegova obitelj utorke zvala 
»sudnjim danom«. 

Uređivao je časopise u kojima je objavljivao i svoja djela (Glasonoša, Pozor). Među 
njima je i najvažniji hrvatski književni časopis druge polovice 19. stoljeća Vijenac. Svoje 
novinske članke nije ostavljao suhoparnima. Unosio je u njih zanimljive detalje, životne 

anegdote i duhovite crtice. To je posebno došlo do izražaja u feljtonima ili podliscima 
Vječni Žid u Zagrebu (1862.-63.) i Zagrebulje (1866.-67.). Riječ je o novinarskoj vrsti koja 
u nastavcima izlazi u novinama. Životno i na popularan način govori o temama iz 
umjetnosti, kulture, politike koje zanimaju širu publiku. Njegovi feljtoni humoristički i 
satirički prikazuju atmosferu i mentalitet ljudi koji žive u Zagrebu, svakodnevnicu, 
političke spletke, proslave i društveni život, ispraznost ljudi koji nemaju rodoljubnih 
osjećaja, ni interesa za umjetnost svoje zemlje, niti velikih ciljeva u životu. Na taj način je 
želio potaknuti stanovništvo da razmišlja i postane obrazovanije i odgovornije. 

Pisao je u vrijeme kad se smatralo da književnost treba u prvome redu prosvjećiva- 
ti narod, nacionalno ga i jezično osvijestiti. Sličnu ulogu u Francuskoj imao je Victor 
Hugo (1802.-1885.) Seljaštvo je u Hrvatskoj u Šenoino doba bilo neobrazovano i 
nepismeno, u školama je službeni jezik sve do 1860. godine bio njemački. Tako su i jezik 
i nacionalne vrijednosti bile u opasnosti, a domaći školovani ljudi bili su rijetki i često 
puta nisu mogli dobiti važnije poslove primjerene njihovim sposobnostima. Smatrao je 
da književnost treba biti što realističnija i bliža društvenim zbivanjima, ali jednako tako i 
umjetnički vrijedna. U pjesništvu je posebno bio uspješan dok je pisao povjestice za koje 
je teme uzimao iz povijesti, ali i iz narodnih priča (Kugina kuća, Postolar i vrag, Kameni 
svatovi, Gvozdeni div...) 


August Šenoa oženio se 1868. Slavicom plemenitom Ištvanić s kojom će imati peto- 
ro djece, ali će dugovječni biti samo sinovi Milan i Branko. 


Šenoa je pisao u svim književnim žanrovima, ali najviše je zapamćen po pripovijetkama i 
povijesnim romanima. Radnju romana čini dinamičnijom koristeći se ljubavnim događa- 
povijesnih osoba preko sačuvanih pisanih izvora. To mu je pomoglo da način života i 
običaje iz davnih vremena može usporediti sa životom i običajima svojih suvremenika. 
Romani su mu uglavnom izlazili u nastavcima u časopisu prije nego bi se tiskali cjelovito, 
kao i romani njegovog francuskog suvremenika Julesa Vernea. August Šenoa objavio je 
prvi povijesni hrvatski roman Zlatarovo zlato 1871. godine U njemu govori o događajima 
na Kaptolu i u Medvedgradu u 16. stoljeću, i o borbi između građana i feudalca. Osnovica 
je ljubavna priča između dvoje mladih sa zaraćenih strana, plemića Pavla Gregorijanca i 
građanke Dore Krupićeve. 


Godine 1874. osnovano je Sveučilište u Zagrebu. Za tu priliku August Šenoa napi- 
sao je pjesmu Pjev hrvatskih đaka koju je uglazbio njegov prijatelj Ivan plemeniti Zajc. 
Godine 1867. osnovana je i akademija znanosti i umjetnosti (tada u naslovu Jugoslaven- 
ska, a danas Hrvatska). 


Roman Čuvaj se senjske ruke (1875.) obrađuje temu života senjskih uskoka koji su 
junački branili hrvatske krajeve od napada Turaka, ali nisu za to od Austro-Ugarske 
dobivali redovite naknade niti bilo kakvu drugu potporu. K tome su se morali braniti i od 
napada Mlečana na moru, a na kraju im je prijetilo i raseljavanje. Seljačka buna je tiskana 

1878. godine i obrađuje temu povijesnoga ustanka susedgradsko-stubičkih kmetova 
zbog povećanja rente i terora vlastelina Franje Tahija. Ustanak je vodio Matija (Ambroz) 
Gubec iz Gornje Stubice sa svojim bliskim suradnicima i hrvatskim i slovenskim kmeto- 
vima, ali je krvavo ugušena. Redatelj Vatroslav Mimica snimio je 1975. godine dugomet- 
ražni igrani film na osnovi povijesnih činjenica i romana Augusta Šenoe Seljačka buna. 
Film je dobio i međunarodna priznanja. Iste godine, također prema ovome romanu, 
izvedena je prvi puta i rock opera Gubec beg (glazbu je napisao Karlo Metikoš, libreto 
Ivica Krajač, a orkestraciju Miljenko Prohaska). Ovo scensko-glazbeno djelo, jedno od 
rijetkih u svijetu, imalo je izuzetan uspjeh u tadašnjoj Jugoslaviji i u inozemstvu. Zabilje- 
ženo je da je zbog pljeska publike na gostovanju u Trstu predstava morala biti prekinuta, 
da bi ariju-molitvu Zdravo Marijo (Ave Maria) pjevačica Josipa Lisac mogla otpjevati još 
jednom ispočetka. Rock opera Gubec beg obnovljena je u godinama 2004. i 2012. 


U pripovijetkama August Šenoa govori o vremenu kad se ukidalo feudalno druš- 
tveno uređenje (Barun Ivic&% o propadanju plemićkih obitelji (Kanarinčeva ljubovca 
Vladimir), o poštovanju prema drugim slavenskim narodima, primjerice Slovencima i 
njihovom velikom pjesniku Francetu Prešerenu (Karanfil sa pjesnikova groba), o strada- 
njima djeteta kojega su napustili roditelji i životu u prigradskim naseljima (Prosjak 
Luka), o malobrojnim ljudima koji su obrazovani ali ih sredina ne pomaže u životu i radu 
(Branka, 1881. - ova je tema itekako bila bliska Augustu Šenoi, jer se i njega ticala). 
Pronalazi zanimljivosti i važnosti u pojedinačnim ljudskim životima i uvjerljivim 
likovima. Šenoa zna pisati o njihovim strahovima, nadanjima i razmišljanjima - o 
njihovoj intimi. 

Šenoino značenje je veliko jer je svojim djelima pokazao da hrvatska književnost 
sjevernih krajeva ne mora kopirati teme i stil njemačkih pisaca, već da može govoriti o 
hrvatskim ljudima i hrvatskim dramatičnim događajima iskreno i udubljeno. Istodobno, 
pokazao je da je hrvatski jezik iznimno bogat i sposoban izraziti najdublje istine i 
osjećaje, a da poučavanje u knjigama ne treba biti napadno i u prvome planu. Bio je 
oduševljeni Hrvat i veliki domoljub. 

Pišući, Šenoa je izgrađivao ljepotu hrvatskoga književnoga jezika na štokavskoj os- 
novici. Pratio je dostignuća hrvatskih jezikoslovaca (naročito Zagrebačku filološku 
školu), ali je imao sluha i za govor običnih ljudi. Zbog toga mu dijalozi nisu ukočeni i 
neuvjerljivi već ih je uobličio razgovorno, tečno i duhovito. Smatrao je da su riječi 
kajkavskih i čakavskih govora također vrijedne da se unesu u književni standard ako ih 
svi razumiju. 

Šenoa je bio veliki uzor i učitelj suvremenicima i književnicima koji su došli nakon 
njega. Primjerice, otkrio je mladoga Krunoslava Kutena, najboljega pjesnika početničkog 
razdoblja hrvatske dječje poezije. Poticao ga je da piše, pomogao mu je da pjesme objavi. 
Bio mu je i neka vrsta zaštitnika. Kao urednik časopisa učio je pisanju i poticao na 
književni rad mnoge mlade književnike, dajući im savjete i razgovarajući o važnim 
temama. 

August Šenoa je za života postao počasni građanin grada Zagreba. 


Dana 9. studenog 1880. Zagreb je pogodio razoran potres. Kao gradski senator, 
August Šenoa je danomice, od jutra do mraka obilazio ruševine penjući se na tavane i 
silazeći u podrume, spašavao i zbrinjavao postradale, popisivao štetu, brinuo se na 
različite načine da se grad dovede u stanje reda. Ovu je nesreću grada doživio kao svoju 
osobnu. Već ionako iscrpljen pretjeranim radom, životnim nedaćama i boljeticama koje 
nije disciplinirano liječio, ozbiljno se razbolio i umro 1881. godine. 


Razdoblje njegova književnoga stvaralaštva nazivamo Šenoinim dobom ili protore- 
alizmom. Pripremilo je dobar temelj za sljedeće razdoblje, koje će se nazvati realizmom. 
Jedan od najboljih njegovih predstavnika bit će Ante Kovačić, koji je puno naučio od 
Augusta Šenoe, kao i većina drugih književnika koji će uslijediti. 


kk 


Povjestice su općenito takva vrsta pjesničke pripovijesti čiji sadržaj govori o nekom 
povijesnom događaju: primjerice kad Petar Preradović piše o Kosovskoj bitci, ili kad 
Ivan Kukuljević Sakcinski piše o mitovima i legendama koje se tiču Ilira i njihova života. 
Ovaj posljednji napisao je posebnu vrstu pjesama posvećenima stihovanoj povijesti 
(Povijesne pjesme, 1874.) 


Stihovane povijesti donijele su slavu mladome Augustu Šenoi. On ih je nazivao »hi- 
storičkim baladama« jer govore o događaju iz povijesti i imaju melankoličan ugođaj. 
Danas se povjesticama nazivaju Šenoine priče u stihovima koje nisu stilski posve 
jednake. Neke su bliske legendi, neke povijesnim događajima (Propast Venecije, Prokleta 
klijet, Mile Gojslavica, Vinko Hreljanović), neke realističkim pripovijestima, a ne moraju 
imati povijesni izvor (Postolar i vrag, Kameni svatovi, Kugina kuća). Sve su napisane u 
stihovima. 

U europskoj književnosti povjestice se pojavljuju u 18. stoljeću, kao način da knji- 
ževnici pokažu svoj odnos prema prošlosti i nacionalnoj povijesti. Posebno im je na srcu 
bilo da umjetničkim oblikovanjem povijesti pomognu u stvaranju nacionalne svijesti i 
nacionalnih vrijednosti. Jedan od načina da se to postigne bilo je i pobuđivanje pažnje 
prema usmenoj književnosti i zanimljivim pričama koje su do tada pripovijedali usmeni 
pripovjedači. 

Postolar i vrag Augusta Šenoe (1863.) i bajka Halugica Vladimira Nazora (1913.) 
sjajna su djela koja čine dostojnu prethodnicu Pričama iz davnine Ivane Brlić-Mažuranić. 
Oba se oslanjaju na narodnu priču, a napisana su onda kad još nije bio u Hrvatskoj 
napravljen odabir narodne priče primjeren i zanimljiv mladima. Danas možemo reći da 
je to učinjeno djelomice. U vrijeme kad je Šenoa napisao ovu povjesticu, pisale su se 
brojne »ćudoredne« pripovijetke, što će reći pripovijetke kojima je cilj bio da nauče 
djecu dobrom vladanju, higijenskim navikama, marljivosti. Najčešće takve pripovijetke 

nisu imale umjetničke vrijednosti, a nisu bile ni duhovite. Zato je Postolar i vrag mogao 
značiti preokret u hrvatskoj književnosti za mlade, da je bio objavljen u nekom od 
časopisa namijenjenih djeci. Nažalost, to se nije dugo dogodilo. Zato je ovo djelo doživje- 
lo svoju slavu u novijim razdobljima književne povijesti. Često je dramatizirano i 
izvođeno na sceni u različitim kazalištima, a djeci je to najomiljenija povjestica u 
istoimenoj zbirci Augusta Šenoe. Odlikuju je gipki stihovi, tečan jezik kojim se govorilo u 
narodu, vrlo prirodna i neusiljena rima. Neke riječi su malo neobične jer se više ne 
uporabljaju (arhaizmi), ali to ne oduzima šarm i ljepotu ovome djelu, razumljivom i 
starima i mladima. Stihovi se stoga lako pamte, a dva su postala poput jezične fraze. Ona 
se u Hrvatskoj izgovara kad se hoće reći - pripremi se za nevolju kad nešto ne učiniš 
kako valja: Ide vrijeme, dođe rok: / Eto vraga skok na skok (...) Čitatelj s veseljem očekuje 
svaki novi dolazak vraga i način kako će ga postolar uspjeti nadmudriti. Ovdje je Šenoa 
iskoristio čest način narodnog pripovijedanja u kojemu se ponavljaju situacije, ali svaki 
puta u nešto drugačijem ruhu. To je narodnom pripovjedaču služilo kako bi bolje 
zapamtio priču koju treba ispričati, ali i kako bi zabavio slušatelje i pokazao umješnost u 
pripovijedanju. Ne treba zaboraviti i psihološki učinak na slušatelja (čitatelja) koji zna 
unaprijed što bi se moglo dogoditi, pa je užitak u rasplitanju situacije tim veći. Za sve ovo 
znao je i August Šenoa, pa je iskoristio dobre strane narodne pripovijetke da napiše 
svoje klasično djelo. 


U priči u stihovima Postolar i vrag nalazimo sjajnu inačicu motiva o milosrđu pre- 
ma nepoznatom, siromašnom putniku namjerniku. Čitatelj/ica će se možda sjetiti istog 
tog motiva iz svjetski omiljene priče Ljepotica i zvijer Madame Le Prince de Beaumont. 
Mladić s početka te priče nije pokazao milosrđe, pa je od tada morao trpjeti svoj zvjerski 
lik, dok i sam ne zasluži ljubav i milosrđe, od djevojke koja će u njegov dvorac stići u 
posljednji čas. U Hrvatskoj je motiv iznesen posve drugačije, uz oslonac na narodnu 
priču. Riječ je o milosrđu bijednoga postolara prema Isusu. Taj motiv je dao nadahnuće 
Augustu Šenoi za povjesticu Postolar i vrag. Važna je to tema, naročito uz toliko progna- 
nih i beskućnika u svijetu. Postolar je Isusa ugostio onako kako se pristoji dobrom i 
suosjećajnom domaćinu. Za nagradu je dobio posebne moći i mogućnost da poživi 
sretnije i dulje sa svojom mnogobrojnom obitelji. Uz Božju pomoć lukavi postolar 
obranio se od vraga i prevario ga, premda mu je u početku prodao dušu. 


dr. sc. Diana Zalar 

Prije čitanja... 


Na portalu e-Lektire za ovo djelo pripremili smo 
audiomamac. Poslušajte ga, ili pogledajte njegov pri- 
jevod na hrvatski znakovni jezik. 


Jeste li već čuli ili pročitali da netko kaže: 


Ide vrijeme, dođe rok: 
Eto vraga skok na skok. 


Što bi to moglo značiti? Kad bi se ta rečenica mogla 
upotrijebiti? 


Čitajući i/ili slušajući ovu zbirku saznat će se u kojoj se 
povjestici navedena rečenica nalazi te tko ju izgovara. 


Znate li što su legende? 


Povjestice u ovoj zbirci napisane su na temelju legendi 
ili povijesnih događaja. Proučite koji su to povijesni do- 
gađaji potaknuli pisca da napiše neke od ovih povjesti- 
ca. 


Saznajte što više pojedinosti o Šenoinom životu i radu. 
Zbog čega je on za Hrvatsku važan pisac? 

Povjestice 

Postolar i vrag 


(Po narodnoj pripovijetki) 


Bio jednom postolar, 

Pošten čovjek al' već star: 
Mnogo djece mnogo treba, 
A u kući nema hljeba; 

A djeca sve viču »kruha!« 
Otkud kruha? Nužda 'e gluha. 
Šije starac cijele noći, 

Šije starac, već mu ruke 
Slabe htjele iznemoći, 
Ižuljene od zle muke; 

Vikne: »Pomoz', ma i tko si! 
Baš da vrag mi pomoć nosi.« 


Tek si majstor riječi reče, 
Iznenada kuc na vrata! 

Eto vraga: »Dobra veče! 
Kakvo dobro od zanata?« 
»Nije dobro«, na to stari, 
»Slab užitak staro šilo, 

A u kući loše stvari; 

Bil pomoći, vraže, bilo?« 
Vrag će na to: »Pomoć laka; 
Svega blaga preko mjere, 
Al to znaš da ruka svaka 
Drugu ruku opet pere: 
Zato poslije sedam ljeta 

Sa mnom ćeš put moga svijeta.« 
Sila Boga lje ne moli, 

Glad ne pita tko ga hrani. 
Majstor moj na sve privoli 
I dušu si utamani; 

AT' u kući — bijela kruha, 
Žuta zlata, lijepa ruha. 

Sinak Božji zakasnio, 
Mnogo puta jošt' do neba; 
Tu prenoćit putem treba, 
Majstoru se navratio: 

»De počinka, domaćino!« 
Goso daje staro vino 

I pečenu jarebicu 

I mekanu posteljicu. 

Bog osvanu prije zore 

Pa besjedi: »Oj, majstore! 
Na svemu ti hvala moja, 
Pa mi reci do tri želje. 

— Riječ istina bit će tvoja — 
Bile male ili velje!« 


»Hvala ti na tvojem daru; 
Pa kad hoćeš da ti kažem, 
Ove želje, gospodaru, 


Pred mogućnost tvoju slažem: 


Na tronošku tko mi pane, 
Bez mene nek ne ustane; 

U prozor mi tko zaluče, 
Bez men' glave ne izvuče; 
Tko u vrtu krušku takne, 
Bez mene se ne odmakne!« 
A Bog reče: »Čudni ljudi! 
AT' što želiš, to ti budi.« 


Ide vrijeme, dođe rok: 
Eto vraga skok na skok, 
Kuc na vrata iznenada: 
»Dobra veče, stari goso! 
Već je hora, pusti pos'o, 
Brže-bolje 'ajdmo sada! 
Puna mjera, sedam ljeta, 
Put mojega treba svijeta.« 


A majstoru naopako! 
»Čekaj dokle večeramo; 
Tko će gladan sad u pak'o? 
Na tronošku sjedi tamo!« 

Na tronošku vraže sjeo, 
Ko prikovan da je cjeo. 


»Gotovi smo, da idemo!« 
Vrag da skoči, pa se trza, 
Baca tamo, baca sjemo, 
Bijesno škripi, lud se vrza, 
Ko tamjanom da ga kadiš, 
Ili svetom vodom hladiš, 
Psiče, puše, kune, psuje, 
Grize, plače, jadikuje: 

Al' badava! — kako sjeo, 
Ko prikovan da je cjeo. 


»Oj, računi tebi pusti! 
Sedam jošte dajem ljeta 
Tvojoj duši ovog svijeta 
Al' me, goso, pusti, pusti!« 


»Id', luđače, do nedraga!« 


Majstor reče, vrag do vraga. 


Ide vrijeme, dođe rok, 

Eto vraga skok na skok! 
Kuc na prozor iznenada: 
»Dobra veče, stari goso! 
Već je hora, pusti pos'o; 
Brže-bolje 'ajdmo sada! 
Puna mjera, sedam ljeta, 
Put mojega treba svijeta.« 


A majstoru naopako! 
»Čekaj dokle večeramo; 
Tko će gladan sad u pak'o? 
Pod prozorom čekaj tamo!« 
U prozor ti vraže luče, 
Svoje glave ne izvuče. 


»Gotovi smo, da idemo!« 
Vrag da skoči, pa se trza, 


August Šenoa | Povjestice 


14 


e-Lektire 


lektire.skole.hr 


Baca tamo, baca sjemo, 
Bijesno škripi, lud se vrza, 
Ko tamjanom da ga kadiš 
Ili svetom vodom hladiš. 
Psiče, puše, kune, psuje, 
Grize, plače, jadikuje: 

Al' badava! — lud zaluče, 
Svoje glave ne izvuče. 


»Oj, računi tebi pusti! 
Sedam jošte dajem ljeta 
Tvojoj duši ovog svijeta, 
Al' me, goso, pusti, pusti!« 


»Id', luđače, do nedraga! 
Al' kad dođeš, ne budali! 
Kraj je onda svakoj šali.« 
Majstor reče, vrag do vraga. 


Ide vrijeme, dođe rok, 

Eto vraga skok na skok! 
Kuc na vrata iznenada: 
»Dobra veče, stari goso! 
Već je hora, pusti pos'o; 
Brže-bolje 'ajdmo sada! 
Puna mjera, sedam ljeta, 
Put mojega treba svijeta.« 


Lija majstor stiska oči: 

»U lijep čas mi doš'o jesi! 
Gle tam' krušku, deder skoči 
Pa krušaka se natresi; 

I kruške mi nosi simo 

Da se putem osladimo.« 


Skoči vraže, ludo zvijere; 
Trese kruške do zla bijesa, 
Dokle do tri pune mjere 
Krušaka se ne natresa. 

Luđak krušku uhvatio — 
Ko' da si ga prilijepio. 


»Gotovi smo, da idemo!« 
Vrag da skoči, pa se trza, 
Trese tamo, trese sjemo, 
Bijesno škripi, lud se vrza, 
Ko' tamjanom da ga kadiš, 
Ili svetom vodom hladiš. 
Psiče, puše, kune, psuje, 
Grize, plače, jadikuje: 
Zalud! — krušku uhvatio, 
Ko' da si ga prilijepio. 


»Oj, računi tebi pusti! 
Sedam jošte dajem ljeta 
Tvojoj duši ovog svijeta, 
Al' me, goso, pusti, pusti!« 


»Ao, vraže, naopako! 

Ako sam se zapisao 

Da ću s tobom poć u pak'o, 
Nisam svoje kruške dao. 
Kraj je sada svakoj šali, 

Ja ti rekoh, ne budali!« 


Skoči majstor, skoče momci, 
Redomice vratolomci, 
Povadiše to remenje, 
Đavolčetu leđa glade. 
Đavo kuka, đavo stenje 

I kroz suze i kroz jade 
Đavo gosi to govori: 

»Oj, pustoga vam remena! 
Joj, nemojte! — ta to gori, 
Ni vrag nije od kamena; 
Stoga za lijek leđa mojih, 
A s žuljeva mojih hudi', 
Jošte dva'est ljeta tvojih 
Na ovome svijetu budi!« 

»Kraj je sada svakoj šali, 
Ja ti rekoh, ne budali!« 


Pa sve više čeljad gipka 
Zamahnula to remenje, 

A sve više kao šipka 

Vrag se trese, vraže stenje; 
Pane remen, opet zviznu! 
Vrag se vije, jecat briznu: 
»Jao! jao! dosta! dosta! 
Nek ti duša bude prosta.« 


»Id', luđače, do nemila!« 
Majstor reče, vrag do vraga; 
Nikad njemu više traga. 
Istina vam sve to bila: 

Od majstora sam je sluš'o 


Kad sam kod njeg/ vino kuš'o. 


Naše gore list, 1863. 

Anka Neretvanka 
(Balada sa slikom) 


»Žalostan ti danak danas, oj, ti more, more sinje; 
Primakle se našem brijegu crne lađe arapkinje, 
Primakle se ljute guse da nas satru — Bog ih satr0! 
Raznosi im, buro, jedra, skrši krmu, Božja vatro! 

Spasi, Bože, Dalmaciju, čuvaj moga Radovana!« 

Tako zbori, tako plače neretvanskog žena bana. 
Uspela se mlada žena bijelom dvoru na krunište; 

Tu joj oko niz vrleti na pučini nešto ište. 

A što ište? Zašto plače? Zašto gleda niz pučinu? 

Sa svom četom ban je poš'o proti vragu Arapinu. 
Bjesni more, grme gore, prska pjena put nebesa, 
Oblak tamni muklo zamni i tisuću sipa krijesa; 

Bjesni more, grme gore, a gromorna srijed mejdana 
Tu arapske lađe lete, tamo šajke Neretvana. 

Kao kreljut morskoj zmiji prorokov se barjak vije, 

Ko galebu bijelo pero stijeg mi krstaš! lijepo sije. 

Ljut je mejdan, ljući bojak, plav? se o plav ljuto hrva, 

A međ svimi na mejdanu banova je šajka prva; 

Ljut je mejdan, ljući bojak, more grmi i grohoće, 

Cika — cika, piska — piska, nu pobijedit — Bože! — tko će? 
Anka gleda — srce kuca — oko sijevnu — željno vreba: 
»Silni Bože!« kliče Anka »šalji pomoć, pomoć s neba! 
Gle radosti! — Arap bježi. — Brže-bolje, oj, šajkaši! 
Tako valja! — Hvala Bogu! — Pobijediše momci naši. 
Ali što to? — Šta će sada? — Sveti Bože! — Pogan stao. 
Joj! Utonu krstaš barjak — s njime muž moj! Jao, jao!« 
Pao krstaš, pogan dobi — a od vala sve do žala 

Ori ljuta zaorija: »Pobijedismo! Alah! Alah!« 

Već dopade pogan brijegu, već se uz krš u grad penje: 
»Alah! Alah!« grmi gora. »Alah! Alah!« ječi stijenje. 


1 krstaš - barjak s krstom, križem 


ž plav - brod, lađa 

A banica sirotica, jadom, strahom ophrvana, 

Leti u dvor, pa uhvati vojnova+ si konja vrana, 
Uzjaha ga, poćera ga, teško diše, tiho zbori: 

»Oj, konjiću, ovili se, odnesi me kršnoj gori!« 

A konjić joj leti, leti i uz krši, niz vrleti, 

Al' prokleta za njom četa uz krš, niz krš ljuta leti, 
A konjić joj leti, leti kao vila bjegunica, 

Plamen diše — leti više — jedva mi se zemlje tica. 
Ogrli ga lijepa Anka — već sumrtva gine, drkće, 
Već se četa primaknula — shvatiti je Arap mrk će. 
»Ej, konjiću!« viknu Anka, »mrijeti valja! Već je dosta! 
Bože!« vrisnu, sunovratce sunula u ponor s mosta! 
Zastrlo se nebo tamom, zanjihao vrh se strmi, 

A od krši sve do krši tužna jeka tužno grmi, 

Orila se u dubini Ankinog vrh kršna groba. 

A to narod spominjao — spominjao dugo doba. 


Glasonoša, 1865. 


3 vojno - muž, dragi 

Kameni svatovi 


(Narodna priča) 


Pod vrletnim Susjedgradom“* 
Živio vam starac mlinar, 
Broji vreće pšeničnice, 

Broji mlinar bijeli dinar; 

Srce mu se razveseli, 
Smiješeći se starac veli: 
»Vreće, kese, zemlju, mlin, 
Sve će dobit dragi sin.« 


Pod vrletnim Susjedgradom 

Živi s njime mlinarica, 

S njime broji, s njim se znoji, 

Baš je vrijedna gazdarica. 

Kako bijelo ruho sklada, 

Šapće kroz smijeh: »Snaho mlada! 
Kada dođeš u naš mlin, 

Bit ćeš gospa — goso sin!« 


Ide vrijeme, majka radi, 
Štedi, kupi, redi, gladi, 
Niže, kupi, sve to više, 
Čeka, čeka i uzdiše; 
Perje čiha, kuću sprema, 
Majka čeka, snahe nema. 
A jedinče, majčin sinče, 
Ocu starcu pripomoć, 





4 »Na brdu kraj Susjedgrada strši iz šumskoga zelenila njekoliko klisura čudna lika. O njih priča narod, što 
u pjesmi pripovijedam.« (nap. autora) 

Radi tiho u svom mlinu, 

Pa se muči dan i noć, 

Malo zbori — mnogo misli, 
Valjda su ga jadi stisli. 


Pa će jednom sinu majka 
U pol plača, u po smijeha: 
»Sinko, život nije bajka, 
Kad se ljubi, nema grijeha; 
Zakona je Božjeg krivac 
Kad je mladić samoživac. 
Gledaj, sinko, ja sam stara, 
S posla otac već malakše; 
Mlada gospa redi bolje, 
Mlada leđa nose lakše, 

Pa bi ćako rado gled'o 

Od svog čeda milo čedo. 
Lijep si, mlad si, imaš čime, 
Svuda slovi naše ime; 
Nema nigdje takvog mlina, 
Nema nigdje takvog sina: 
Sto srdaca željkuje te, 

Sto djevica ščekuje te, 
Dobre kuće, lica lijepa: 
Pamet ti je, sinko, slijepa! 
Što ti duša sama tuži 
Gaseć silom srca plamen? 
Što se srcem ne udruži? 
Sinko, sinko, ti si kamen! 
Sinko, sinko moj, ne veni! 
Sinko dragi — daj se ženi!« 


»Majko!« klikne sinak mili, 
O vrat majci ruke krili 

U pol plača, u pol smijeha: 
»Nemoj dalje da me koriš, 
Da od toga, majko, zboriš! 
Kad se ljubi, nema grijeha! 
Nisam, majko, nisam kamen, 
Srce mi je cigli plamen: 

A pri poslu revne ruke 

Zatomljuju srca muke. 
Ljubim, majko, kunem ti se, 
Više neg'li zlatna zvijezda 
Ljubi neba vedre vise, 
Neg'li ptice svoja gnijezda; 
Od sveg toga ljubim više, 
Sva mi duša ljubav diše. 
Čuj me! — tamo lice kreni, 
Pa se, majko, ne rumeni. 
Šutio sam dugo — dugo, 
Sada zbori, moja tugo: 


Bilo ljeto, mutna noć, 

Meni bilo u grad poć. 

Tiho: niti lišća šum 

Muti svijeta sveg počinak, 
A tvoj, majo, dragi sinak 
Gazi mirno gorski drum. 
Kad najednom — na okretu, 
Gdje se grada malo niže 
Mala crkva k Bogu diže, 
Kanda vidim sliku svetu. 
Stanem — mutne tarem oči, 
Tu s oblaka mjesec skoči: 

I divotni sjaj razlijeva 

Do propela, 

Gdje je bijela, 

Lijepa, mlada klekla djeva. 
Ja ni daha! — pa se zgurim, 
Kao zmija kroz grm zurim. 
Šutim. Slušam: ona plače, 
Zdvojno drvo spasa grli 
Vapeć: 'Bože neumrli! 
Umire mi slijepi ćako; 
Nisam silna ni bogata, 

Ovaj mali krst od zlata, 
Dobro mi je moje svako: 
Oj, primi ga, Bože, primi! 
Duše s oca mog ne snimi!" 

Nijem ko kamen tada stajah, 
Ko da vidim kako s raja 
Ruka Božja prestavila 
Anđelića čudomila. 

Smutila se moja pamet — 
To je moga milka zamet. 
Sve sam dosad pritajiv'o; 
AT' sve noću, al' sve danju 
Ovu sliku vidim živo: 
Majko; ja ti ljubim — Janju!« 
»Janju ljubiš, nesretniče?« 
Gnjevna majka gnjevno viče: 
»Janju ljubiš, prosjakinju, 
Zabogarku, golotinju, 
Bijednu curu slijepca Tome! 
Ti jedinac doma stara, 
Bogatoga sin mlinara? 
Lijepo bome, dično bome! 
Zato moje teške muke, 

Da ih grabe lijene ruke, 
Zato lijepa pogačica, 

Da je lomi nitkovica? 

'Ajd u bijednu k njoj koljebu! 
O crnom se gosti hljebu, 
Odrpanku slatko ljubi 

Pa majčino srce gubi! 

Vij joj vijenac ti od sirka, 
Steri postelj od koprive, 
Gusle slijepca nek su svirka, 
Kukaj, krpaj da se žive! 

Idi svijetom, pjevaj, gudi 

Da ti darak dijele ljudi; 

AT' se mlinu ugibaj, 

Jerbo, jadni sine, znaj: 

Ubila me strijela mahom 
Ak' mi Janja bude snahom!« 
Al' iz mlina čuo sve to 

Stari mlinar. Njega eto! 
»Veži jezik! Ni da pisneš! 
Gledaj, ženo, da otisneš! 
Vidiš! Kakva oholija! 

Siromah sam bio i ja; 
Stanovasmo pod koljebom; 
Hranismo se crnim hljebom; 
Dobri Bog je dao svašta, 
Uz bogatstvo siromaštva: 
Časno radi, skromno jedi, 
Pa ti pos'o zlata vrijedi; 
Ženo, tebe bocka đavo! 

To je, sinko, volja moja: 
Janju ljubiš — pa je pravo, 
Janja bit će žena tvoja.« 


»Majko, majko, nemoj tako, 
Crne kletve sije pak'o; 

Da su tebi moje oči, 

Da ti srce tako skoči, 

Da ti uho glas joj sluša, 

Ne bude ti tvrda duša! 
Zaklinjem se, majko, Bogu, 
Pustit Janje ja ne mogu!« 
Stara šuti, gnjev svoj guta; 
Stara šuti, ode ljuta. 


Oj, veselja! Šta je? Šta je? 
Po svem selu eto graje, 
Stare babe lakte boče, 
Razvaljuju čudom usta. 
Iz kućica ljudi skoče: 
»Ele, čuda, čuda pusta! 
Svati idu!« »Čiji, kuma?« 
»Mlinarova mlada sina; 
Janju ženi! Roba fina!« 
»Jel' taj dečko siš'o suma? 
Gavan vodi curče boso! 
To vam nije čisti pos'o. 
AK' je lijepa, ak' je vita, 
Nema Janja šupljeg boba, 

Vrag u torbi ima oba, 
Nije Janja bez kopita!« 


Kuca zvonce na vrleti 
Kao kreljut nebesnika 

I na savez zove sveti 
Dvoje mladih blaženika; 
A po strmoj gorskoj stazi 
K crkvi zvonka družba gazi. 
Ne ide stara. Kod ognjišta 
Ogarak u vatru tiska: 
Šuteć sve od jada piska. 
Jadna Janja ne zna ništa; 
Da bi ona sve to znala, 


Ne bi sad pod vijencem stala. 


Stara svatom ručak redi, 
Tako mlinar zapovjedi, 

Stari mlinar ne zna šale — 
Plam i gnjev joj lica pale, 
Nadimlju se s bijesa prsi. 
Zove zvonce u hram sveti, 
Sad će svati doći k svrsi. 

Na prag kući stara leti, 
Gnjevnom rukom srce tisnu, 


Gnjevnim grlom ljuto vrisnu: 


»Ubila me strijela mahom 
Ak' mi Janja bude snahom! 
Kleta družbo, na toj stijeni 
Kamenom se okameni!« 
Zahujila olujina, 

Razvali se nebesina, 

Puče strijela 

Usred sela: 

Bijeli zidi lijepog mlina 
Crna sad su razvalina. 
Svati, otac, muž i žena 
Tvrd su kamen do kamena, 
Stara svijetom kud vrluda, 
Kažu ljudi da je luda. 

Projurilo mnogo ljeta 
Preko bijelog božjeg svijeta, 
A zidine Susjedgrada 

Prah, pepeo već su sada. 
Jošte stoje kamen-svati, 
Lako ćeš ih prepoznati, 
Mladu, mladog, kuma vitog 
I djevera kamenitog. 

Pa kad usred burne noći 
Munja crni oblak sjeca, 
Usred noći o ponoći 

Neki mukli glas zajeca — 
Zvonce li je, što tu bije? 
Nije, brate, zvonce, nije: 

Uz rumeni neba plamen 
Bijela žena plače, stenje, 
Grli kamen, ljubi kamen, 
Da sve dršće kruto stijenje; 
Ruke joj se k nebu šire, 
Burom zdvojni glas prodire 
U pol plača, u pol smijeha. 
»Kad se ljubi, nema grijeha.« 
Pitaj narod pri toj gori: 
»Šta će ona rosna stijena?« 
Pa ti narod odgovori: 

» To su svati od kamena.« 


Vienac, 1869. 

Kakvu Hrvati djecu jedu? 


Što se muti carski Beč?5 
Dođe I' kuma kuga? 
Repatica duga? 

O sudnjem li danu riječ? 
Nit mu prijeti turski gnjus, 
Nit je blizu ljuti Prus; 
Ali plaha vreva 

Tužne psalme pjeva; 
Građan, seljak, velikaš, 
Dršćuć šapću očenaš, 
Svud je graje, vike: 

Joj po naše kike! 


No u jedan hip 

Baš na sveti kip 

Usred trga 

Svemu svijetu tu na oči 
Mala kvrga, 

Suh krojačić munjom skoči. 
Prašan, blatan, naopako, 
Taj prozbori svijetu 'vako: 


»Braćo, ljudi, čujte, 

Onda jadikujte! 

Jučer mrakom baš za poslom 

U seoce izvan grada, 

S tovarenim iđah oslom, 

Os'o naprijed, ja odzada. 
Mjerim, mislim, mozgam, brojim 


5 »Glavni sadržaj ove pjesme je historičan. Vidi memoire Franje i Fridrika Trenka.« (napomena autora) 

Što da krpam, što da skrojim; 
Bum! zaori duga puška 
Nakraj ceste iz grmuška, 

To vam moga sivca žac, 

K bijesu ludi magarac! 


Šibaj i ja! Al' o Bože! 

Ne iznesoh cijele kože. 
Šest me popa ljutih šaka, 
Kao tvrdo gvožđe svaka. 
Jure sa mnom vrazi, jure, 
Doniješe me međ' pandure, 
Zbogom, svijete bijeli, 
Igle, škare, 'ajd' na klin, 
Moja duša veli: 

Smiluj mi se, Božji sin! 
Staviše me polumrtva 

U zelenu travu; 

Tude ležah bijedna žrtva, 
Ni da maknem glavu, 
Ležah mirno, 

Pa sam žmirn'o, 

Što ti bijesi rade; 

Lijepe vam parade! 


Mrka četa tude sjedi, 

Svi crveni kao rak; 

Žarka vatra baš u srijedi 
U ponoćni liže zrak, 

Od dva hvata piju lule, 

Svi veliki kao kule, 

Ražanj im je čačkalica, 
Kao vrazi crna lica, 

A pod nosom hulje mrke 
Kao koplje nose brke, 
Sjede — sjede — bulje oči. 
Gle! tu jedan divljak skoči: 
'Oj junaci, gdje su gajde? 
Juh! nek teče rujno vino, 
Svi u kolo, braćo, 'ajde! 

Na noge se, omladino!' 

Udri kolo — zemlja ječi, 
Zvuče gajde — toka zveči, 
Pandur pije, ijujuče, 

U kolo me bocka, vuče, 

'Skoči, more igloviću!' — 
Riknu jedna crven-kapa — 
'Jer te drukče, fini 'tiću...' 

— Mene odmah pusti sapa — 
'.. Spržih za pečenku 

Našem vođi Trenku!' 


Igram kolo, pa se vijem, 
Skačem bolan, pušim, pijem, 
AT' su vrazi nagli 

Pa se mene smagli. 


Tad zaviknu velik zijan: 
'Jarčeviću, laku noć! 
Sada možeš kući poć, 
Jer si, more kruto pijan. 


Ja vam digoh odmah skut 

I pod brze noge put! 
Mnogoput nas Bog pokar'o, 
Kuga jela, Turčin har'o; 

Ali Turčin, Lutor, Huse, 

Sve je prema tomu brus! 


Ti Hrvati paklovići, 
Grabežljivi crventići, 

U Beč isti još će doć, 

Neće minut dan i noć; 

Al' štoviše — čujte bijedu: 
Ti Hrvati djecu jedu!« 


Nato cijeli Beč zajec'o: 
»Avaj, djeco, mila djeco! 





$ Jan Hus (1369-1415), češki vjerski reformator i borac za prava češkog naroda, preteča protestantizma. 
Spaljen na lomači kao heretik, nakon čega su izbili vjerski, tzv. Husitski ratovi. 

Jao, čuste l' našu bijedu? 
Ti Hrvati djecu jedu!« 


Minu noćca, minu sanak. 
Sunce sipa zlatni žar, 

A na noge skoči danak, 
Bijelog svijeta barjaktar. 
Poput roja crnog mravlja 
Svijet se zgrće i ustavlja, 
Oknom, trijemom sav je mrav, 
Dvorski trg je puncat sav.7 


A visoko na doksatu, 
Sva u srebru i u zlatu, 
Srjed ohola 

Sjedi kola 

Zlatokosa, milja puna 
Pramaljetna jošte kruna, 
Svijetla, divna kraljica 
Marija Terezija. 


Sumorna je, snuždena je, 
Dušmanin joj krunu grabi, 
Grabi, carstvu lijepe kraje, 
Njeni Nijemci već su slabi! 
Tu zagrmi bubnja glas, 
Čudno tutnji talambas. 
Rog zaori, trublja jekne, 
Pišti frula, zvonce zvekne: 
Prva ide banda turska, 

A za njome bistrim okom, 





7 »Am hof«, trg u Beču, gdje su panduri defilirali pred kraljicom Marijom Terezijom. (napomena autora) 


8 »Panduri su od svih vojnika prvi imali tursku bandu.« (napomena autora) Dana 27. svibnja 1741. godine 
Trenkovi panduri prodefilirali su kroz Beč, uz sviranje »turske bande«. Tirkisch band originalni je naziv 
prve vojne glazbe u Europi. Banda je svirala glazbu orijentalnog prizvuka, te psihološki djelovala na 
bojnom polju. 

Smjelim čelom, snažnim krokom, 
Četa stupa sad pandurska, 

Čelo čete sjaj-čelenka: 

»Vidiš« — viču — »Franju Trenka!« 


Divan vođa, divni momci, 
Čelik-duše, svjetlolomci; 
Pa kako ga nosi hatac, 
Markov, misliš, jaše bratac, 
U desnici sablja sije, 

U ljevici stijeg se vije, 
Stijeg hrvatski neokaljan, 
Vrla četa, vođa valjan! 
Smjelo kroče momci lijepi, 
Zemlja drhće, ljudstvo strepi, 
To su brate, to su oni, 
Časnog krsta Mirmidoni!? 
Zavist laje: Vi divljaci! 
Slava kliče: Vi junaci! 

Da, varvari s kraja svijeta, 
Svijetu mrski i odurni, 

Ali brzi, ali žurni, 

Kada vapi pravda sveta! 


Nu gle čuda! Pandur svaki 

U junačkoj drži šaki 

— Gdje mu duga stoji lunta — 
Malo dijete od profunta! 


Grmnu puške do nebesa 

Da se cijeli Beč potresa, 

Nagne pandur čuturicu, 

Srkne vinca po kapljicu, 

— Nijemci bleje, Nijemci glede — 
Kako pandur dijete jede. 


Nasmiješi se vođa Franjo, 
Kraljici se lijepo klanj'o, 


? Mirmidoni ili Mirmidonci, grčko mitološko pleme hrabrih ratnika, najpoznatiji pripadnik im je Ahilej. 

Stijeg hrvatski malo prigne, 
U stremenu brz se digne. 

I prozbori: »0j, carice! 

Bog ti vedri milo lice, 
Obrekosmo brzo doći, 

Sad nas evo na pomoći! 
Gladni jesmo, svijetla kruno, 
Svijet blebeće na nas puno 
Da ti Hrvat djecu jede; 

Pusti zato bez uvrede 

Kad baš djecu jesti treba, 

Da ta djeca budu od hljeba!« 


Nasmija se svijetla kruna, 
Vedra, nove nade puna: 
»Prosto vama, djeco, budi, 
Pijte k tomu! Briga vas, 

Što luđaci baju ludi, 

Bolji jeste neg' vaš glas! 

Sad mirujte, djeco draga, 
Onda s Bogom 'ajd na vraga!« 


I zaklinu četa vrla 

Iz sve duše, iz sveg grla: 
»Živjela nam kraljica 
Marija Terezija!« 


Brzo glas im zaorio, 
Svuda prati Trenka slava; 
Ali tko je pri tom bio, 

Ne boli već nikog glava. 
Nijemci mole još i danas: 
Osvrni se, Bože, na nas, 
Izbavi nas kuge, rata, 

Zle godine i Hrvata! 


Ali Hrvat svakog prima, 
Svet je njemu svaki gost; 
Svakom dijeli štogođ ima, 
Neima mnogo, ima dost', 
Dođe stranac, kuću ziđe, 

I napita svoju bijedu, 
AT' nijedan još ne viđe, 
Da Hrvati djecu jedu. 


Vienac, 1869. 

Kugina kuća 


(Narodna priča) 

Nad pučinom zadrhtao mjesec, 

Iz oblaka diže sjetno čelo, 

Tužno gleda prema onoj strani 
Gdje do brijega drijema malo selo. 
Drijema selo kao galeb bijeli 

Na igalu zguriv se pod krila, 

Ne hajući jesu l' vali sjeli, 

Da l' još huji olujine sila. 


Zdrava minu Marija, 

Svud je mirna krajina; 
Poboja se mali Rade, 

Lijep jedinac Jele mlade. 
Skoči Rade preko puta, 
Strinina se hvata skuta: 
»Strino mila, strino slatka! 
Maja mi je u grad pošla, 

Maja nije natrag došla, 

Strah je, strino, tvojeg Ratka; 
Vidiš, vani noć je gusta, 

Rade samcat — kuća pusta; 
Noću idu vilenjaci 

I vještice, vukodlaci: 

Pusti, strino — ja se bojim — 
Da pod krovom spavam tvojim.« 
I zadrijema mali Rade, 

Lijep jedinac Jele mlade. 


Nakraj sela stoji lipa stara, 
Starija od ljudskog pametara, 
A pod starom hladovitom lipom 

Drven krst sa Isusovim kipom. 
Naprot kipu čudna žena sjela, 
Crnoj smrti posestrima bijela, 
Zmijska kosa niz rame joj pada, 
Čelik-zubi stišću se od jada, 
Krvav mjesec oči su joj plamne, 
A sred noći vijori se tamne 

Bijela halja — gole kosti krijuć, 
Crni vazduh bijelim bičem bijuć. 
U raspelo gnjevnim okom gleda, 
Vehle usne s bijesom joj se pjene, 
Rad bi naprijed — ali krst joj ne da 
Poć u selo — ali eto žene, 

Mlade Jele, gdjeno ide žurna 

Da je ponoć ne zastigne burna. 


»Stani, Jelo!« — bijela prosi — 
»U selo me odmah nosi, 

Noć mi stazu zagalila, 

Noga mi se utrudila!« 

»Da te nosim čudna seko?« 
Kroz strah vrati mlada Jela, 
»Potrena sam bome cijela, 
Naše selo nij' daleko, 

Na kapljice, pa se napi', 

Na mene se tad uštapi.« 


AT' sve življe bijela prosi: 
»U selo me, Jelo, nosi!« 


»Neću, kumo«, Jela veli, 
»Ma ni za svijet neću cijeli!« 


»Nećeš? Znajder, ja sam ona 
Grobarica svesiona 

Koja ništi, hara, gazi 

Što po mojoj niče stazi; 

Kud mi noga stane, 

Trenom život sane; 

Carstva minu, 

Sela ginu, 

Dub se suši, 

Svijet se ruši, 

Svuda, svuda rastu grobi 
Gdje se moja noga kobi. 
Ako mariš živjet, Jelo, 
Ponesi me sad u selo!« 


»Strašna ženo, men' se mani!« 
»Čuješ, Jelo, stani, stani! 

Ja sam zator smrtne krvi, 

Što god dirnem, sve se mrvi, 
Vojska pada 

Iznenada, 

Ne od sablje, ne od strijele, 
Neg' od mene — žene bijele. 
Vodom plivam — burom srnem, 
Zrakom letim — zemljom prhnem; 
Usporedo 

Sred postelje 

Morim čedo, 

Roditelje; 

Morim popa i ratara, 

Davim bokca, smaknem cara, 
Ljudska kletva — moja žetva, 
Moja radost — ljudska tuga, 
Rasap svijeta — moje biće, 
Smrt čovjeka — moje žiće, 

Ja sam, Jelo — kuma kuga. 

Ili gini il' me nosi!« 


»Vražji rode, ma itko si, 
Ni za carsku svijetlu sreću 
U selo te ponijet neću!« 
Zdvojno Jela vrati kugi. 


»Ti me nećeš, pa će drugi; 
Ali čuj me, u svem selu 
Štediti ću čeljad cijelu; 
Žrtvu obrah si jedinu, 
Glavu smrvih tvomu sinu. 
Nuder, Jelo, ne prkosi, 

U selo me brže nosi! 
Sve će kuće smrt obredit, 
Ali tvoju hoću štedit.« 


»Rade! Sinko!« majka vrisnu, 
Zdvojno rukom srce stisnu. 
»Rade! Sinko! Tebe gubit, 
Tebe gubiti ne ljubit, 

Tebe da mi jedu crvi, 

Slatka krvi moje krvi! 

Tebe više da ne gledam! 

Ne, ne, zlato! Ja te ne dam!« 


»Nuder, hoš'li? Nemoj dugo!« 
»Evo pleća! 'Ajd'mo, kugo!« 


Čujder, čuj! 

Tam'i tuj 

Šušti selom bijela sjena, 
Uz ulicu, niz ulicu, 

Svaku dirnu kolibicu, 
Tek bje jedna pošteđena. 
Sjena hukne — 

Srce pukne, 

Sjena dahne — 

Život sahne; 

Pa kad muklo 

Ponoć tuklo, 

Svuda teško uzdisanje, 
Svuda strašno umiranje; 
Što god mrakom počinulo, 
Nije zorom osvanulo. 


Zaman zoveš i grobara, 
Zaman popa i zvonara; 
Od kuge je cijelo 
Izginulo selo. 


Jela? — Nju mi goni strava 
Gdje kod kuće Rade spava. 

Kuća sama, 

Svud je tama. 

»Rade!« 

Glasa ne imade. 

»Sinko!« vikne sad na vrati', 
AT' joj jeka »sinko!« vrati. 
Čučne, plaho prisluškiva 

Da l' se dahom sin odziva. 
Ništ' ne diše. Pali svijeću 

Ne bi l' našla svoju sreću. 

U komoru munjom hrli, 

Ali praznu postelj grli. 
»Rade! Ču li? Dođe maja, 
Evo slatkog zagrljaja, 

Sto cjelova, 

Halja nova. 

Rade, sinko, nevaljanče! 

Što se skrivaš, moje ranče?« 


Sve preleti, sve prekapa, 
Sred dvorišta, kraj ognjišta, 
Ali nigdje — nema ništa. 
»Ha! Tu, gledaj, leži kapa! 
Njeg'va kapa! — Ne budali! 
Već te imam, tepče mali! 

Ali čija usred puta 

Ondje noga utisnuta? 

To je njeg'va! Kamo? — Jao! 
Od kuće je otišao! 

Bože! Ljudi! — Draga kugo! 
Dajte dijete, nemam drugo! 
Rade! Rade! mili Rade — —« 
Polumrtva na tle pade 

Na koljena, 

Bijedna žena. 

Po zemlji se plačuć vlači, 
Sto cjelova žarkih tlači 

Gdje su sinka stope male 
Tuj u pijesku zaostale. 

»Kleta kugo, kukavice! 

Uzmi mene, varalice! 

Sve ću, slatka kugo, dati, 

Al' mi dijete — dijete vrati!« 


Za ogradom stoji kuga, 
Vjetar vije plašt joj bijeli, 
U pol grožnje, u pol ruga 
Strašna kuga majci veli: 


»Šta me kuneš, ženo luda? 
Kuću sam ti poštedila; 

Zar je kuga kriva bila 

Da van kuće sin vrluda? 
Tam' kod strine ga zatekoh, 
Pade on i pade strina; 

Jelo, ti već nemaš sina! 

Što ti rekoh, ne porekoh.« 
Na to smjesta 

Kuga nesta. 


Iz starinskijeh tad grobova 
Proklijala čeljad nova, 
Pomladi se malo selo, 

Radi revno i veselo, 

Na svih licih cvate sreća, 
Ništ' se kuge već ne sjeća, 
Samo gdje se bibavica 

Na igalu grmeć pjeni 

Stoji kuća samotnica, 
Pusta stijena na toj stijeni. 
Sve naoko vrijeme shara, 
Kuće vrijeme ne ogriza. 

Al ne vidiš tu ni s bliza 

Ni pješaka ni ribara. 

Samo kada mjesec zasja, 
Zlato sipljuć na to stijenje, 
Iz valova gromoglasja 
Čudna pjesma čudno stenje: 

»Tko ste, božji ljudi, 
Kazano vam budi: 
Ne želi nevolju 
Susjedovu polju; 
Njeg'vo poharano, 
Tvoje razrovano; 
Brata tko zagrebe, 
Zakopao sebe. 

To vam Jela veli. 
Ah, vjerujte Jeli, 

Pa molite Boga 

Za jedinca moga, 
Da mi da počinka 
Kraj mojega sinka!« 


Tude pjeva slijepa Jela, 
Kraj postelje prazne čuči, 
Kapu ljubi pjevajući. 
Tako priča svijet iz sela. 
Dom joj jošte dobe ove 
Kuginom se kućom zove. 


Vienac, 1869. 

Vilin prsten 

»Nu dajde neno«, moli mladi Natko, 
»Na polju mrak je, cići zima cića, 

Baš sad je hora majko, da se priča; 

Ti umiješ pričat i lijepo i slatko: 

Ta zimska noć je duga — dan je kratak, 
U peći glavnja još pomalo gori, 

A tu ti stolac, tu i kolovratak: 

Oj slatka majo, pričaj Natku, zbori 

O vukodlacih — ne! — o bijeloj vili; 
Baš ona ti se Natku tako mili.« 


Večeras čas se dilji — vijek je kratak, 
A peć je topla, sin se majci laska; 
Proslovit više neće niti glaska, 
Zavrtio se majčin kolovratak, 

I nit se vije, — sinak tiho sjedi, 

I kolo vrnda, — majka probesjedi: 


»Daleko od nas, sinko — sred planine 
Uzvisilo se čudno zelenbrdo, 

Tu neima nigdje ljudske postojbine, 
Ne pase gorom bjeloruno krdo; 

Iz stijene pršti srebrnica česma, 
Napajat ide crnu zemlju vlagom, 
Romonit ide hladovitom dragom 

Ko pjesma zvoni — gine kao pjesma. 
Vilovskim vrelom ta se česma zove, 
Tu obnoć vile zlatnu kosu pletu, 
Poskakuju ti tuj u kolokretu 

Čarobite im pjesme srce love, 
Vilovske pjesme — pjesme bajalice, 

S nebesa ko da ciliču im žice. 

Da srce stane, — da se kamen gane, 
Da čudom ruža širi nježno krilo, 

Da zlatna zvijezda do zemlje se mane, 

Da pamet ne zna što je prije bilo. 

Od smrtnog roda kad se tkogođ nađe, 
Te smjelom dušom na to brdo zađe: 
U svoje kolo mah ga vila hvata, 

I miti čarom — očima osvaja 

I mami pjesmom, — bistricom opaja: 
Vilovnjak on je, sinko, od tog sata. 
Pred okom njeg'vim svijet taj smrtni gine, 
Munjevita mu bukne duši sila, 

I propjevat će glase u viline: 

Oj sinko! zato čuvaj mi se vila!« 


Večeras čas se dulji, vijek je kratak, 
Već maja drijema, stao kolovratak, 

I oganj gine, tek plamečak mrući 

Na okno sijeva čudno titrajući, 

Na oknu gori živo cvijet ledeni, 

I plamnim cvatom drkćuć se rumeni; 
Bjelolika mu s cvijeta nikne djeva, 
Mladiću pjesmu bajalicu pjeva: 

»Oj dođi Natko, dođi dušo mila! 

Na vilinbrdu nada ti se vila.« 

A Natko gleda, gleda čudan znamen, 
Zahuji vjetar — umre cvijet i plamen. 


I zima minu, pramaljeće sinu, 
Lavorić topli zemlju iz sna ljubi, 
Zelenilom se dol i gora rubi; 

S nebesa mutne oblačine ginu, 
Mjesto njih jato prosulo se zvijezda, 
Na tamnu nebu čudno zatrepeće 

Ko kada krilom ševa zalepeće 

Po buri bjegnuv iz mekog si gnijezda. 
»Na poso ljudi!« zove kućegazda, 

Iz sela ljudi k poslu mravom grnu, 
Uz brazdu već se niže poljem brazda, 
Sjemena gramze u zemljicu crnu. 

A Natko? — Natko miruje i šuti; 
Čudnovito mu svjetlo oči muti, 

Od pluga bježi, kolu se uklanja, 

U sanku bdije, a na javi sanja: 

I mraz ga bije; plamen prsi žeže; 
Uskrilit će se sada lakim krilom, 

A sad ga nješto opet k zemlji steže, 

Sad goni, sad ga drži tajnom silom: 

Čas plače snužden, čas se smiješi sretan, 
Ko kada vijor vitla malo perce, 

Mladiću srcem kreće u namjerce 

U ču'stva raznih vrtlog zagonetan. 


Nu usred slasti čudne i užasa, 
Munjevite mu usred mijene ove 
Otajstven milo glas mladića zove, 
Ko bajni odziv svuda mu se glasa: 
»O dođi Natko, dođi dušo mila! 
Na vilin brdu nada ti se vila.« 


I pusti majku, rod i rodno selo, 
Prošastih dana spominjanje cijelo: 
Zaputio je — ne zna kamo, kuda, 
U grdnu pustoš čovječjega truda. 


Objeručke se poda za zanatom: 
Kovačem postav teškim bije batom, 
Na nakovalu vrelo gvožđe kuje, 

I mač i kosu, strijelu udešuje. 

Gle mijeh se nadme — iskre daždom prše, 
Od zvijezda kanda mrvice se krše: 
Al žarke iskre vatreno su sjeme, 

U ljudsku grud ih nebesnici spreme. 
U same iskre srce zaiskrilo, 

A nakovalo Natku proslovilo: 

»O dođi Natko, dođi dušo mila! 

Na vilinbrdu nada ti se vila.« 


Učenjak posta — reda, zbija misli, 

Po strogom putu znanosti ih čisli: 
Dos€gnuv sunce, nebom zvijezde broji, 
Vedrinom božjom točan put im kroji. 
Iz starih knjiga mudrost svu iskapa, 

Od mudrog truda izdala ga sapa. 

Nu kad si mladić mirnoj u samoći — 
Natovario mudroznanske brige, 

I bdijuć gladan, hladan cijele noći 
Proučit htjede starovječne knjige, 
Zamutiše se mudroželjne oči, 
Pismence preda nj za pismencem skoči, 
Pisme€na kolo titrajuć se kreće, 
Komarac pjeva zujeć oko svijeće: 
»Oj dođi Natko, dođi dušo mila! 

Na vilinbrdu nada ti se vila.« 


I baci knjige — pa junakom bude, 

I vražje zdvojan traži ljute strijele, 

I trpi rane, žeđu, glad i trude, 

Na rosnoj zemlji probdi noći cijele; 
Nastanio se pod svoj bojni šator, 
Bjesnoćom rata bijesnost svoju guši, 
Kud gledne, vidi smrt i krv i zator: 
Odlanut ipak neće mladoj duši. 

Jer zveka mača, vatrometa gromi, 
Gdje dušu ljudski bijes u tijelu lomi, 
Jer umirućih uzdah — kletva zadnja, 
Gdje zlatni prijestol štropotom se mrvi, 
U vlastitoj gdje narod tone krvi, 
Strahotom divna to mu bila skladnja, 
A odziv njezin: »Natko, dušo mila! 
Na vilinbrdu nada ti se vila.« 


»Da, k vilinbrdu!« kliknu mladi Natko, 
Po priči majke još te živo pamtim, 

I pamteć tebe cijelom dušom plamtim, 
Iz prvog vijeka spominjanje slatko!« 


Mladića spopa desnica nebeska, 

U oč'ma suza uznosa se ljeska, 

Iz svijeta bjegnu — leti, leti, leti 
Kroz noćne šume, pustošnom vrleti, 
Preleti munjom nebotične vise, 
Preleti strijelom sunovratne klise: 
Kud jedva zvijere mosti preko rapa, 

Krilovit Natko lakom nogom stupa: 
I pošto triput sunašce se skloni, 
Na vilinbrdo čežnja mladca doni. 


U vedro nebo sjajna skače gora, 

Od vijeka mlada, starija od svijeta, 
A posred gore ključa česma sveta: 
Bez sunca, noći — tu je vječna zora. 
Tu neima zime, ljeta, žege, leda, 

Tu cvjeta, plodi vječno pramaljeće. 
Iz ploda pak se novi cvijet promeće 
Neopazice oku što ga gleda. 

Ni sjevera ni kišnog neima juga 

Tu nitko ne zna što je starost, tuga. 
Ni što će milja strujom dugih ljeta 
Zamotrit križem vasionog svijeta, 
Vaskolik objam raskoši čudesne 

U mladca oko jednom zrakom bljesne. 


Od tolikog čuda vilović umorni 

Vas u se klonu, razmišljanja lišen, 
Dok gorskog raja suglas čudotvorni 
Ne nasluti mu duha cilj uzvišen. 
Cjelinom bajnom oživnulo cvijeće, 
Iz cvijetka svakog pline magla bijela, 
Od cvijetka k cvijetu željica ju nijela; 
Oko njeg šuškat, šaptat se je čulo: 
Gle! Magla prima oblik već životan 
Iz lista ruka, tuj iz rose oči, 

Iz ruže lice jednim trenom skoči; 
Sve spline sad u vijenac živ, divotan 
A uz to zvoni pjesma miloslatka; 
Vilovsko kolo uhvatilo Natka. 
Vilovsko kolo vije se i vije, 

Ko okresnice letaju im kose, 

Za njedrom zvijezdu, plam na usnah nose, 
Ko majski sanak svaka mu se smije: 
Ita iona mladca mami, hvata: 
Vilovnjak bude Natko od tog sata. 
Tu stade kolo — muknu zbor djevica, 
A ponajljepša lijepih gorskih vila, 

Mladića plahog nježno ogrlila, 
I poljubi ga — vila pjevalica. 


Oj, znaš li brate čuvstva materina, 
Kad svoje čedo cjelujući nina? 

Oj, znaš li oca stisak nježni, vrući, 
Jedinac kad se vrati svojoj kući? 

Oj, znaš li radost, kadno mornar vrli 
Po bijesnoj buri vjernu ženu grli; 

Oj, znaš li kliku burnu mili rode, 

Kad narod zgleda prvi dan slobode? 
Da, tako blago, tako voljko, milo, 

I sto put blaže Natku ti je bilo, 

Kad plamni cjelov vile pjevalice 
Mladiću mlado ozorio lice. 

Aldjski cvijet pod spregom lista kruta 
Podrijemo sunca željan dugo doba: 
Al eto dana — puca kora žuta, 
Miloduh cvijet se krisi iz svog groba, 
Ponosit k zvijezdam vit i tanan skoči, 
Iz zlatnih pera svijetu melem toči: 

I pjesnikova duša tako mlada 

U polusanku sluteć dugo čami, 

Al sunce blijeskom zastor razdre tami, 
I slavlje slavi pjesnik iznenada; 

Na ovom brdu pri toj svetoj vodi, 

I Natko tako pjesnikom se rodi. 

On jedva misli, — minuli su danci 

U nepameti zavijek zakopani, 

A što će biti? — Nade, slutnje, sanci. 
A što je sada? Glavu srce zane! 

Ne zamislio misli nezavisle, 

Jer bijele su ga ruke na grud stisle, 
Na jelena ga zlatnog vila djela, 

Uz plaha mladca sama vila sjela. 
Zagrabce jelen jezdi uz nebesa, 

Od zemlje u vis prema suncu smjera; 
Vilozobnim ga bićem vila tjera, 

A munjom žvali silu hitrog bijesa. 
Sunčanim zrakam nalikuju prami, 

I oči bliješte, burne dvije pučine: 

Od mlađa halja1“ tijelom joj se vine, 
Nebolik plašt se rajskoj u pomami 
Talasa za njom šumeć ko olujom, 
Daleko zvijezdnom zavlačeć se strujom. 
I pucka bičem — prema suncu juri, 
Plahovitoj je nalik zimskoj buri, 

I mune brže, nego miso svane, 

Neg zraka na svijet s božjeg sunca pane: 
A zemlja pada, gine — poput kaplje 

Ko suza drkće usred plamnog svijeta, 

I mine nakon, ko što rosa s cvijeta. 

Tu stade jelen pred vilinjim gradom, 
Od alem-kama stoji grad saliven, 

A srebrom, zlatom, biserom pokriven. 


»Gle svijeta!« kliče vila milku mladom. 
Razgalio se srcu obzor tijesan, 
Čudčsa shvaća vilenjaka miso, 

I migom oka svemir sav opiso, 
Poklećke vili pjeva velepjesan: 
»Nebesa pjesmo, krilatice božja, 
Najvišje sile ogledalo vjerno! 

Gle smrtan stvor ti pade do podnožja, 
Veliča tebe, klanja ti se smjerno! 

Kad pusti ništar iz dubine zjao, 
Svjetotvorna ozvala se slova; — 

Iz tmina buknu migom sto kresova, 
Mladovjek svijet je prvim danom sjao. 
U suglas divan sva se narav složi, 

I sljubila se protivna si sila, 

A prva jeka na taj poziv bož'i 

Čardbita si pjesmo tada bila! 

Po tvojoj skladnji kreću se nebesa, 

I dušu prima mrtvog tvora smjesa; 

Uz zvuk ti čovjek rodi se, uspijeva, 
Nad grobom svojim ljudski rod te pjeva; 
I ledne prsi plamenom razgaraš, 
Vrlinu slaviš, a hudobu karaš; 
Divljaka mekšaš, miluješ, uljudiš, 


10 Mlađ, mlađa ili mlađak, vrsta trajne zeljaste šumske biljke (rod Corydalis). 

Iz ropstva narod na slobodu budiš. 

U alem-vijenac suze jada nižeš, 
Veselja klikom radost uzveličiš, 

Na snagu duše ponikle nam dižeš, 
Ljepotu zemsku vječnom slavom dičiš. 
I s tebe moli, smiješi se, i plače, 

I s tebe srce umrje ljubit jače: 

A istina, što živ ju ne nadvlada, 

U tvoje negve podaje se rada. 

Prevalit umiješ dalek obor zvijezda, 
Zaludu kamo slabo zgađa oko, 

Ko zlatan leptir titraš u visoko. 

Ti riješiš grlo pticam usred gnijezda, 
Slavulja s gromom tvoja sila spregne, 
Bogovat s tebe smrtni čovjek tegne, 

Iz ništa tvoreć nove čudne svijete, 

I s tebe misli s neba mu dolete. 
Čardbita si, pjesmo, k tebi duša, 

Ko k suncu čezne ruža razvijuša; 

O daj da s tebe duša bude čista, 
Kristalom bistrim da se svijetom blista, 
Da pravda vječna dušu mi probija, 

U svjetlo duge da se razavija. 

Na vječni evo sklada ti žrtvenik 

To mlado srce, čiste osjećaje, 

— I proklet bio, ako ne ustraje, 
Mladovjek boštva tvojega svećenik!« 
Zatečen čuvstvom mladić sakri lice, 
Privinuo se uz grud pjevalice, 
Posmješkujuć ga lijepa vila grli, 

Sa pobratimom u svoj dvor pohrli: 

Tu njeguje ga, draga, uči čarom, 

Da mišlju dopre do dna svjetskog gliba. 
Na mekih prsih cjelujuć ga ziba; 
Darivala ga travom odoljanom, 

Da lijep se mladić može takmit s danom. 
I riječ mu cvala, ko da čemin cvijeta, 

I duša sjala, ko što more čisto; 

Nebesa mu se trak u oku blisto, 

A srce shvati osjet cijelog svijeta: 

On njegda čovjek — slab i smrtan bjesnik, 
Uz vile njegu posta čitav pjesnik. 


Nu minu vrijeme kao brza rijeka, 

U moru vječnom bez traga se gubeć; 
I mladić blažen, bijelu vilu ljubeć 

U raju prosni do tri duga vijeka: 


Naišla sjeta, u grud mu se svrati, 

I mladić vili napokon prihvati: 
»Ljepotice mi, divna alem-dušo! 

Na moje srce teška pada korba, 

Blagoće puno uz tebe sam kušo, 

Al nijesam kušo što je svijet i borba. 
Mladića digla si me iz mog praha, 
Nadahnula me silom višnjeg daha, 

Da prorok pravde lažnom svijetu budem, 
Nebesa plod da prignem slabim ljudem. 
Vilovat zemlji čežnja me obuze, 

Da tminam zemskim vječnu luč zapalim, 
U boli, borbi srce da okalim. 

Ne znade za slast tko ne pozna suze. 

I jakim bit ćeš samo sred slaboće, 

A slab ćeš ostat plandujući dovijek, 
Vilovnjak jesam, al sam zato čovjek; 
Dopust' mi u svijet — svijeta mi se hoće!« 


»Namamljuje te u svijet srca žudnja 
U domovinu ljudi da se vratiš? 

S nebesa visa da se sunovratiš 

U vrtlog dvojbe, kušnja, muke, bludnja? 
Mladovjek brate, goriš biti junak, 

A često cijena krijeposti je varka; 
Plemčnit nagon, želja često žarka 
Pokršila se kano o hrid čunak; 

I često dušu svlada ljudska narav, 
Ništavilo je sreća, bljesak varav, 

Nu neka! Idi! Od mene ti prosto! 

Taj zlatni prsten još ti na put dajem, 
Sa vilinim te nav'jek vezo rajem; 

Na daničinoj vatri ti je skovan, 

Po krugu neba beskonačno snovan; 
Divotvorne je dar ti ovaj cijene, 

Ko vilin spomen smagat će ti moći, 
Ne kreni vjerom, tad bo zlo ćeš proći: 
Oj, čuvaj prsten, pa se sjećaj mene! 
Al pamti većma, da te žena rodi, 

Da čovjek jesi! Svud mi zdravo hodi!« 


Povratio se tvoriti čudesa, 
Božanskom liku ljude upriliči, 
Vrlinu pjesmom dignu i prodiči: 

Na Zemlju pjesmom prenio nebesa, 
Vilovskom silom roblje oslobodi, 

I pustoš bujnim vrtljem preporodi. 
Po svemu svijetu ide o njem priča, 
Sve Natka zove slavi i veliča. 

I zove car ga do svog zlatnog stola, 
Vilovskim čudom da se slavi kruna, 
Posadila se svake dike puna 

Uz oca cara mlada kći ohola. 

Po dvoru zvoni pjesme bajni žamor, 
Al ona osta kao led i mramor. 

U slađi prebir sklada slatko žice, 

Al hladno osta carske kćeri lice. 

U gromne glase udesio strune, 

Ni okres munje licem joj ne mune. 
Tad stisnu zdvojno zlatni prsten vile, 
Uboden ledom carevice hladne, 

Iz dvora carskog bezobzirce padne, 
Čardbite si sakupio sile: 

»Čarobit daru, sad mi čaraj, tvori!« 
Iz zemlje zlatni uzdigli se dvori. 

Od carske ljepša palača mu sjala, 

A carevica tim se umekšala. 

I glas se čudni za čas prosu svijetom, 
»Vilovnjak Natko posto caru zetom!« 
Ko zlatan kukac povrh bijela lijera, 
Na usnah žene drijema Gavan-Natko; 
Probuktale si sne iz mozga tjera, 


e-Lektire 


lektire.skole.hr 


August Šenoa | Povjestice 51 


Uživat mari sadašnjost si slatko; 
Ljubakajući davi uspomene, 

U zlatne žice nikad već ne dirno; 

Tek kadšto iz sna tajan glas ga prene, 
Al glas umukne — Natko zaspi mirno. 
U svijetu svijet se hrva, bori, kolje, 

»I nek se kolje, tko se klati mari, 

I prosto budi, da si pokoj kvari: 

U zapećku se žive ipak bolje!« 

I sretni Natko spavo, pio, jeo, 

A svijet se pita: »Kud se Natko djeo?« 
O klinu gusle pitaj! Hasne male! 

A žice su im davno popucale. 


Al jedne noći — bila zima kruta — 
Prohuji zemljom mećavina ljuta, 
Nebesi munje unakrst se gone, 

A zlatnom dvoru prozori zazvone, 

I svijeća noćna drkće s mraznog daha, 
Ko s noćne ježnje kukavica plaha, 
Nad posteljom mu zavjesa lepuće, 
Ko slaba kreljut ptice umiruće. 

Sa mekih usna carevice žene 
Strahovitim se vriskom Natko prene, 
Bjelutak oka krv mu zarubila: 

Na prozoru mu stoji blijeda vila. 


»Oj jadni druže — eto opet vile! 
Osvećujuć se da ti dušu strese, 
Da naspe u grud sve zdvojenja bijese, 
Da sažge strijelom uvele ti žile! 
Jer vili rajskoj ukrao si svijeću, 
U zemlje noći da si tražiš sreću; 
I vila raju oteo si zlato, 
Zakopao ga u to zemsko blato; 
Za glasnu pjesmu prevario vilu, 
Da kupiš sebi gizdavicu gnjilu, 
Uvrebao si pravde vječne miso, 
Na pazar slasti putenoj ju vrgo; 
U zlatnu knjigu ime si zapiso0, 

Iz zlatne knjige sam si ime trgo: 

Oj, znaš li vilu, bezumniče mladi? 
Da, vila dođe, da ti srce vadi! 

Al neću! — davno već ti srca nema, 
U mrtvu sanku lijena duša drijema: 
U nepamet ti crno ime palo, 

Il prezirom se samo spominjalo, 
Na ruglo budi oku ljudskog puka; 
Ko bič te tjeraj glad i jad i muka, 
Kudgod se zemljom noga ti potuca, 
Nek sjećajuć se tvoje srce puca, 

U bijedi tisuć ljeta proživio! 
Onijemio! Oj proklet, proklet bio! 


I zinu zemlja — grad i žena propa, 
Prokletstvom svojim vila ih zakopa. 

A Natko? Natko bjeduje i šuti, 

U bolnu srcu sto mu jada ljutih; 

I nijem je, nijem je! Htio bi da rukne, 
Zagrmit rad bi, da mu srce pukne — — 


I često noćju a uz muku bijesnu 
Zakune strijelu božju, da ga satre, 
Na čelu gle mu istinu nebesnu 
Pismeni žarkim vjekovite vatre: 


»Kog vila zovne pjesmom pobratima, 

Da nevjerom si ne bude joj kriv, 

Od dvaju jedan put odabrat ima: 

Vilovat do vijek il mrtvovat živ!« 


Vienac, 1870. 

Božja plahtica11 


Dva susjeda u selu bila, 
Siromah, — drugi bogataš; 
U gavana je blaga sila, 

U bogca neima ništa baš. 


O bijelu dvoru prvi biva, 

A oko dvora perivoj; 

O koljebi se bijednoj skriva 
Od bure, zime bogac moj. 


Na uzglavju se slatko valja 
Bogataš ohol, lijen i lud; 
A zabogar na slami, tralja' 
Prosniva žića teški trud. 


I dođe noći dođe vjetar, 

I udri kiša, udri grom; 

Sa Bogom ide sveti Petar 
Počinku tražeć miran dom. 


Na gavanova vrata kucnu 
»Počinka dajte — jedan dan!« 
Na Boga gavan pseto hucnu: 
»Za kukavice nij' mi stan!« 


I zađu k bogcu — taj ih primi. 
»Od lišća prostrijeh postelj vam!« 
I zadnju koru dijeli s njimi, 

U podstrješku je spavo sam. 


U zoru ode Božji sine, 
Al osta njegov blagoslov, 


1 Božja plahtica - mirisava biljka. Nijemci joj kažu »Marienkraut«. (napomena autora) 

I bogca teška bijeda mine, 
Osvjetla mu se srećom krov. 


Nu listak na kom Isus snivo 
Zamiri milim mirisom; 

Od toga dne ga puk nazivo 
Do sada božjom plahticom. 


Bogataš propa — drač, kopriva 
Zastire dvoru oholost; 

A božja plahta oglašiva 

Još danas Božju zahvalnost. 


Vienac, 1870. 


e-Lektire 


lektire.skole.hr 


Gvozdeni div 


Stajalo jezero gorsko, 
Kraj njega gradić bijel, 
Čuo se danju i noću 

S gradića plač i cvijel. 


Pitali ljudi: »Ta šta je? 

Odkle taj narijek živ?« 

Djevojka čami u gradu, 
Čuva je gvozden div. 


Krati joj sunce i mjesec, 
Krati joj hljeb i zrak, 
Gine, oj, djevojka, vene, 
Gusti je zastire mrak. 


Ali gle! jedne se noći 
Uspjeni jezera val, 
Čudesno čudo je palo 
Navlaš pred diva na žal. 


Zlatna riba se ljeska, 
Oči joj alem su kam, 
Gvozdeni silnik je vidje, 
Očima bljesnu mu plam. 


»Dive, oj, gvozdeni dive!« 
Reče mu ribica, »čuj! 
Zlatnih mi sestrica tisuć 
Plovi u jezeru tuj. 


Moje ćeš sestrice zlatne 
Dobiti, dive moj, sve, 
Zlata ćeš nabrati, zlata, 
Segnider rukom, nu, de!« 

Lakomo srce mu zavri, 

Brzo dohvatio žal, 

Nagnu se, posegnu mahnit, — 
Pljusnu u jezera val. 


Ljepota djevojka ćuti: 
Nestao silnik je klet, 
Ljepota djevojka hiti, 
Hiti u bijeli taj svijet. 


Minule suze i jadi, 
Minulo ropstvo i mrak, 
Sunce i mjesec joj sjaje, 
Krisi je lagodan zrak. 


Kliknulo grlo: »Sloboda, 
Sunce i životi raj!« 

»Sunce i život — sloboda!« 
Jekom se orio gaj. 


Ori se goricom, ori 
Usklik djevojke živ, 

Na dnu pak jezera hrđa 
Ljuti gvozdeni div. 


Vienac, 1872. 

Prokleta klijet 


Šta grmi burno kao grom 
Na strmu klisu tom? 

Zar bjesni savski vir 
Kroz gluhi noćni mir? 
Šta sipa ono žarki trak 
Kroz crni noćni mrak 
Krvook ko da pade zmaj 
U ovaj mirni kraj? 


S visoka gleda u noć brda 

— Baš pol noći je, ljudi, sad — 
Od tvrda kama neman tvrda, 
Starina, mrki Susjedgrad. 
Uzdrktaše mu tvrdi zidi 

Ko da ga trese s neba grom, 
Ko da će pucat pod njim hridi, 
U temelju se ziblje svom. 
Usplamtješe mu žarke oči. 
Okana gotskih dugi red, 

I u noć svjetlilo se toči 

Ko ljuta zmaja krvav gled. 


AT' nije grom to, nije trijes, 
Već gospodski je šumni ples. 
Bjesomučna ta glasna vreva 
Hrvatovića velikaša 

Tu igra kolo, pije, pjeva 

Uz zvonki zveket punih čaša. 
Tu bljesne oko, pade kocka, 
Tu miri12 divno ružin cvijet, 
Vragometan se mladi svijet 

I pjesmom, šalom ljuto bocka. 
Uz žarko sunce sto svjetala 


12 miri, miriti - miriši, mirisati 

Prelijevala se sjajna svila, 

U ogledalu put kristala 
Odbijala se lica mila; 

Na divnih gospoj' crnu kosu 
Snjegolik biser zrnje prosu, 
Od radosti im lica gore 

I sijevaju im poput zore. 
Lagacko lete noškom dragom 
Šardvitim i mekim sagom. 

I ugiblju se, pa se smiješe, 

I tajno šapću, tajno griješe, 
I otimlju se, steru mrežu 
Gdje gođ se javi junak mlad, 
I bijelom rukom ljuto vežu, 
I bude okom srca jad. 


Al' živa mladež živo skoči, 
Munjevita se kolom kreće, 

Sve tražeć milka, ištuć sreće, 
Na mejdan zovu muške oči. 

Pa mladež zvekće ostrugami 
Ispod oka se milo smijuć, 

Uz ženski pas se nježno vijuć 
Da koju vilu hitra smami. 

Svud vidiš radost, ljubav cvasti; 
Ne budite mi, gosti, plahi; 
Hrvatsko plemstvo danas časti 
Gospodar grada, Ferko Tahi! 


AT' dolje šumi savski vir 

Kroz crnu noć, kroz noćni mir, 
I ozivlju se vali plahi: 

— Vaj! Ferko Tahi! Ferko Tahi! 


Baš čelo stola starac sjedi 
Kratkokos, blijed i tvrd i mrk, 
Uzvijajuć si dugi brk, 

Kroz rug se smiješeć društvo gledi; 
U zlatnu kupu vina toči, 
Zasijevnule mu male oči. 
Gospodar ljuti 

Družini mignu, 

Pa čašu dignu 

I sve ušuti. 

»Oj, gospodo, baš lijepa hvala, 
Što meni sreća danas dala 
Da toli dičan dođe zbor 

U Susjedgrad, u Tahov dvor. 
Što ima kraljevina naša 
Plemića, kneza, velikaša, 
Što nosi slavan grb i glas, 
Sve vidim tuj u ovaj čas. 
Sad čujte kuće gospodara, 
Nek navada se štuje stara: 
U naše slavlje! 

U naše zdravlje! 

Mi smo gospoda, 

Naša sloboda, 

Naša je volja, 

Naša su prava, 

Naša su polja, 

Naša je slava! 

Naš je i svijet — 

A kmet je smet: 

Neka se muči, 

Neka se uči, 

Bog da ga stvori 

Neka nam radi, 

Neka nam gradi: 

Zemlje nam ori, 

Krči nam šume, 

Utri nam drume; 

Neka nas hrani 

Kukavni crv, 

Neka nas brani, 

Nama daj krv! 

Digne l' se opet 

Prot našem pravu, 

Valja mu popet 

Na kolac glavu, 

Valja ga srazit, 

Nogama gazit, 


August Šenoa | Povjestice 


59 


e-Lektire 


lektire.skole.hr 


August Šenoa | Povjestice 60 


U jaram sprezat, 
Lancem ga vezat; 
Vući ga hatom, 
Tući ga mlatom, 
Spalit mu krov, 
Sabljom mu zvonit, 
Za njime gonit 
Gospodski lov. 
Nama čast, 
Nama slast, 
Nama svijet; 
Kmet je smet, 
Kmet je rob, 
Kmetu je grob! 
Nam je uživat! 

U naše slavlje! 

U naše zdravlje!« 


» Tahius vivat!13 

Nostra sunt rura, 

Nostra sunt jura«,1+ 

Ko grom se ozva plemstva bura 
Kroz tihi noćni mir, 

AI muklo jeknu savski vir 

I ozvaše se vali plahi: 

— Vaj, Ferko Tahi! 


Uzjarila se četa bijesna 

Ko jezero sred kotla tijesna 

Kad pritisne ga gorska bura, 
Silovito se uz brijeg gura, 

I vri i ključa, grmi, kipi, 

I uznebice slapom đipi, 

Sve spravno skrhat, smlavit, slomit, 
U pustom krilu sve zatomit. — 


13 Tahius vivat (lat.) - živio Tahi! 


14 Nostra sunt rura, nostra sunt jura. (lat.) - Naša su sela, naša su prava. 

Uzjarila se četa bijesna, 

— Dvorana velja bje joj tijesna — 
Jujuška, pjeva, pije dotle 

Dok žarkog pića silni namet 

Ne smutio joj krv i pamet; 

Tad lupi praznom čašom o tle 
Grohotom vičuć: »Ove čaše — 
To, kmetovi, su glave vaše.« 


»Silentium!«15 zagrmi vitez jedan 
I kao trošan, grbav kolac 

Ispravio se tad na stolac. 

» Taj Susjedgrad je, braćo, bijedan, 
To nije, ljudi, pravi groš, 

Taj Tahi nam je goso loš, 

Ta jesmo li kod vicebana? 

Jel galilejska ovo Kana 

Od vode gdje se vino tvori? 
Govori, goso, de, govori, 

Za svoje goste lijepo haješ 

Jer bučvuriš1* im najpre daješ, 

A poslije, kad su pune volje, 

Tek dođe na stol vino bolje. 

Oj, šta se mrčiš? Gledaj! Slušaj! 
Da, svatko ovo vino kušaj, 
Jedinac moje majke ako slaže, 
Nek slobodno ga svatko maže.« 


I srknu Tahi: »Ha, sramote! 
Oj, kastelane1", amo, skote! 
Šta najpre dade gorko vino, 
A poslije bolje, poslije fino, 
Govori, skote — čuj, govori!« 


AT' drkćuć nato blijedi sluga: 
»Da, to je kaplja posve druga, 


15 silentium (1lat.) - mir, šutite, tiho! 
16 hučvuriš - bućkuriš, kiseliš, slabo vino 


17 kastelan - upravitelj gospodskog dvorca 

Kraj grada kmet u gori 

Vinograd ima tuj i klijet 

I dobro vino, veli svijet. 

Od toga vina uzeh — prost'te! — 
Vjedara nešto, a za goste, 

Jer naše nam je nešta ciklo, 

pa grlo nije tomu viklo.« 


»Šta, bolje ima vino kmet 

Neg/ silni gospar Susjedgrada?! 

A za to zna već cijeli svijet? 

Kmet bolje vino — trista jada! 
Brž'! Sedlaj konja, leti, hodi! 

I kmetu tomu sad me vodi«, 
Zagrmi Tahi riječju plamnom. 
»Vi, gospodo, sad 'ajte sa mnom!« 


Sa vite kule tuče rog 

I pade most — i sto zubalja 

Iz gradskih vrata sad se valja — 
Ah, pomiluj nas dragi Bog! 
Krvolik planu zublje plam, 
Gustinom šumskom leti jato, 
Na ruhu, kapi suho zlato; 

Od strave drkće tvrdi kam, 
Pod kopitom se zemlja trese 
Kad vidje bijesno jato proć, 
Zubalja žarkih strašne krijese 
Strahotom gleda mrka noć, 
Bjesomučna sve urla četa; 

»0j, 'ajd na kmeta, tuci kmeta!« 
Pred hajkom juri starac mrk, 
— Odljutosti mu strši brk, 
Strelovit pod njim konjic hrza, 
Ko sotona ti starac brza. 

Ta tko je? — Pitaj savski vir 
Gdje uzdiše kroz noćni mir, 
Čuj što ti vali šapću plahi: 

Vaj, Ferko Tahi! Ferko Tahi! 

Vatromet vrh ti često tako 
Uzavri kao živi pak'o, 

Od ljutosti se, reć bi, puši; 

Iz smrtonosnih mu se ralja 
Tekuća vatra niz brijeg valja, 
I hara, prži, davi, ruši, 

Od rijeke rujne, svesione 
Dok ljudski stanak ne utone. 


Sad mahnu sluga iznenada: 
»Oj, gospodaru, tu smo sada!« 
Sva bijesna četa trenom stala. 
Pod humkom staše kuća mala 
A drvena uz kuću klijet, 
Naoko drobna ruža cvala, 
Suncokret diže glavu cvijet. 

I vinova se loza vila, 

Sve grozd do grozda, list do lista, 
Na grožđu noćna rosa blista: 
Milina sve to gledat bila. 


Tko zna koliko znoj i muka 
Tuj gradila i noć i dan, 

Tko znade kako brižna ruka 
Taj skromni, tihi sazda stan! 


»Ha!« ruknu Tahi, »tu nas eto, 
Tu biva ovo kmetsko pseto, 

Što smije točit vino bolje; 

Ded! baš sam danas dobre volje.« 
I što je im'o sile, skupi, 

Pa buzdovanom ljuto lupi 

U prozor kući, prozor puca, 

Na sto komada prsnu oma 

Ko da ga satre sila groma. 

»Je 1', tako vam se kmetu kuca?« 
U grohot udri silnik ljut 

Pa lupi jače drugi put, 

AT' uto na prag seljak skoči, 
Nadnesav ruku si na oči 
Zagrmio je četi: »Tko je? 

Tko buni mirno stanje moje? 
Tko usred blagog noćnog mira 
Ko razbojnik mi u krov dira?« 


»Ja, Ferko Tahi, kume moj! 
Gospodar, Bog je doš'o tvoj! 
Gle, ja ti imam puno gosti, 
Al', kume, vina nemam dosti. 
Ti imaš vina punu klijet, 

I dobra vina, veli svijet, 

Pa dođosmo sad k tebi amo 
Da tvoju kaplju okušamo. 
Nu, raduj mi se, leti, skoči, 
Otvori klijet nam, vina toči!« 


A seljak tužno četu gleda, 

On zna što snuje silnik ljuti 

I na što vražja laska sluti; 
Posegnu za pas, ključe preda 
Uzdahnuv: »Evo, gospodaru, 
Po tvojoj činim zapovijedi, 
Al' zaklinjem te Bogom, štedi 
Kućaricu mi malu, staru!« 


»Što treba nama, ludo, ključ? 
Na, kukavice, uzmi luč, 

Pa gostom svojim lijepo svijeti!« 
I posvijeti im seljak klijeti. 

Uz grohot vražji bijesnog jata 
Sad razbi silnik klijeti vrata 

Pa viknu: »Bud'mo dobre volje, 
Tu ima more kapi bolje, 

Oj, grijeh bi bio, velik grijeh, 

U kmetski da to teče mijeh!« 

U jedan hip i jedan tren 

Na žarki pade četa plijen 

I razbi bačve, vino teče, 

Boljari piju, sablje zveče, 
Zubalja žarkih plamti krijes, 
Tišinom noćnom urla bijes: 
»Nostra sunt jura, 

Nostra sunt rura, 
Naš je svijet, 
A kmet je smet!« 


A tužan seljak? — Stoji blijed 

I nijem ko kamen. Šta će reći? 
On vidi, kraj je sada sreći. 

A pitaj srce, oka gled, 

Oh, njeg'vo srce jedu zmije! 

Da ima sile — da ih smije — —! 
Da ima snažnih još drugova, 
Taj urlaj bude silniku opijelo, 

U klijeti grob bi našlo jato cijelo. 
Al' sam je — sam, 

Ništ' do dvije ruke; 

I zato stoji kao kam 

Pa gleda kako plod mu muke 
Od bijesne sile trenom gine. 
Niz lice mu se suza vine. 


»Nu«, viknu Tahi, »što je, kume? 
Šta gledaš tako čudno u me? 

Ta valjda već ti nije žao 

Toliko da sam gosti zvao. 

Ded budi i ti dobre volje 

Uz slavne ove velikaše, 

I ti sad pjevaj, prazni čaše, 

Jer vino ti je, bogme, bolje 

Neg/ tvoga silnog gospodara, 
Da, da, baš fina kaplja stara!« 


AT' seljak stoji, seljak šuti, 

U duši mu se nešto muti, 

Nešt' munu čelom, pesti stisnu, 
I blijedi, drkće — al' ne pisnu. 


»Moj kume«, reče Tahi tada, 
»Tvog hoće mi se vinograda, 
Gospodi mora bolje biti, 
Gospodi valja slađe piti. 
Atisikmet,atisismet, 

Sramota je da kaže svijet: 
Gospodar pije mutnu mlaku, 
A seljak kaplju staru, jaku, 
Pa zato, dragi kume, znaj, 
Vinograd ja si uzeh taj.« 


Kmet dignu trenom glavu gnjevnu, 
Ko da ga bocnu jedan crv, 

Ispod oka mu munja sijevnu, 

Na licu skoči rujna krv. 


»Vinograd taj je moj te moj, 
U nj zakopah si krv i znoj, 

Za nj skupih cijelu svoju moć 
I čuvao ga dan i noć. 

Da, pleo sam ga, čistio ga, 

I svakim danom molih Boga 
Da ne unište moje nade, 

Da djeci, ženi hljeba dade.« 


»Zar tako!« viknu Tahi. »Oj! 
Vinograd, kume, sad je moj!« 
»Vinograd taj je moj te moj; 
Djedova mojih cijeli broj 

Tu niko, radio i cvao, 

Tu pošten mirno u grob pao. 
I meni, znajder, zipka stala 
Gdje ona kuća stoji mala; 

Tu zakopah si oca svog. 

Tu da mi ženu dobri Bog. 

I Bog mi dade blagoslova, 

I Bog mi dade pet sinova, 
Pet zdravih, hvala Bogu, crvi, 
Tek deset ljeta ima prvi, 

I veselo si djecu brojim 

I veselo se mučim, znojim. 
Što tebe ide, to ti dajem, 

Za drugo ništa i ne hajem. 
Gosparu, oj, milostiv budi, 
Siromaštvo mi moje štedi, 

Ta pamti, djela Bog nam sudi, 
Štuj Boga, Božje zapovijedi!« 


»Vinograd taj je, skote, moj! 
Ma zakop'o u nj krv i znoj, 
Ma rodio se na njem ti 

I tvoji djedi, sinovi. 

Na svijetu nemaš posla druga 
Neg' da ko podli radiš sluga. 

I cijelo tvoje ropsko pleme 
Tek dužnost ima nosit breme. 
Ti nijesi čovjek, ti si rob 

Dok proguta te crni grob. 
Vinograd, veliš, da je tvoj 
Pokazat ću ti sada baš 

Da ništa nemaš, kume moj! 
Da ne znojiš se, glavo luda, 
Prištedjet ću ti ovo truda. 

Ti zberi svoje bijedne tralje 

I ženu, djecu sobom vodi, 

Pa od zemlje mi smjesta hodi, 
Daleko bježi, što mož' dalje! 
Što gledaš? Sve si svoje gibaj 
I ovoga časa, velim, šibaj! 

Da, šibaj svijetom, nađi lud 
Gospodin Bog gdje sudi sud!« 


I stade grohot velikaša, 

I stade zveket punih čaša 
Po tamnoj gori, 

I smijeh se ori: 

»Nostra sunt jura, 

Nostra sunt rura, 

A kmet je smet, 

Oj, naš je svijet!« 

AT' kroz taj gluhi noćni mir 
Duboko stenje savski vir 

I ozivlju se vali plahi: 

— Oj, Ferko Tahi! Ferko Tahi! 

A seljak? Minula ga svijest, 

Ko mahnit diže jaku pest, 

Ko mahnit šakom čelo lupa, 

Ko mahnit šakom kosu čupa, 
Vukolik teškim batom mahnu, 
»0j, vrazi ljuti!« gnjevno dahnu. 


Gospodar Tahi ne zna šale, 
Iz pasa trgnu puške male, 
Ispalio ih — ali smjesta 
Ispred oka mu kmeta nesta. 


»Gdje, gdje je skot? I kud se djede?« 
Sve u čudu se gosti glede. 

»Zar vješticu on im'o majku? 

Oj, tjerajmo sad za njim hajku!« 


»Ne, stan'te, bijesni!« s hridi strme 
Ko grom sa neba riječi grme, 

»Sa ženom, djecom već sam tuj! 
Vilenjak nijesam — već sam čovjek; 
AIl' zaman sva vam hajka dov'jek. 
Ti pako, Tahi, sad me čuj! 
Tiranstva tvoga ljuta žetva 

U svijetu budi — vječna kletva! 
Da, po zlu poć će tvoje sjeme, 
Izginuti će cijelo pleme 

I tvrdi stan, tvoj ponos sad, 

Vrh strme hridi Susjedgrad, 

U pepeo će i prah pasti, 

Po ruševinah će se pasti, 

Seljaka bokca skromno stado, 
Seljače pjevat tu će mlado: 

'Nek čuje pjesmu svijet cio: — 
Krvolok, zlotvor Tahi bio!' 
Otupit će ti Tahov mač, 
Zanijemiti će kmeta plač 

I kao sunce doć će doba 

Zorolika i svijetla, nova, 

Gdje povrh ljutog Taha groba 
Siročad kliknut hoće ova: 

'Seljaku plemstvo ruku poda — 
Svi ravni jesmo — svud sloboda!" 
Otupiti će Tahov mač; 

Po Susjedgradu rast će drač, 

I poslije kina!#, poslije muka 
Osvanuti će bolji dan, 

Osvanuti će sin iz puka, 

I bit će našoj zemlji ban.1? 


Tu gledaj bijednu djecu, ženu, 
Sa njima jadan u svijet krenuh 
Da bolju nađem svoju kob, 

Da miran nađem kostim grob. 
Al' ti mi živi, vijek si traj 

Uz jad i bol, uz kin i vaj! 
Vinograd nek ti trus#% raskopa, 
Bol nek te glođe kao krt, 

Bez svetotajstva i bez popa 
Polako nek te mrvi smrt!« 


Sve plemstvo nato mukom muknu, 
Ko ranjen bik ti Tahi ruknu. 
Seljaka nesta u gustinu. 

Već zadnja zublja dogorijeva, 
A pjana četa jošte pjeva: 
»Nostra sunt rura, 

Nostra sunt jura, 

A kmet je smet, 

Da, naš je svijet!« 

Al' užasno kroz noćni mir 
Ozivao se savski vir, 

Ozivali se vali plahi: 

— Vaj, Ferko Tahi! 


18 kin - muka 
19 j bit će našoj zemlji ban - Šenoa misli na bana Ivana Mažuranića, prvoga hrvatskog bana pučanina. 


20 trus - potres 

I Ferko Tahi bude star, 
Zapustio ga rod i car, 
Zapustilo ga svijetom sve, 
AT' ljuta bolest neće, ne! 

Tu sjedi zguren zlobnik sada 
Vrh samotnoga Susjedgrada; 
Ko zmija ide bolest bliže, 

U slabe kosti starca gmiže, 

I glođe ga i bode, stiska, 

I ruje ljuta kao krt; 

Sa ložnice on skočiv vriska: 
»Nek dođe smrt, nek dođe smrt!« 


Al, neće ona, sve polako, 
Sve po kap srče žića moć, 
Sve davi ga i dan i noć, 

Sve lijeno vlači ga u pak'o. 
A danju, noćju sve kroz mir 
Strahovito mu pjeva vir 

I ozivlju se vali plahi: 

— Vaj, Ferko Tahi! 


Bje gluha noć — sav svijet bje nijem, 
Iz magle kadšto mjesec blisnu. 
Na ložnicu se starac stisnu, 
Uhvatio ga lagan drijem. 

Trak mu se blijede mjesečine 
Niz žuto lice čudno vine, 

I zgurenim mu prha tijelom, 

I titra mu se kosom bijelom. 

Po licu mu se zdvojnost piše, 
Duboko stenje, teško diše. 

Tu — tresnu trus i grmnu grom, 
U temelju se ziba dom. 

A Tahi skoči — k oknu leti, 

Sad slomi staklo bijesan, lud. 
»Ha! Ljudi, ljudi! Božji sud!« 

Sa brda nesta kmetske klijeti, 

U Savu trs i klijet se sruši. 

»Oj, pomoć! Pomoć mojoj duši! 
Tiranstva moga ljuta žetva 

U svijetu bila — vječna — kletva!« 
Uzvrtio se, haknu, pade, 

I dade dušu. — Komu dade? 

AI muklo stenju vali plahi: 

— Vaj, Ferko Tahi! 


Po Susjedgradu raste drač. 
Od Tahog osto samo grob, 
Seljaka čeka bolja kob. 

Da, poslije kina, poslije muka 
Osvanuo mu bolji dan, 
Osvanuo mu sin iz puka 

I bude našoj zemlji ban. 

Oj, slobodo, oj, zvijezdo, sjaj, 
Nad našom zemljom vječna traj! 
U svač'je srce sijevni mila, 
Tiranstva navijek gini sila. 


Vienac, 1874. 

Vinko Hreljanović 


(1613.) 


Čuj, kako ljuta urla bura?! 

Sa Vratnika, sa brda strma. 
Bjesomučna se dragom gura 

I starim Nehajgradom drma. 
Sad cvili, sikće, zviždi, zuji, 
Sad grmi, treska, ruče, bruji 

I ljude mete sve po Senju, 

Da kule dršću, vrata stenju; — 
Sad — sada, reć bi, bura minu, 
A toplo sunce milo sjalo, 

A sinje more glatko stalo — — 
Čuj! — Opet huknu na pučinu; 
Uzbibali se moru vali, 
Ponajprije bistri, modri, mali, 
A poslije veći; — more šušti, 
Sve jače o brijeg voda pljušti, 

I preko brijega pjena prska, 

O morskoj kuli pak se smrska. 
Gle sad, — dok seže ljudsko oko, 
Usprašila se iskra vodna, 
Zlatolik leti prah visoko, 


21 »Stvar se zgodi god. 1613., a što sam u pjesmi pripovijedao, istina je, tek smrt Venjerovu promijenio 
sam; u istinu bijaše odviš grozna Hreljanovići sustara patricijska obitelj senjska, kojoj je po više 
puti plemstvo podijeljeno bilo, i u plemskom listu spominje se navlastito vojvoda Vinko, »strenuus miles«. 
Obitelj žive još i sad. Grb joj srebrn vuk u modru polju. - Vratnik, brdo nad Senjom, leglo bure. - 
Nehajgrad, tvrđava na brdu kraj Senja podignuta od generala Lenkovća god. 1560. - Mandri- 
na, lukanaotokuPagu.- Orlovo gnijezdo, glavica vrh Senja puna špilja, gdje su se sastajali 


Uskoci.« (napomene autora) 

A grdni talas zijeva do dna: 
Sve bijelo, mutno, sve se mota, 
Sve kuha, ključa, vri. — Strahota! 


Čuj, sinko! Kako urla bura! 

Gle! Sveti Bože! Grdna čuda! 
Sav puk se senjski k luci gura. 
Ta je l' moguće? Četa luda 

— Desetak uskočkijeh šajka — 
Olujom siječe ljuto more 

I bijesni talas veslom ore; 

To đavolska je, reć bi, hajka. 


Zaglaviti će — eno pjena 

Sve osula ih — nijesam žena, 
Al' ja sad ne bih — Bože, prosti! 
Oluji prod'o svoje kosti. 
Zaglaviti će tam' kod Baške. 
Na! Već se prvi jarbol svija: 

Ta izjest će ih morska zmija! 
Gle kako leti, čete vraške! 

Vaj! Nestalo ih! — Sad se opet 
Na vidik znali vrazi popet. 

Nu dedte! Mah ste našli pravi! 
Pod gradom već su. Da ste zdravi! 
Junaci krasni, je l' te, sinko? 
Hreljanović ih vodi Vinko.?? 


»Junaci, zdravo!« narod grmi. 
»Oj, zdravo!« urla Vratnik strmi. 


AI mirno četa pod grad hrli; 
Na prvoj barki vođa vrli 
Ko tvrdi stoji mermer-kamen; 


22 Hreljanovići - uskočka plemićka obitelj u Senju. Vojvoda Vinko Hreljanović spominje se kao hrabar 
vojnik. Događaji opisani u ovoj povjestici, sukobi i osveta, dogodili su se 1613. godine, a eskalirali su u tzv. 
Uskočkom ratu (Rat za Gradišku) između Mletačke republike i Habsburške monarhije 1615-1617 godine. 
Godine 1618. uskočki su brodovi spaljeni, a oni prognani iz Senja i raseljeni u unutrašnjost. O događajima 
koji su prethodili tom ratu Šenoa piše u romanu Čuvaj se senjske ruke (1875). 

Tek iz oka mu liže plamen. 
Sva barka crna, čelo mrko, 
A Vinko sve se smije grko; 
Od neke tajne, teške muke 
Prekrstio je junak ruke 

I spustio je vrijednu glavu 
Pa malo sluša silnu slavu 

I malo tužni junak ćuti 

Da kosom igra vjetar ljuti. 
Sad stade barka. — Vinko skoči 
I kroz suze mu sijevnu oči: 


»Oj, majko, oče, vi junaci! 
Oj, Senjani, sad amo gle'te, 
Na ove kosti slavne, svete!« 
I crni pokrov barki zbaci. 23 


Sva krv im stinu, koža s' ježi: 
U barki, krvav, mrtav leži 
Hreljanović tuj vođa Niko. 
»Vaj, Niko, Niko! Naša diko!« 
U gorke suze briznu ljudi, 
»Vaj, orlova ti silna dušo, 

Koj' zlotvor smače tebe hudi?« 


AT' Vinko sve ih mirno sluš'o, 
Za otim reče puku muklo, 
— Od tuge, reć bi, srce puklo. — 


— »Koj' zlotvor? Znate V' tko se krsti, 
A zvjerski nokti su mu prsti, 

Na grudi zlatan krst mu sjaje, 

A turski ortak, uhoda je? 

Koj' zlotvor?2* Tko nam slatko zbori, 


23 »Prizor kako se je Vinko povratio sa mrtvim bratom Nikom u crnoj barki (lađi), i kako je govorio u luci 
Senjanom, pripovijeda se još i dan danas.« (napomena autora) 


24 »Poznato je da su Mlečani ne jedanput potajno radili sa Turčinom proti nam, navlaš proti senju. 
Venjer bijaše mletački plemić i tad brodovođa, koj je zaglavio od ruke Vinka.« (napomena autora) Cri- 


stoforo Venier, mletački plemić i pomorski zapovjednik. Mlečani i Turci bili su saveznici u ovom sukobu: 

Pa zmijskim zubom tajno mori? 
Tko tamnice nam, lance gradi, 
Iz zdravog tijela dušu vadi? 

Koj' zlotvor? Znate 1' onog Judu 
Koj' služi varki, laži, bludu? 

Koj' zlatne dvore k zvijezdam penje, 
A u krvi mu narod stenje? 

Koj' radi da nam grad je grobljem, 
Mi živi ljudi da smo robljem? 
Koj' želi da vrh mora svega 
Gospara nema izim njega? 

To krilat lav je — ljuta zvijer, 

I lavu podli rob Venjer! — — — 
Bijaše dvanaest nas jedara 
Trgovat pošlo odovuda, 

I poslije dugog morem truda 
Do otoka smo došli Hvara. 
Venjer tu staj'o s galijami, 

Au njih tisuć Arbanasa.ž5 
Pozdravio se lijepo s nami 

I vjeru dao onog časa. 
Otvorena bje dobra luka, 

A nam pri poslu brza ruka. 

Moj bratac Niko uđe prvi, 

Al' tek bje uš'o — eto na nas 

Ko tigar skoči ljut Arbanas — 
Izdahnuo mi brat u krvi, 
Zaskočiše nas! — Izdajice! 

Nu ja se prenuh munjimice, 

Pa desno, lijevo vraga klao, 

Pa rvao se, što sam znao, 

I dig'o jedra — mrtvog brata 
Iznesoh iz tog zvjerskog jata. 
Na polasku se ljuta zmija 
Grohotom Venijer nasmija. 
Venecijo! Oj, čuješ li me, 
Tiranstva zlatni Babilone, 

zajednički su primjerice opsjeli Senj, pod vodstvom providura Filippa Pasqualiga, nakon ovdje opisanih 


događaja. 


25 Arbanasi - albanski vojnici u službi Venecije. 

Nek smrtna zvona u glas zvone: 
Hreljanović je moje ime! 

Čuj! Skupa ti je ova žrtva: 

I kunem ti se desnom rukom, 26 
I majčinom se kunem mukom, 

I svojom sabljom, svojom slavom, 
I svojom dušom, svojom glavom, 
I sotonovom silom kletom, 

I trojicom se kunem svetom: 

Po moru lut'o bez obzira, 

Po kraju nem'o nikad mira, 

Ni kamen za tu trudnu glavu, 

I pio otrov, jeo travu, 

A sveta pričest ubila me, 

A crna zemlja proždrla me; 

Ko pašče laj'o, zemljom gmiz'o, 
Osušio se, kamen griz'o. 

I bio plijenom mukam kletim: 
Svog brata ako ne osvetim. 
Venecijo, oj, čuješ li me? 

Čuj kako bratsko srce puca! 

Na vrata nov ti gost sad kuca: 
Hreljanović je moje ime. 
Gorštaka tvrdih sin sam tvrdi 
Što tvoja laž ih svijetom grdi, 
Plemenit unuk tih boljara 

Što stambulskoga strah su cara; 
Gorštaka što slobodu ljube, 

Za vjeru rusu glavu gube. 
Gusari tvi nam barke pale, 

Sa tvoje ruke krov nam pada, 

S tiranstva tvog nam kuka mlada; 
Ti mitiš naše đenerale?7 





26 »Ova zakletva je nješto drastična, al udešena prema uskočkoj prisegi u senjskom štatutu. Još je ovdje 
ponješto ublažena.« (napomena autora) 


27 »Đeneral Rabata i senjski biskup de Dominis bijahu izdajice, podmićene od Mlečića, te htjedoše Senj 
izdati republiki. Rabata je dao objesiti kneza Posedara i druge plemiće.« (nap. autora) Mlečani su doista 
podmitili austrijskog generala Josipa Rabattu (oko 1550.-1601), poslanog od bečkog dvora da stane na 
kraj uskočkom gusarenju. Rabatta je pogubio uskočke vojvode i zabranio im plovidbu, ali su se Senjani 
pobunili i ubili ga. 

Te vješala junaku grade 

Od tvoje himbe tko ne pade. 
I nema veće tebi slave 

Neg/ gledat trgom Svetog Marka 
Na kolcu krvne naše glave? 
Što sotonska ih skinu varka. 
Al smamila i zlatom pak'o, 2? 
Venecijo, ti nećeš tako. 

Oj, Senjani, vi štit Hrvata, 
Pogleđite mi mrtvog brata, 
Ta nije l' rod vaš, junak bio, 
Koj' za vas, djecu, krvcu lio, 
Slobodu braneć svako doba? 
A eto — ubila ga zloba.« 


I burno senjski puk se jata: 
»Na osvetu za tvoga brata!« 
»Na osvetu!« sav narod grmi. 
Ko strašno ori se opijelo: 

»Na osvetu!« uz Vratnik strmi, 
»Na osvetu!« niz more cijelo. 


Galebak bijeli savi krila, 

Za otocima bljedne dan; 
Tihoma došla večer mila, 

Sve more glatko kao dlan. 
Nebolik talas zorom gori, 

Još gdjegdje koj' se odziv ori, 
Još katkad među maslinami 

Sa mora po koj' dašak pirno; 

I pljuska plima liticami, 

Al dođe noć — i sve bje mirno; 





28 Mlečani su neposredno prije opisanih događaja na Uskrs 1613. na Trgu sv. Marka izložili veliki broj 
odsječenih uskočkih glava. 


22 ql' smamila i zlatom pak'o - pa makar ti i pakao potkupiš zlatom. 

Ko kamen lađe lukom stale, 
A nebom zlatne zvijezde sjale. 


Sad planu — sjajni mjesec sinu, 
Svud zlato drhtnu uz pučinu; 
Nad otocima lebdi san, 

A zlatno more kao dlan; 

Naoko zlatnog mora šir 

Počiva bajne noći mir. 


Gle — što se ono strelimice 
Pojavilo sad sred pučine, 

Te brzajuć se naprijed vine? 
Ko divske da su crne ptice, 

U svake deset crnih kraka, 

I crnu kreljut ima svaka, 

I crn im kljun i crn im trup, — 
Ko gavranova silan skup. 

Ta slušaj bolje — niti dah! 
Tek crnih kraka složni mah. 
Ta pitaj mjesec — gledaj — eno 
Put Raba crni skup sad kren'o. 
Sad jasno vidiš — je li varka? 
Što ono morem hitro leti, 

Nij' nego četa senjskih barka, 
Na zastavi im Đurađ sveti;30 
Da — vidi glave žute, mrke, 

I sjajne toke — silne brke, 

I crven-kape — to su oni, 

Da, uskoci su — bijes ih goni! 


Mornari idu — ništ' ne zbore 
Onijemili su kao more; 
Sagibaju se — jedva dišuć, 
Po vodi zlatne kruge pišuć. 


Već otoku su Pagu bliže 
I spuste crna jedra niže. 


30 Sveti Juraj je zaštitnik grada Senja. 


78 


e-Lektire 


lektire.skole.hr 


31 Mandrina ili Mandra - uvala na jugozapadnoj obali otoka Paga. 


32 plav - brod, lađa 


August Šenoa | Povjestice 


Na kraju sad ih četa mala 

Po kršnom žalu tiho šeta, 

A drugovi im, tražeć sjenu, 
Mandrini3! luci uz kraj krenu. 


Nad krajem lebdi noći san, 
A more glatko kao dlan; 

Po valu titra mjesečina, 

Sa brijega milo lovor diše; 
Jedincata se tjelesina 
Čudnovato u luci njiše, 

Ko grdan pauk mreže svoje 
Kradomce rasple željan plijena, 
I konopci tu brodu stoje 
Ispreplićuć se usred sjena. 
Na kljunu brodu zlatan lav 

O noćnom svjetlu se ljeskuta; 
Venjerova tu stoji plav?ž 
Povrativ se sa južnog puta. 
Nad krajem lebdi tihan san, 
AT' tuj na brodu admirala 
Zasinulo je sto svjetala 

Ko da je sin'o bijeli dan. 


Daleko plamti zublje krijes 

Ko rujna krvca sred pučine, 

A mletačka se pjesma vine 

Uz brzih nogu bučni ples. 

Čuj kako zvoni ta gitara, 

Ta bijes joj hvata, reć bi, strunu. 
Venjer sad diže čašu punu 

Na zator uskočkih gusara. 


»Oj, Sveti Marko, slava tebi. 
I slava sili zlatnog lava! 

Što stoje Mleci, znao ne bi' 
Da l' ikad ljepša bila slava, 

Jer nikad bolja bila sreća! 

Je l' ikad kuga došla veća 

Na kraljicu nam lijepu mora? 
Je l' ikad bila napast gora 

Od senjskih ljutih razbojnika? 
A razbojničkoj duša četi 
Hreljanović bje Niko kleti. 
Sad pade đavolska im dika; 
Utukosmo ga kao psa, 

I minu trepet, minu strah, 
Ded punite si vinom čaše 

Na zator sotonskih gusara; 
Da, primorje je sada naše, 
Venecija nek živi stara!« 

I vino teklo kao voda, 

I svirka urla kao bijes. 

Na zator senjskog slavnog roda 
Uz plameni se pilo krijes. 
Strassoldovica*? mlada pjeva 
Da struna puca na gitari. 

— Ko lavica joj oko sijeva. — 
»Si, morte, morte ai corsari!«34 


Ko san, ko sablast u taj tren 
Na brodu niknu divska sjen, 
Pred Venijera pak se stavi. 
Potavnio je gospi gled, 
Venijera probi mraz i led; 

I konac pjesmi — konac slavi. 
Ko osvetnik, ko zmaj, ko div 
Hreljanović tu staj'o živ. 

Na vjernom nožu stoji ruka, 
A crven-kapu druga drži, 

Na grudi grb — lik bijela vuka,35 
Venj&ru okom srce prži; 





33 Pqola Strassoldo, žena plemića i mletačkog časnika i veleposlanika Lukrecija Gravisija (Graviza, 1558- 


1613) iz Kopra; nalazila se također na brodu. Oboje su ubijeni u sukobu. 


34 »Si, morte, morte ai corsari!« (tal) - Da, smrt, smrt gusarima! 


35 lik bijela vuka - Hreljanovići su imali u grbu srebrnog vuka na plavom polju. 

Naoko junak okom zirn'o 
Brodovođi će reći mirno: 


»Oj, vojevodo slavni, prosti, 

I ja ti dođoh k svečanosti; 

Ta, lijepo si nas dočekao. 

Da, poštenu si vjeru dao 

I na vjeri mi — ubi brata — — 
Mog brata ubi kano psa; 

Al, znajder, brata bjesmo dva, 
Junaka oba i Hrvata. 

Venjeru slavni, poznaš li me? 
Hreljanović je moje ime, 

A kralj nam dade plemstva čast. 
U mome domu kuka svast: 
Milokrvna je žena mlada, 

I uz nju sinak — ocu nada; 

Taj otac mu se Niko zvao. 
Venjeru! Jesi li ga znao? 

Oj, da ti kleto uho čuje 

Udovicu gdje jadikuje, 

Da jadnog sina čuo jesi 

Gdje zove: ćaćko, ćaćko, gdje si? 
I staru majku, oca sijeda 

Uz mrtva sina, da si gleda, 

I brata; mene — jao! jao! 
Prekršio si svoju vjeru, 
Venjeru! Vjeru si nam dao, 

I mrijet ćeš zato — mrijet — Venjeru! 
Oj, ovamo vas, senjski gosti, 

Na mletačkoj ste svečanosti!« 


Pa u dlan pljesnu, nogom lupi, 
Odasvud senjska četa hrupi. 
»Što ima muškog na tom brodu, 
Nek glavu gubi pa u vodu; 

A ženskih glava jato cijelo 
Povedite u bližnje selo. 

Što ima zlata, srebra tude, 

Sve, braćo, neka vaše bude! 

Ni trunak ištem od vas koj', 
Al taj — Venjer je moj!« 


Nad krajem lebdi noći san, 

A zlatno more kao dlan; 

Daleko plamti zublje krijes, 
Grozovit slavi Vinko ples. 

Svud vapaj morem, jecaj, muka, 
I padajućih krič i jauk. 

Tu plaća vjeru senjska ruka, 

A brod — ko divski stoji pauk. 


II. 


Nad gradom Senjom, nebu bliže, 
Krševito se brdo diže; 

Puk Orlovim ga gnijezdom zove. 
Sred rasklimane krši ove, 

U tajnu duplju zublja gori. 
Već uklanja se tmina zori, 

A bura bjesni — brda stenju, 
Na žal se bijeli vali penju. 

U duplju sjedi čudna četa, 
Hreljanović pred njima prvi; 
Sred kola stoji knjiga sveta, 

I stoji halja, na njoj krvi. 

Tad ruke složi četa cijela, 

Na svetu knjigu se je klela 

Ne griješit duše grešnim čime 
I suditi u Božje ime. 

Venjer smrtolik dršćuć stoji, 
Hreljanović mu reče: »Čuj, 
Brodovođo, gle zbora tuj 

Da pravedan ti sud sad kroji. 
Glavarom jesi broda bio, 

A kršćanska te posla vlast; 
Gusarom jesi biti smio 

I zgazio si krst i čast. 

Ti poštenu nam dade vjeru 

I zgazi vjeru — Venijeru, 

Ti varkom ubiv brata moga 
Uvrijedio si Krista Boga. 

Ti zator snov'o Senju gradu, 
Slobodi staroj kopat grob, 
Uništit u nas bansku vladu, 

A Hrvat da ti bude rob. 

Po složnom ovog suda glasu 
Zauvijek ti plaća — vješala su, 
I tvomu slavnom brodu kob: 
U senjskoj luci bud' mu grob. 
Nek znade svijetla Signorija36 
Da zalud reži vaša zmija 

Da glave dođe našem domu, — 
Hrvaćanin je svoj u svomu. 

O zlatnom lancu što ga resi, 
Junaci, neka se objesi!« 
Zaruknu Mlečić kao zvijer. 

I dahnu zadnji dah Venjer.?7 


Uminu nojca, sinu dan 

I posljednja već bljednu zvijezda: 
Je l istina to, je li san? 

Vrh Orlova gle kršna gnijezda 

O zlatnom lancu tijelo visi. 

Ta čije ono blijedo lice? 

Jel Turčina? Je1l' ubojice? 

Ha! Znam ga, znam! Venjeru, ti si! 
Uminu nojca, sinu dan, 

Silovita već bura jenja, 

Svud more glatko kao dlan. 

A podno slavnog grada Senja 
Sakupila se sila puka, 

Pa lavljem brodu jarbol ruši 





36 Signorija (tal.) - gospodstvo, gospoda; naziv za vladu Mletačke republike. 

37 Smrt Venierova bila je zapravo okrutna i užasna: uskoci su mu navodno odrubili glavu, te izvadili srce i 


pojeli ga. 

I barjak trga, tijelo buši; 
A grob mu bude senjska luka. 


Davnine slavne čudne zgode, 
Neumrle nam priče slavlja 

I danas bura, mili rode, 

Vrh Orlovog ti gnijezda javlja. 
I tebi, sinko, kao brdo 

Bud' srce stalno, smjelo, tvrdo! 
Slobodnjak budi, budi svoj: 
Vjekovat mili dom će tvoj! 


Vienac, 1874. 

Propast Venecije 


(Dne 12. svibnja 1797) 


Lagunom lebdi mir; 

Lagunom dršće zlatna mjesečina; 
Draguljem bliješti mora šir 

I tajnim šaptom pljuskala pličina; 

O bijelih kulah svjetlilo se vije, 

Kroz gotski trijem ti žarki mlađak sije, 
Dragotan hladak povrh vala diše, 

A jarbol broda lagano se njiše, 
Časomice ti javlja mjedni bat 

Sred tihe noći kasni sat. 

Oblačak prhnu — minu mjesečina, 
Lagunu tamna prikrila tišina. 

Još gdjegdje lukom svjećica tumara, 
Još gdjegdje čuješ pjesmicu brodara, 
H' mukli šumor mora izdaleka 

Ko da ti bruji davne slave jeka; 

A pjesma gine, šumor vala mre 

I tiho, tamno opet sve. 


AT u noć crnu strši veličajno, 
Strahotno, silno čudovište tajno; 
Tajinstven div je, mermer-zagonetka, 
Kamenita iz mora nikla spletka; 

Sred vreve silne crnijeh talasa 
Nepojmiv svijetu, tisućljetan zglob, 
Tjelesina divotnog gorostasa 

I slave hram, slobode krvav grob. 

Venecijom to grdno čudo zovu; 
Na svijetu nema jeke tomu slovu, 
Kamogođ tisneš smjelu plav?# — zaludu! 
Na svijetu nema para tomu čudu: 
Ribara šaka ote vilin-dvore 

Bjesnoći morske, svjetoborne pjene, 
Ribara šaka sazda mermer-gore 

Vrh plitka pijeska nebotične stijene; 
Ribara šaka satre zid Bizanta, 

Na Svetoj Sofi razviv Marka stijeg;3? 
Ribara šaka stjera kod Lepanta*9 
Alaha lađe sve u krvav bijeg; 

Što zalud kuš'o holi Perzijanac*!, 
Ribara šaka skova moru lanac! 
Pučinom svjetskom vlada barjak lava, 
Pučinom neba ori mu se slava; 

Od krune više vrijedi zlatna kapa,4? 
Njoj klanjaju se sultan, car i papa. 

AT' noć je tiha, noć je tajna, nijema, 
Pod njenim velom zlatni lav sad drijema. 
Ne budi mi ga — jer kad silan rukne, 
Od užasa će morsko dno da pukne. 
Ne budi lava! — Oblak minu... 

Šta ono noćnim svjetlom sinu? 
Dužinom kopna povrh suhog pijeska 
Čudnovat niz se glatkih cijevi ljeska. 
Neumitno kod tvrđave Margere*s, 


39 Godine 1204. za Četvrtog križarskog rata Križari i Venecija, umjesto da krenu na Jeruzalem, opsjedaju i 


osvajaju Carigrad, koji tada postaje dio novouspostavljenog Latinskog carstva do 1261. godine. Sveta 


Sofija (Aja Sofija) je slavna bazilika s kupolom u Carigradu koju je sagradio car Justinijan 532.-537. godine. 


“0 Lepant - luka u Grčkoj na ulazu u Korintski zaljev, gdje je 7. listopada 1571. godine flota Svete lige 


(savez pape Pija V., Španjolske, Venecije i Genove, pod vodstvom don Juana od Austrije) teško porazila 


nadmoćno Osmanlijsko brodovlje pod vodstvom Ali-paše. U bitci su sudjelovale i brojne galije iz hrvatskih 


primorskih gradova. Nakon te bitke, prestala je osmanska pomorska prevlast na Sredozemlju. 


“1 Perzijanac - perzijski kralj Kserkso dao je lancima šibati more da bi ga ukrotio. 


42 Znak duždeve časti je kapa od zlatnoga brokata sa čvrstim ukrašenim obručem, izdignuta na kraju u 


43 Margera (Marghera) - tvrđava i naselje na kopnu nedaleko Venecije. 

Baterije se rede sankilota“*, 

Prot' mermer-gradu crna ždrijela pere, 
Krilašu lavu gvozdena strahota. 
Napoleon — da, mali Korzikanac*5 

Na rtu mača nosi svijeta kob, 

On mletačkomu divu kuje lanac, 
Napoleon Veneciji kopa grob. 


Pred duždev-dvorom stoji stražanin; 
Na silna prsa pao dugi brk, 

Gorostas čovjek, žarka oka, mrk. 

Ej, čije li si kršne majke sin? 

Ta mletački mu biljeg na klobuku, 

Ta mletačka mu puška sja u ruka, 

Po haljini se Mlečić vojnik kaže. 

Ne, biljeg, puška, ruho, sve to laže. 

Ne rodili ga Mleci, dvori sreće, 

Već slavski“$* krš, već ropstvo, bijeda, nužda, 
Dalmatin vojnik čuva Velje vijeće“", 
Manina*# čuva, Mletkom svijetlog dužda. 
Ta takovu mu daše zapovijed, 
Gorostas čovjek, golubinja duša, 
Glavara svoga vazda vjerno sluša. 

U silni zvonik upro mrki gled, 

Pa onda dalje crnim okom krene 
Gdje povrh mora zlatni mjesec sijeva, 
Gdje valovje se igrajuć prelijeva. 

Šta I' ono traži nakraj bijele pjene? 
Daleko, dalje letila mu mis'o. 
Kamenit u snu javlja mu se kraj, 





“4 sankilot - naziv za francuskog revolucionara iz 1789. godine (franc. sans, bez + culotte, kratke plemićke 


hlače; doslovno: »bezgaćnik«). Ovdje: Francuz, Napoleonov vojnik. 


45 mali Korzikanac - francuski car Napoleon Bonaparte, rodom s Korzike. 


46 slavski - slavenski, tj. hrvatski. Mlečani su Hrvate zvali Schiavoni, Slaveni. 


47 Velje vijeće - Veliko vijeće, viši državni organ u Veneciji. 


48 Manin - posljednji mletački dužd Ludovico Manin (1725-1802). 

Kućarica gdje majku svoju sis'o, 

Sred maslinica kršan, skroman raj. 

Pred kućicom mu mlada žena sjedi, 
Plamenito joj oko morem bludi, 

Ko ovaj mramor obrazi joj blijedi, 
Čedance milo drijema joj na grudi'. 
Mladići drugi skaču podno griča, 
Vragoljasti se oko sestre zgrnu, 

A sestrica tuj čuva kozu crnu. 

Starinsku bajku maloj braći priča 

I pjesmu im je nato zapjevala; 

Ah, glas joj, reć bi, golubinji guk, 

Divotno dršće diljem morskog žala 
Hrvatice joj pjesme slatki zvuk. 

Taj zvuk mu zvoni s tisuće pjesama, 

Tim glasom pjeva on sred Božjeg hrama... 
Čuj, odbi ponoć — mrk se junak prene, 
Uminuše spred oka mile sjene. 

Ne rodili ga Mleci, dvori sreće, 

Već slavski krš, već ropstvo, bijeda, nužda, 
I stisnuv pušku — čuva Velje vijeće, 
Manina čuva — Mletkom svijetlog dužda, 
Jer takovu mu daše zapovijed. 

Tek tajnom munjom zjenica mu sjala, 
Tek tajnom suzom smuti mu se gled, 

A tajna suza na kamen mu pala. 

Ta prenu li se u svijest jadni rob? 

Jel suza zvijezdom usred ropske tmine? 
Ta peče li mu srce ljuta kob 

Te sva se bol u vreloj suzi vine? 

Junače mrki, mani mi se jada, 

Gle kako svijeća duždeva se žari, 

Tu sjede silni tvoji gospodari. 

Oh, trista puti njim je gore sada! 
Usplamtjeti će tajni plamen srca, 
Slobode dahom sin će tvoj da diše, 

Al' gospodari tvoji nikad više. 

Ti čuvaš svijetlog dužda — živa mrca. 

II. 


Sred zlatne sobe dršće voštanica, 

Po slavnih slikah plaho svjetlo pline; 
Tu sjede ljudi zdvojna, blijeda lica, 
Života krv im kao žižak gine; 

Tek žarko oko užasno se vrti, 

Ko bolesniku u tren strašne smrti. 
Kadifa rujna niz rame im pada, 

A zlatnu kapu nosi od njih jedan, 

Nu ko što svi i on je blijed i bijedan... 
Venecije tuj slavne sjedi vlada. 
Senat i dužd — sve kipi od kamena, 
Republike tu zbori duša sva; 

Vladari danas! Sutra? Bog to zna! 
Vladari danas! Sutra možda sjena; 
Kadifa? Krpa. Zlatni rog? Rugavet.+? 
Republika? Tek smiješna, mrtva avet. 


I reče dužd — ak' riječju izdisaj se zove: 
»Sred strašne noći skupih sad vas ove, 
Sve što za dobe bolje naše sreće 

Pri vijeću nikad nije bilo svijeće; 5% 

Al' zakon stavni mijenja prijeka nužda. 
Senatori! Još jednom čujte dužda: 

Nad otadžbinom smrtni visi mač.« 

— Vladara srva pritom ljuti plač — 
»Još jesmo svoji, jošte roblje nismo, 
Napoleon vam šalje ovo pismo. 

Vi pitate što traži od nas Franak51? 

Da l' lađe naše? Savez? Vojsku? Danak? 
Drugač'je piše njeg've sablje rt: 

On od nas traži, čujte, našu smrt. 

Kraj nek je sada, veli, vašoj sili, 

Ne budite već što ste nekad bili, 
Rastrgnite mi barjak zlatnog lava, 


+“? rugavet - ruglo, sprdnja 
50 Odnosno, Vijeće se nije nikada sastajalo noću. 


51 Franak - Francuz 

Ni dužd vam ne smrje više biti glava. 
Sve pokrajine da mi odmah date, 

Sve zlato svoje, slike i fregate, 

Ne vladaj odsad boljarska već ruka, 
Nu žezlo nosi bijesna rulja puka; 
Potpišite da moje roblje svi ste, 

To piš'te — il' će topa planut plamen 

I povrh kama neće ostat kamen.« 

To reče dužd — i ništ' ne reče više. 
Na stolicu se zlatnu zdvojan spusti, 
Jošt' slabi drhtaj vidiš mu na ustih. 

A vijeće? Sjedi, drhtnu, jedva diše. 

Al' sred mrtvaca plamen mladić skoči, 
Strelolike mu zaigrale oči: 

»Venecija da sama smrt si sudi? 
Venecija da sama smrt si piše? 

Da sama tisne nož u svoje grudi 

Na smrti kliknuv: — mene nema više? 
Mladića žaru prosti, svijetlo vijeće, 

AT krv mi žeže grdna ta sramota, 

Gdje nitkov, silnik, vođa sankilota 

Na zlatni grb nam takvo blato meće. 
Ta gdje smo? Jesmo l' još u onom gradu 
Što rodi slavnog Dandola Henrika52, 
Bizanta silnog koji satre vladu, 

Alviza jesmo I' sinci Močenika?53 

Ne pamtimo li Lovre već Marčela,5* 
Ni Zadra tvrdog, niti Dardanela? 


52 Enrico Dandolo, znameniti slijep mletački dužd (1107-1205; vladao od 1192.). Za Četvrtog križarskog 
rata na njegov su poticaj križari 1202. godine osvojili Zadar i predali ga Mlecima kao plaću za prijevoz 
križarskih četa do Carigrada. Križari i Mlečani su potom 1204. opsjeli i osvojili Carigrad. 


53 Alvize Močeniko - Alvise I. Mocenigo, mletački dužd (1507-1577, vladao od 1570.), mnogo pridonio 
pobjedi flote kršćanskih saveznika protiv Osmanlija u pomorskog bitki kod Lepanta. Vodio je rat s 
Osmanskim carstvom oko Cipra, kojega je Venecija izgubila. 


54 Lovro Marčelo - Lorenzo Marcello (1603-1656), pomorac, mletački admiral. Poginuo u pomorskoj bitki 
kod Dardanela kad je spriječio Sinan-pašu da pođe u pomoć turskoj vojsci na Kandiji (Kreta). Za Kandij- 
skih ratova 1645-1669. morski tjesnac Dardaneli između 1654. i 1657. godine poprište je nekoliko bitaka 
između Osmanskog carstva i Venecije, koja je neko vrijeme blokirala prolaz turskom brodovlju, no 
Osmanlije su na kraju preuzeli kontrolu nad tjesnacem. 


e-Lektire 


lektire.skole.hr 


August Šenoa | Povjestice 91 


Lepanto, Cipar, Jakin55, Famagusta>6, 
To sve da san je samo, tlapnja pusta? 
Senatori! Oj, diž'te oči gori! 

Što ovi zlatni pričaju vam dvori? 
Davninu našu, diku, silu, slavu! 

Zar nije strah vas da će zlatni svod 
Na plahu našu survati se glavu, 
Djedova slavnih satrt ropski plod? 

U lance da se skuje domovina! 

Ne — nikad, tisuć puti velim, ne! 

A naše ropstvo vlastita krivina! 

Zar nema nikog da za dom svoj mre? 
U tvrdoj luci galije nam stoje 

I plemstva skupit će se četa smjela, 
Od topova se tvrđavice roje, 

Hrvata vojska još nas čuva cijela. 

Ja velim: Rat! Nek kucne Marka zvon: 
H' Mleci mrtvi, il' Napoleon!« 


»Zašuti, mladče!« — planu sijeda brada, 
»Bezobzirce ti strijele siplju usta, 

Oluji nalik kipi krv ti mlada 

I zvijezda hvata ti se ruka pusta. 

Ti veliš, rat! I ja bih reko rat; 

AI' ponoć već nam javlja onaj sat, 
Uminuo je zlatne sreće dan; 
Strahotan, smrtan sprema nam se san. 
Venecija i meni je u grudi, 

I ja ti znadem kakvi bjesmo ljudi; 

I moj je morem nekoć sijevo mač! 
Junaci gdje su, reci, oni stari 

Sa kojih grad taj širom svijeta slovi, 
Vojskovođe i smioni mornari? 

Ah, naša krv se, mlače, izjalovi! 

Vaj, slutim, dome, puna ti je mjera, 


55 Jakin — stari hrvatski naziv za talijanski grad Anconu. Često su se sukobljavali s konkurentskom 


Mletačkom republikom. 


56 Famagusta - grad na otoku Cipru; grad i otok bili su pod mletačkom vlašću 1489-1571, kada Famagus- 


tu, posljednje mletačko uporište na Cipru, nakon duge i krvave opsade osvajaju Turci. 

Jer nemaš nego vojsku — Falijera.?7 
Sve naše kopno otela nam buna, 

A vjerom krenu saveznik naš, car: 
Ništ' nije naše — nego ta laguna, 

Ti: 'Rat!' još vičeš, mladče, u taj par. 
Hrvati? Jesu I', mladče, naša krv? 
Venecija je 1' Dalmatincu dom? 
Dalmatin bio samo kukav crv, 

Tek sluga naš, tek rob na kršu svom. 
Tuđinac da ti spasi ovaj grad? 

Oj, mladče, vidim mlad si, vele mlad. 
Krvnika četa da nam u grad srne? 

Da satre crkve, zlatne dvore nam? 
Da vitlajuć se usred magle crne 

Nad Svetim Markom liže krvav plam, 
Da žarko zrno Mletke nam rastreska, 
Otaca slavnih razbiv groblje milo? 
Da tude bude što je nekad bilo: 

Sred pusta mora pusta hrpa pijeska? 
Venecijo, oj, divni dome moj, 
Vjekovita ti svome rodu čast, 

Nam valja mrijet, al' ti bar slavna stoj, 
Venecijo, ti ne sm'ješ, ne sm'ješ past! 
Spomenik budi, budi mermer-san, 
Čarobita bud' knjiga čovječanstvu. 
Da, možda poslije noći dođe dan 

I nova zora tvomu veličanstvu. 
Senatori — ja velim: Mir!« 

AT' kao bura brujilo u šir: 

»Ne, nikad, tisuć puti ne! 

Nek rad'je u prah padne sve, 
Pomagati će vojska sva Hrvata, 

Nek svaki od nas pušku, sablju hvata, 
Sam svijetli dužd nek plemstvo naše vodi 
H' k smrti il' slobodi!« 


57 Falijero - Marino Faliero, mletački dužd (1274-1355), začetnik urote pučana protiv aristokracije. Urota 
je u posljednjem trenutku otkrivena, a dužd pogubljen, te osuđen zbog izdaje na tzv. damnatio memoriae, 
pa je njegov portret uklonjen iz Sale velikog vijeća u Duždevoj palači gdje se nalaze portreti svih drugih 
mletačkih duždeva. Ovim stihom senator kaže da je i vojska s kojom raspolažu nepouzdana, jer se sastoji 
od pučana. 

IV. 


Čuj! Jel' oluja, je li grom? 

Od bure dršće duždev dom, 

A s vana čuješ divlju viku. 

I čuješ psovke, čuješ riku, 
Silovit urlaj, mukli žamor, 
Nepojmiv šumor, bijesan štropot, 
I trus i prasak, lom i topot. 

Tad dužd će skočit blijed ko mramor 
Otvorit prozor: krvna zora 

Vrh širokoga dršće mora. 
Strahote! Svijeta silna vreva 

Po Markovom se trgu lijeva, 

I ko kad pak'o iz dubine 
Silesiju si bijesnu rine, 
Odasvud grnu nove čete 

I viču, kunu, bjesne, lete: 

»Oj, dolje dužd i Velje vijeće, 
Krvnici kruti pučke sreće, 
Tirani dolje! Dolje varka! 
Apostoli vi Svetog Marka, 

Da, prokleta vam vaša zloba, 
Senat vam bio proklet vaš! 

Sad puć će vrata ropskog groba! 
Jer grad je naš! Oj, grad je naš!« 
Čij' grmi ovaj strašni zvuk? 
Venecije je ovo puk. 

Da, ropski ovaj plahi crv 
Vladara svojih traži krv. 

Ko kad zatutnje burne vode, 
»Sloboda!« grme momci bosi, 
A na čelu im stijeg slobode 
Hrvaćanin, gle, vojnik nosi. 
Hrvaćanin! Ta je 1' moguće? 

On samo bubnju, puški vičan, 
Slobode tuđe vjesnik dičan! 

Da! u njem ima krvi vruće, 
Probudio se mrki sin, 

Slobodu i on za se prosi, 

Pred silnim svijetom zato nosi 

Slobode stijeg Hrvaćanin! 
Tad bljednu dužd, i silna suza 
Niz gospodsko mu lice spuza. 


»Sad, braćo, nema Mletkom nade, 
Na bunu sva se vojska dade, 

I građanstvo se buni sve: 

Perditio tua, Israel, ex te!«>8 

I zgrabi pero, zgrabi pismo, 

Potpisa zator zavičaju sam 
Zavrisnuv: »Jao! Svoji nismo.« 

Na tvrdi srušio se kam. 

Daleko, mukli valovi se ore: 
Venec'ji grobnu pjesmu pjeva more. 


Venec'ja pade — kruna morske vlasti 
Bez povratka u zabit5? minu gluhu; 
Venec'ja pade — morala je pasti, 

Na pijesku temelj stajao tek suhu; 
Sva vlast joj bila šaka velikana, 

Sva sila samo krvnik, trepet, strah, 

Iz orijaškog divnog mermer-stana 
Vjekovitoga ropstva dis'o dah, 

Svu slavu gradila je tuđom krvi; 

A vlastit puk joj — slavni, bijedni crvi, 
Vjekovit jedan tek je temelj vladi: 

Na puka srcu kad si slavu gradi. 

Ko sjajna školjka prazna, bez života, 
Što bura baci na brijeg suhi mora, 
Stajaše tvoja čarobna ljepota 

I veličanstvo mrtvo zlatnih dvora. 
Spomenik ljudske slave ti si vječit, 
Vjekovite si pravde svjedok rječit, 





58 Perditio tua, Israel, ex te! (lat.) - Propast Izraele, iz tebe! Ili slobodnije: Sam si kriv, Izraele, za svoju 
propast! 


59 zabit - zaborav 

Sred blistavila morskog zbiljski san. 
AI' svanu zora, doš'o ti je dan. 

Iz valovlja ti zvone divni glasi: 
Venecijo, i opet slobodna si! 

Ne krvna zvijezda povrh burne vode, 
Ne puku tvomu užas, trepet, strah; 
Već zlatan trak u suncu si slobode 
Što roda silnog složni užga mah! 


Vienac, 1876. 

Smrt Petra Svačića 


Tko vlači stope gorskim mrakom? 
Pod zlatnim šljemom mrki div 
Za hrast se hvata slabom šakom, 
Po licu mrtav, okom živ, 

Sve juri, juri, Bože moj, 

Ko da ga pakla goni roj! 

Visoko već se junak pope, 
Časimce klone, teško diše, 

I juri dalje — ne smije više. 
Putanjom kršnom trag mu piše 
Rumena, vrela srca kap, 

Niz tvrdi oklop što mu kane; 
Obujmila ga muka — stane! 

U čudan se je upro štap: 
Salomljen držak stijega cijela, 
Krpetina još na njem visi, 

Još zna se kocka rujna, bijela, 
To, zastavo nam sveta, ti si! 
Sad drhtne — krene — ali ne sme, 
Iz rana sikće hrla krv, 

Sad klonu, pada na kraj česme, 
Smrtonosan ga zgrabi crv. 
Bjegunac leži, čam ga hvata, 

AT' oko bljesne, s tvrde hridi 
Pod svojom nogom divnu vidi 
Široku zemlju svih Hrvata: 
Visoko čislo zelen-gora, 
Srebrolik rijeke zmijski trag 

I zlatni talas sinjeg mora, 

Put stakla nebo, humak blag, 

I njiva svilu, polja zlato — — 
Junaku skoči srce nato, 

Iz duše dahnu: »Jao! Jao! 
Divota ova pusto groblje, 

Taj krasni narod podlo roblje!« 
I pokriv lice proplakao: 

»Ah, propa zemlja!« pjesma brenča. 
»Mješt' zlatne krune trn ju vjenča.« 
Bjegunac leži, kose zmija 

Niz blijedo mu se lice svija; 

AI crne mu se oči krijese, 
Širokim svijetom sipljuć bijese. 
Jelenak leteć plah po kosi 
Junaka zgledav pita: »Tko si?« 
Šapućuć lišćem pita gaj: 

»Tko ranjeni je junak taj?« 

I s grane siva ptica — soko 

Na diva tužno sveo oko: 

»Oj, odakle si, sine, pao?« 
Bjegunac drhtnu, škrinu: »Jao!« 
Na hladni klis mu glava pala, 

U šumski mrak se oko gubi, 

Na trepavici suza sjala, 

A usna krvav barjak ljubi! 

I ko što sunce gasnuć pada, 
Života gine s oka nada. 

Tad dahnu: »Pao sam duboko, 
Ni duše da mi stisne oko, 
Opijela nema domovina 

Za vjenčanog si zadnjeg sina.« 
Svjetlobom planu gora cijela, 
Zlatokosa je djeva bijela 

Pred nevoljnikom suzna stala 

I tako ga je upitala: 

»Planina plačem zamnila je, 
Oluja nosi uzdisaje! 

Hrvatica sam, znajder, vila, 

Tko ti si? Čim te mori sila?« 
»Tko jesam? Sjenka. Tko bjeh? Petar. 
Sudbine zlobne odnije vjetar 
Sa glave krunu, srce rani 

I umirućeg u gvozd zani, 

Ah, mrijet da mogu klonuv nice, 
Ledenom rukom pokriv lice!« 
»A tko ti krati?« pita vila. 

»Pa jošte pitaš? Kleta sila. 
Vladarom, kraljem bjeh Hrvata, 

Kraj mora slovila mi vlast, 

Ja skočih iznijet puk iz blata, 
Nek sreća mu procvate, čast. 
Sva zemlja kipi, burna smjesa, 
Na zlatnu krunu prsnu krv, 

U svakom srcu trista bijesa, 
Svud glođe razdor, paklen crv, 
Ne pitaju već bijesni za dom, 
Ne pitaju već što je čast 

I svatko pregne podlom nadom 
Da usvoji si krune vlast. 
Sloboda ludost, zakon bič, 
Mahnitac vlada, vlada krič, 

U bratskoj krvi se je grezlo 

I svaki boljar grabi žezlo. 

Tad izbra mene volja puka, 

Ja shvatih*% žezlo, trgoh mač, 
A gvozdena mi munjom ruka 
Po našoj zemlji kosi drač, 

Nek jedna samo cvate trava: 
Slobode ljubav, rada slava. 
Krmara ruke burne vale, 

Kad ocean se trese sav, 
Krepkoćom muškom smjelo žvale 
U luku vodeć lomnu plav; #1 

A takav krmar bijah ja; 

Već smirila se bura sva, 

Nu čuj strahote! Gnjev, hudoba 
Na bijedni dom se krišom srote 
I kleta zavist podlog roba 
Slobodu, krunu zemlji ote. 

S ramena bijes mi grimiz trže, 
Po carskom ruhu kocke vrže 

I žezlo slomi, na tron pljuje, 

Od svoje krune novac kuje. 
Tad sveti digoh ovaj stijeg, 

A izdajice traže bijeg! 

AT čuj! oj! grdne li sramote, 

Do višnjeg Boga čuj grehote; 
Boljari pjani s mržnje klete 

U svoju zemlju zovu strance, 
Slobodi svojoj da se svete, 
Slobodi svojoj kuju lance, 

A stranac dođe — roj Hrvata 
Četimice se u boj jata, 
Pomagat koga? Domovinu? 
Ne! — izdati je tuđem sinu! 

— Pod ovom gorom planu boj, 
Uza me stala vjerna šaka, 
Visoko digoh barjak svoj 

I briznu krv od sto junaka. 
Zagušila nas bijesna množ, 

Svi moji padnu — pade nada, 
A hrvatski mi, ču li, nož 

Svom kralju smrtnu ranu zada. 
Čuj vesele im trublje glas, 
Boljari to su svi Hrvati, 

S tuđincem boljar sad se brati, 
Jujučuć u taj crni čas 

Gdje propala nam čast, sloboda 
Za mito koju Hrvat proda. 

Čuj, pjanom trubljom ječi gora, 
Od strave dršće gorski mir, 

Na lešinah se slavi pir; 

I strance vode sve do mora, 
Jujučuć gudi putem đavo, 

A gavrani im grakću: 'Zdravo!' 
Zar mogu umrijet — u taj tren 
Gdje kraljevine naše sjen 

U vječni, gluhi klone grob, 

Kad što bje Hrvat — sad je rob, 
Slobodnjak zadnji mogu 1' — ah!« 
Grčevito tad junak vrli 

Ledenu hrid uza se grli 

Da k zemlji spregne duše dah. 
AT' tužna vila tad se spusti, 

I usnom dirnuv njegve usti, 
Vladaru zadnjem to će reć: 
»Sudbine gledaj zrcalo, 

Da, sila krvi mora teć, 

Hrvatu bit će zlo i zlo, 
Raskrojit će ga sa svih strana, 
Grobolika će vladat kob, 

Sva zemlja bit će jedna rana, 
Zaboravit će i tvoj grob. 

A širom polja krvna, sveta 
Kotrljat će se kocke svijeta. 
Sve proždre burnog časa mijena 
I kraljevstvo nam bit će sjena. 
Al' doć će dan — i svanut zora, 
Tvoj podići ću barjak svet, 

U zraku ovih zelen-gora 
Proniknuti će novi svijet. 

Taj puk, sad smrvljen i poražen, 
Rugavet$2 strancu, prezren, gažen, 
Razmrviti će grobu vrata, 
Dogrmiti će svijetu: 'Čuj! 

Gle, još nas ima, još Hrvata, 
Slobodu našu, svijete, štuj!" 

Po zimi svanu pramaljeće, 
Sloboda cvate — cvate cvijeće, 
Sloboda sjat će domovini! 

U miru, sinko, sad umini!« 
Bjeguncu bljesnu crne oči 

I radostan se uvis skoči, 
Zagrabit vode brz se prignu, 
Pa kacigu si zlatnu uze, 

Tri kapi srca, do tri suze, 

U šljem svoj pusti pa ga dignu 
Daleko grmeć po toj gori 
Gromovit glas mu tako zbori: 
»Oj, zlatna zvijezdo večernice, 
Na neba što se vineš svod, 
Najzadnje evo nazdravice 

Što kralj ju pije za svoj rod! 

Da Bog da poslije dugih ljeta 
Slobodom cvala zemlja sveta! 
Da Bog pobrza rođaj dana 


$2 rugavet - ruglo, sprdnja 

Kad presuši se rodu rana, 
Zaboravit nam noć tu dao 

U koju bijedni narod pao; 

I svač'je srce vjerno budi! 
Poštenje satri podlo mito, 
Hrvati nek su cijeli ljudi, 

Po svijetu pleme plemenito! 

A ti, oj, zvijezdo večernice, 
Kad rodu dan se opet vrati 
Razvedri svoje alem-lice, 

I Danicom će rod te zvati! 

Oj, hvala, hvala, bijela vilo, 
Sad umrijeti je kralju milo!« 
Cjelunuv vilu, junak pade, 

Taj stijeg mu sveti pokrov bio, 
Još zirnu — dušu zvijezdam' dade. 
I vila plače — tijo — tijo. 


Mi? Satrli smo grobu vrata, 
Da, još nas ima — još Hrvata. 


Vienac, 1877. 

Mile Gojslavica 


(1524) 


Poljica$3 strepe, hrvatska ta zvijezda, 
Slobode naše zadnji strepi zbjeg, 

I soko-ptice drkću usred gnijezda, 
Od užasa se ori dol i brijeg; 

Ne pokloni se Polje kralju, duždi, 
Sad klanjat mu se valja goroj nuždi. 


Ta Turčin ide! Kopito mu ljuto 
Prekrililo je, reć bi, cijeli svijet; 

I more mu se poda, stijenje kruto: 
Svud sine mjesec, pada krstaš* svet! 
Na Turčina su skočila Poljica, 

Junake turske otplahnu bujica. 


Niz Biokovo zla se rulja roni, 
Planinom zvjerski orio se glas, 
Mahnitac Turčin bijesnog hata goni 

I pokrio je kopljem kotar vas; 

Svud put si vatrom, krvlju zabilježi, 
U gorska duplja narod jagmom bježi. 


Zborište pusto, crkva plamom sinu, 
Slobode stare već je sažgan list; 

I gdje se nekad u slobodi vinu 

Od Svetog Jurja barjak slavan, čist, 
Gdje slobodni zborahu nekad ljudi, 
Sad čadorove raspe Turčin hudi. 


68 Poljica - kraj u Dalmaciji, istočno od Splita, sjeverno od Omiša, u trokutu Stobreč - Zadvarje - Gardun. 


64 Polje - Poljica 


%5 krstaš - barjak s krstom, križem 

Pod bijeli čador sio Hasan-paša, 
Rozgotom# pljunu, a na sveti krst, 
Sve zvone gusle, zveči puna čaša, 
Na sveti Koran stavi silnik prst 

I reče pjan: »Ej, poštena mi lica, 
Slobode nema, nema već Poljica. 


Junaci da su? Tako svete Ćabe, 
Junaka vidje 1' tko vas od njih kog? 
Junaci da su! Nijesu, već su babe, 
Da babu bar mi vidjet dade Bog, 
Da amo dođe, da mi lijepo priča 

O tih junacih povrh gola griča.« 


Al' jedva reko, eto iznenada 

U čador pašin čudna sunu sjen. 
Problijedi silnik; ženska lijepa, mlada 
Pred ljutim pašom stoji u taj tren: 

Tu pade preda nj ko sa gore vila 

I tri se puta paši poklonila. 


»Po imenu sam Mile Gojslavica«, 
Tad djeva mirno Turčinu će reć, 
»A rodila me majka sred Poljica. 
Junaka tražiš? Sad ih nema već. 
Našinac žensku znao branit ne bi, 
Pa zato, pašo, dođoh evo k tebi.« 


»Muhamed slavljen!« klik se paši ote, 
»Da svomu robu posla tolik dar, 
Tolike nikad ne vidjeh ljepote, 

Da, takve vile nema ni sam car. 

Oj, dođi, dođi, čarobnice djevo: 
Počinak, ljubav čekaju te evo!« 


66 rozgot - grohot, smijeh 

A djeva stidno uza nj odmah sjede, 
Uz pašin živo privila se skut, 
Mahnićuć Hasan ljubi usne blijede, 
Jaganjcem u tren bude tigar ljut; 
Za Koran, sveca, cara malo pita, 
Jer plamteć ljubi, cjelujuć mahnita. 


Veće Hasan usnu, uljulja ga vila 

I gorske vile omamljivi pjev; 

AT' gle! Sad tiho podigla se Mila, 
Bogolik okom bljesnuo joj gnjev; 
Pogledala je smiješeć zmaja ljuta, 
Prekrstila se krstom do tri puta. 


Tad poput munje žarku zublju trgla, 
Pa kako sveti razjari je mah, 
Goruću luč je digla, hrlo vrgla 
Ubojit gdje je stajo turski prah: 
Zaruknu s trusa zemlja vasiona, 

A u zrak sune paša — sunu ona. 


Ravnica plamti kao žarko more, 

Ko s krvi mrka porumenje noć, 
Smrtonosne to traci jesu zore, 

U vrtlogu tom hara đavla moć: 

Svud bjesni metež uz to ravno polje, 
A Turke Turčin pobješnjeli kolje. 


AT' četa s hridi prosula se strme, 
Turadija tu zaman traži bijeg. 
Hrvatice tu puške širom grme, 
Visoko sijeva Svetog Jurja stijeg; 
Ni cigle glave iznese tuđinac, 

Sve Turke ponor proguta Iljinac.67 


67 [ljinac ili Ilinac, litica iznad kanjona Cetine gdje je postavljen spomenik Mili Gojslavici. 

Zborište pusto, nema više vijeća, 
Po kneževu se stolu vije mah, 
Izmijenila se zla i dobra sreća, 

A slavni barjak sad je pep6, prah: 
Nu vazda rodu sveta su Poljica 

I vazda slavna Mile Gojslavica. 


Vienac, 1877. 

Fratarska oporuka 
(Po tradiciji) 


Sa truna reče Josip car: 

— »Svim redovnikom nek je kraj; 
Toliko zdravih ljudi kvar, 

I bez njih ćemo steći raj. 
Dokle god siže carstva hatar, 
Po mojoj volji tako budi, 

Nek svoju halju svuče fratar, 
Nek žive kao drugi ljudi. 

U njinih dvorih odsele će 
Stanovat bolni ljudi, đaci, 
Pisari, sužnji il vojaci; 

A pune zlata, srebra vreće 

Na zadnji grošić nek se zbroje 
U blagajnice carske moje: 
Tim novcem digoh učilišta, 

Ja za se od tog neću ništa.« 


To cara Jose reče moć, 

Sva graja njega malo smete, 
Još isti dan, još istu noć, 
Teklići širom carstva lete, 
Sve vičuć: »Svatko sada znaj: 
Svim redovnikom nek je kraj! 
Pavlini, čujte, Jezuite!6? 

Sve bijele, sive, crne svite! 
Svak svoja prsa triput tuci, 


68 Austrijski car Josip II. (1741-1790) u duhu prosvijećenog apsolutizma proveo je mnoge reforme, neke 
uspješne, a neke nepopularne. Godine 1786. ukinuo je crkvene redove i zatvorio brojne samostane, 
pretvorivši ih u škole, sveučilišta, ubožnice, kaznionice, vojarne i slično. Godine 1790. ta je zabrana 


ukinuta. 


$ Josip II. zabrano je Pavlinski red, a Isusovce (Jezuite), zbog njihove velike političke moći, ukinuo je nešto 
ranije, 1773. godine, papa Klement XIV. Red je ponovno uspostavljen 1814. godine. 

Pa zatim svetu halju svuci. 
To volja jeste cara, kralja; 
Vladara svoga slušat valja.« 


Daleko grom se carstvom širi, 
A strašnom javom bude san; 
Od trusa drhću manastiri, 
Strahovit ide sudnji dan; 

I mnogu gorku čuo Beč: 
Zaludu! Kad je carska riječ. 


I dođe glas do Lepoglave, 72 
Do tihe šumske postojbine, 
Gdje bijeli fratri?! od starine 
U lijepih dvorih Boga slave. 
Gospoda jesu, bogataši, 

Al uz to ljudi kako treba, 

Ne kruti, ljuti velikaši, 

Već širom dijele darak neba 
Šljivaru, kmetu, zlo kad vrijeme 
Navalilo na zemlju breme. 
Gospoda jesu, časte, piju, 

I skladno gude, lijepo rišu, 

I narodu svom knjigu pišu, 
Pa s Isusovci bojak biju. 

Al zadnja i njim dođe hora, 
Pavlina zbor se selit mora. 


Tek što je opat čuo glas, 
Zvonara odmah viknu brata: 
— »Svu braću zovni ovaj čas, 
Zatvori zatim velja vrata, 
Svih zberi, ču li, u dvorište, 
To opat, reci, strogo ište.« 


70 Pavlinski samostan u Lepoglavi osnovan je 1400. godine, a zatvoren zbog dekreta cara Josipa II. Bio je 
središte znanstvenog, kulturnog i umjetničkog rada i u njemu je krajem 18. stoljeća djelovalo sveučilište. 
Od sredine 19. stoljeća u njemu je poznata kaznionica. 


71 Pavline narod zove »bijeli fratri« zbog boje njihovog habita. 

Lagano već se hvata mrak, 

I k zapadu već sunce tone, 
Kroz večernji taj tihi zrak 

Na umiranje zvona zvone. 
Fratara dugo čislo kroči, 

U ruci noseć voštanice, 

U crnu zemlju gleđu oči, 
Problijedjelo im s brige lice, 

I kako vjetar pri oluji 

Lelečuć s valom ljut se bori, 
Po lepoglavskih svetih dvorih 
Žalopjev »de profundis!«72 bruji. 


Kad u dvorištu zbor se skupi, 
Razrediše se fratri bijeli, 

I pred njih opat mirno stupi, 
Pa svojoj braći ovo veli: 

— »Uzdignite sad Bogu duše, 
Zavapite sad iz dubine! 

Sva grješna srca nek se skruše, 
Nek ćute: sve da smrtno gine! 
Da l' čuste zvona svetog hrama? 
To blize smrti zveči glas; 

A znate l'i to, pitam vas, 

A znate I', komu zvone? Nama. 
Da, moja braćo, moji sinci! 

Svi živjet ćemo pojedinci; 

Al umrijeti će sveti zbor, 

I ovaj slavni, Božji dvor, 

Koj slovijaše trista ljeta, 
Opustjeti će! Žalost! Šteta! 

Pr& nego svane mladi dan, 

U ovaj dvor će doć komesar 

I reć vam, kako želi cesar, 

Da pustimo taj sveti stan, 

Da našeg reda više nije! 

Da cijelo blago što imamo 

Na komesara ruke damo. 

Pa volja Božja! Slušati je! 


72 De profundis clamavi ... (lat.) - Početak pogrebnog psalma: »Iz dubine vapio sam k tebi, Gospode«. 

O, pođite u ime Božje, 

I neka Višnji sve vas prati, 
Svak nosi krst svoj kako može, 
A Bog će vam se smilovati. 
Raziđite se svijeta širom, 
Poštenja sijte čisto sjeme, 
Pobijedit ćete ljuto vrijeme, 
Oj, pođite mi, braćo, s mirom. 
Al stante časak! Pamtite li 

Što vazda b'jahu fratri bijeli? 
Hrvati! Sinci našeg puka. 

Ta sveta zemlja rodi nas, 
Imutak naš je pučka muka, 

To pamtimo u ovaj čas! 

Pred vaše dadoh snijeti lice 
Taj silni evo kup papira, 

Sve same dobre obveznice, 
Milijun, mislim, baš talira. 

To duguju nam što šljivari, 

Što građanin, siromah kmet, 
Dužnici sve Hrvati stari, 

Ta naša krv, naš rod, naš svijet. 
Mi čekali bi ljeta duga, 

Do sudnjeg dana; — sad je druga, 
Jer državi l' to dođe ruku, 
Plemiću jao! jao puku! 

Isplatiti će morat odmah 

I Hrvat propast će siromah. 
Imetak naš od trista ljet 
Razgrabiti će tuđi svijet. 
Jedincu fratru zakon krati, 

Da namre komu oporukom 

— Pa bio otac — bila mati — 
Sve blago mu je »mrtvom rukom!« 
Al sada redu smrt se sprema, 
Zar ima zato zakon? Nema. 

Pa pravimo sad oporuku: 
Imetak budi našem puku!« 


Tad opat plamom voštanice 
Zapali silni kup papira, 

Sve same dobre obveznice, 

Milijun tinja baš talira: 

— »0j Bože, praštaj grijehom mojim, 
Dužnikom praštam evo svojim.« 


Svi redom plamom voštanice 

Zapale silni kup papira, 

Sve same dobre obveznice, 

Milijun planu baš talira: 

— »0j Bože, praštaj grijehom mojim, 
Dužnikom praštam evo svojim.« 


Raskrilio se nebom mrak, 

Sa hrama smrtno zvono ječi, 
Od vatre sav se žari zrak, 
Fratara zbor kraj vatre kleči. 
A psalam grmi sve u šir: 

»Oj Bože, daj nam vječni mir.« 
Gromore bubnji, vojska grne 
U sveti dvor sred noći crne, 
Uz vojsku dođe i komesar 

I javi svim što reče cesar. 

Tad pokloni se opat muče, 

I komesaru preda ključe. 

»A blago?« pita isti mah 
Glavara starca sluga cara. 

Al opat njemu odgovara: 

— »Na, evo vam ga! Pepeo, prah! 
To baština je našeg puka, 

To fratarska je oporuka!« 


Vienac, 1877. 

Zmijska kraljica 


Maglovito u davno ono doba73 
Povratio se božjak, lijep i mlad, 

Od svetog praga Isusova groba 

U domovinu, a u Zagreb grad, 

Da poslije bure nađe blaga mira 

Međ zidinami svetog manastira. 
Bijaše lijep, ko prvi majski čas, 

Ko zvijezdna noć mu igra vrani vlas. 
Nadvisio je svete braće zbor, 

Ko što se visi a nad grmlje bor; 

A sijevnu I' oko nalik žarkoj munji, 
Od plahog straha sav se svijet skunji. 
Junačina bje, divno mu je tijelo, 
Plemenit obraz, vedro mu je čelo, 
Savršena mu glava, svako udo, 

Ko ispod dlijeta vječno mramor-čudo. 
A kakav rod mu? U kom kraju niko? 
Zaludu pitaš. Toga ne zna niko. 
Mučaljiv jeste, mrka lica, sjetan, 

Na molitvu će tek otvorit usta; 

To oko kaže, da je duša pusta, 

I da je mladac možda bio sretan, 

Da rani mraz mu spali cvijetak sreće, 
I da se sreća povratiti neće. 
Povijedaju si oci samostana, 





73 Priču o »zmijskoj ili kačjoj kraljici« pripovijedao mi je njeki seljak blizu Remeta u gori zagrebačkoj, te mi 
je pokazao brdo gdje se na Ivanje sve zmije svijeta sjate. Ja sam »per licentiam poeticam« spojio tu 
tradiciju sa »crnom kraljicom«. Njeki smatraju Barbaru celjsku »crnom kraljicom«, turopoljska priča je 
stavlja u šesnaesti vijek, al priča o toj demonskoj ženi bit će možebit starija. Učinih ju ženom »crnog 
Janka«, vladaoca medvedgradskog i pouzdanika kraljeva u dvanaestom vijeku. - Božjak je vitez 
templarskoga reda, a kuća zagrebačkih božjaka stajala je u Novoj Vesi. (napomena autora) 

Da desnici mu snažnoj ne bje para 
U krvnoj vojni junačkih križara, 

Na mladu tijelu premda nema rana. 
Pred svimi on je prvi mač svoj trgo, 
Pred saracenske strijele prsa vrgo, 
Na gole ruke hvato ljuto koplje, 

U vrtlog vraga poput strijele juri 

I sve obara kao kosac snoplje, 

Ko sam da bijesan samrt nać se žuri. 
Nu svaka strijela pred njeg mlijedna pade, 
I svakog mača ustremi se mah, 
Svud ruji krvlju pustare se prah, 

Al njegvoj smrti neima nigdje nade. 
Povratio se božjačkomu dvoru. 

Pre nego zvonce, a u bijelu zoru, 

Na ranu službu braću zovuć zveči, 
Već mladac sam u sjeni hrama kleči, 
Pritiskujuć si obraz mrk i blijed 

Na kamenoga stupa kruti led. 

Il kada obnoć cijeli zbor već sniva, 
Uz svete lampe, vidiš, drhtav plamen 
U hramu stoji jedna glava živa. 

Zar glava živa? Ili mrtav kamen? 
Da, živ je, živ! To dvoje žarkih oči, 
Ko ognjicom se usplamćeno toči, 
Taj dah, od koga mramor-stup se žari. 
Silovit to je samum u Sahari; 

Ta blijeda usna drhćuć mu se svije, 
Ko žutim lišćem kada sjever brije. 
Sad bljedne lice, sada plane krv, 

Oh, strašan li ga jede crv! 

I moli, moli, škriplje zubi, plače. 

I stiska srce, bije prsi jače, 

Raspela već se stoput usta takla, 

Ko grješnik kad se radi riješit pakla. 
»Zaludu, šapnu, prokleh ovaj svijet, 
Zaludu vrgoh na se svite svete, 
Zaludu tražih smrt od ruke klete, 

I zalud oteh suncu žića cvijet. 

U suhi pijesak molitva mi pline, 
Široka rastu momu srcu krila, 

Put svijeta pregnu sva mi krvi bila, 

U kavezu ko ptić mi duša gine. 
Mahnitac sam u lance sam se skovo — 
Ja ne mogu! Oprosti mi, Jehovo!« 

I bacio se o tle, pa je plako, plako, 

U rano jutro nađoše ga tako. 


Zelenila se gora, trepti lišće, 

Leptira zove svaki mladi cvijet, 

To biljur-nebo sijevalo je čišće, 

A drvo grli zelen-granjem svijet, 

I ko što gorom skače živi dječak, 

Sa planine kroz kamen i grmečak 
Skakutao je svaki bistri vrutak. 
Lahorić šapće, zujeć titra pčela, 

Njoj klanjala se visibaba bijela; 
Slavujev pjev ti javlja svaki kutak. 
Svud prostire se gorom neba plamen. 
Životom drhtnu voda, drvo, kamen, 
Uzvinuo se k suncu mali crv; 

Ta cijelom svijetu, reć bi, srce bije, 
Ta cijeli svijet se od milote smije, 

A življim mahom leti ljudska krv. 

I mladi božjak željno amo hrli, 
Odasvud gorski pozdravlja ga kraj; 
Tu hoće svako drvo da ogrli, 

Tu davnih dana osvanu mu raj. 

Da, znanica mu ovdje staza svaka, 
Ta eno duba, gdje mladića šaka 
Izvadila si smjelo ptičja gnijezda; 

Na kamu tom ga stoput našla zvijezda, 
Iz one stoput napio se česme; 

Tu strijeljo srne, ondje pjevo pjesme. 
Bojazljivo mu noga čuva svaki cvijet, 
Što pokraj puta pod grmečkom cvao; 
Mladovijek tu je isto cvijeće brao. 
Oh, to je mladih dana divni svijet! 
Nepomično mu oko šuma gleda, 

Rumenilom mu cvala lica blijeda, 

A grud se širi, kanda jednim mahom 
Napunjati se radi gorskim dahom. 

I duh i srce, pamet, duša, tijelo, 
Prerodilo se jednim hipom cijelo. 
Sve naprijed ide. Stao. Tu je lipa. 
Prekrstio je ruke. Trepavica 
Prosinula mu suzom, mrknu lica: 
Oh, slatko-gorkog sjetio se hipa. 
Tjeskoba teška padala je na nj, 

Na star se spusti polagano panj. 
Razmišljao je dugo, šutio, uzdiso, 

A vrela suza prati svaku miso; 
Čudnovato mu mijenjalo se čelo, 
Sad blaženo i vedro i veselo, 

Sad mrko, mutno poput neba tmurna, 
Oluja kada huji nebom burna. 
»Početak tu je, šapnu, mog života, 
A moje sreće tudi rani grob; 

Tu raj i pako, muka i milota, 

Tu zgazi moje srce crna kob. 

Sve što sam im6, a što ne imam sad, 
Preoteo mi onaj kleti grad, 

Na brijegu eno što se žarko rudi, 

O zažari ko krvni demon hudi.« 

Al jedva u se tiho riječ tu reko, 
Iznebuha tu spazi nedaleko 

Čeljade mlado, poniknutih oči 

Gdje revno preduć šumskom stazom kroči 
Osamnaest puta jedva cvala djeva. 
Ah, divne slike! Čisto nebo zada, 
Oko nje okvir zelen-granja mlada; 
Svjetloba rujna djevojkom se lijeva, 
Pa kako putem pomiče se hitra, 

I lice, oko, kosa zlatom titra. 

Taj viti stas, te noge hrle, fine, 

Ti drobni prsti, onaj blagi smijeh, 
Ljepoticom ju gorskom vilom čine. 
Ne, nije smrtna! To bi bio grijeh. 
Mladenac skoči. Ljuto djeva ciknu, 
Gdje pred njom u tren čudni starac niknu. 

Zažarila se živo dovrh čela, 
Drhtureć pusti prelo, natrag maknu, 
Ko da joj srce živa iskra taknu; 
Ko kamen stoji, kako se je smela! 
A on će njoj: »Zašt' ustavi svoj mah? 
Ti drhćeš. Zašto? Zar te mene strah? 
Oh čudna li si. Nije, vjeruj, pravo. 
Vilenjak nisam, nisam niti đavo. 
Na momu licu ima li hudobe, 
Na ruhu mom baš nećeš naći zlobe. 
Ohrabri mi se: vitez jesam sveti, 
I čuvat ću te proti svakoj šteti.« 
Nu ona tanke podignula veđe, 
Junaka mladog bistrim okom gleđe: 
»Ta ne plašim se, ja vam ne znam straha, 
Da, vjerujte mi. Čemu da sam plaha? 
I ne bih rekla da ste huda oka; 
Al tek se lecnuh, kada munjimice 
Ko gorski u dva jelen hitra skoka 
Osvanulo mi tuđe, muško lice.« 
»Iz ovog li si kraja?« 
»Tu iz sela.« 

»A ime ti je?« 

»Blaškovića Jela. 
Mlinarom mi je otac. Čujete li 
Kolesa klopot? Mlin je ono naš. 
Na pogledajte! Tu se kroz grm bijeli; 
Pred mlinom stoji dragi otac baš.« 
»Ded sjedni časak. Da te pitam. Eno, 
Bjelasa grad se drvlje kroz zeleno. 
Zar poznaješ ga?« 

»Grad taj? Ah, dakako! 
Na tri ga milje pozna dijete svako. 
To Medvedgrad je.« 
»Reci, tko tu vlada?« 

»Gospodar Janko. Rijetko ga je vidjet, 
Jer ne da mu se tu na gradu sidjet, 
Po svijetu ide, vrši kralja posle, 
A žena njegva dvore čuva dosle.« 
»I ženu ima?« 

»Ima. Kakvu ima! 

Ljepotu — starac. Kao s ljetom zima. 
Da stoji kruna mu vrh stara čela, 
Ja ne bih bome takva muža htjela.« 
»A ljubi li ga?« 
»Toga ne znam, vjere, 

Još ne vidjeh je plakat. Na to mjesto 
Dolazila je gospa Bara često. 
Al vesela bje kao hitro zvijere, 
Pa malo, mislim, za mužem si žali. 
Svi bregovi se bukom ozivali, 
Kad kralj joj dođe posjetiti grad, 
Ko ona lijep, ko ona mlada mlad. 
Baš pravi par; od dobe uprav ove 
Sve kraljicom ju crnom samo zove. 
Uz mladog kralja bavila se milo, 
Al čudno! Muža nije pri tom bilo.« 
»Govorila si snjome?« 

»Vrlo malo. 
Ugibam joj se. Nije meni stalo. 
Jer kako svud po selima se sluša, 
Toj gospi Bari crna jeste duša. 
Ne pohodi još svete mise, vele, 
Za korizme je mrsila vam cijele. 
U ruci joj je bič, i mi, seljaci, 
Na vražjoj stojimo tude tlaci. 
To nema duše. Šta joj glava čija? 
Moj otac reče da je ljuta zmija. 
Al zabrbljah se, eto sunce klone, 
U Remetah već večernicu zvone, 
Sad lahku noć! Pa ostajte mi zdravo! 
Ne bojim se, ne. Niste, niste đavo.« 
Ko kada vjetrić tankim granjem prhne, 
Čeljade hrlo nizbrdice srne. 
Već nestade je. Mladi božjak sjedi, 
U zelen-drvlje čudnim okom gledi, 
Pa sluša kako gorom mlin klopoće; 
Obujmilo ga. K mlinu mu se hoće. 
Oh, k mlinu vuče srce — brani ruho! 
Čuj zubi škrip u noćno doba gluho, 
Čuj gorki plač — i kao noktom tigra 
Zahvatio je srce svoje. Skoči. 

Ko plahi jelen prema gradu kroči, 

O mjesečini bijeli plašt mu igra 
Kroz tamno granje. Plaho duši ti je; 
Jer duh se, misliš, tamnom noći vije. 


II. 


To ljudsko srce vam je kao cvijeće. 
Kad danja zraka umilno ga grije, 

I cvijet si pera lijepo razavije; 

Nu sinu I' nebom večernice svijeće, 
Zaklapaju se pera, cvijetak drijema. 
I srce spava, kada svjetla nema; 

Al dirne li te ljubav, mine sjeta, 

I poput pune ruže srce cvjeta. 
Junaka mladog dodirnu se Jela, 
Uminu oblak s ponosnog mu čela, 
Plamečak oka njena na to lice 
Izmamio bi žive rumenice. 

Tu nađoše se često. On ju sluša, 
Govorila je priče toli voljko, milo: 

I što se zbilo, što se djevi snilo. 
Napunila se milja mladcu duša. 

Da, nikada je slušajuć ne susta; 

Ta nije sluš0, već je gledO usta, 

I oči, čelo, posmjeh, sve je gledo, 

Al od nje junak nikada se ne do. 

A ona? Stoput kući htjede poći, 

Od večera se spremala do noći. 
Mladići ljubljahu se, reć bi, šta li? 
Nu šta je u tom, nisu sami znali. 
Zahvatio bje mladca lijepi vid, 

Ta slika nježna, naravska i smjerna, 
Taj romon glasa, ta dva oka vjerna, 
Taj glasni smijeh, taj djevojački stid. 
Duboko sve to u srce si piso, 

Al nikad grješna ne žacnu ga miso. 
Ko što pred ružom jutrošnjicom stojiš, 
Te ranu rosu stresti joj se bojiš; 

Ko što ti ubrat mladu ružu žao, 

Jer Bog ju lijepu svemu svijetu dao: 

I božjak tako smjeran pred njom stoji, 
Krasote sve joj iznovice broji. 

A ona? Gleda, gleda ga i sniva. 

Tu sjede do njeg vesela je, živa, 
Daleko od njeg, ćudljiva i sjetna. 

I uz njeg, bez njeg žalosna i sretna, 
Zar ljubav to je? da je tkogod pita. 

Ta božjak jeste, sveta na njem svita. 
Al obnoć njemu krv se k mozgu valja, 
Haljinac Nesov7* mu je sveta halja; 

U vječnost čas se noći njemu dulji, 

U tminu žarkim okom bulji — bulji, 
Ko da je proklet, san se oku uze, 

I po sto puti obliše ga suze; 

Jer ljubi, ljubi, jerbo ljubit ne sme. 
Slavuju reci, neka pusti pjesme, 

I slavuj će ti uzdisati, mrijet. 

Mladiću smijala se cijela narav, 
Zamamio ga jadnog prijegor varav, 
Za svijetom gine, mora mrzit svijet. 
Al mirno svoje nosio je breme: 

Tih domjenaka šumskih kratko vrijeme 
Bijaše noćnim mukam silna plata, 

Ta bar je zirn'o nebeska u vrata. — 
Jedanput — jesenski je bio dan, 

Sa bregova se vraćo u svoj stan, 
Zapustiv šumsko mileno ročište, 

Još rastanka mu bdlje srce tište. 
Poniknute je glave tako luto 

Kroz starog hrašća verući se sjenu. 
»Oj stani!« ozvao se doziv uto. 
Uhvatilo ga, glednu — spazi ženu. 
Razmaknula bje guste grane rukom: 
Mladenac zinu, drhtnu, muči mukom, 
Izvalio je do dva oka plamna, 





74 Nesova haljina - Nes je kentaur iz grčke mitologije kojega je Heraklo ubio kad mu je Nes htio ugrabiti 


ženu Dejaniru. Prije smrti Nes je nagovorio je Dejaniru da natopi Heraklovu košulju njegovom krvlju, 


rekavši joj da kad je obuče Heraklo neće biti više nevjeran, ali kentaurova krv je bila otrova, pa se ispuni 


Zeusovo proročanstvo: »Ni jedan živi čovjek neće moći ubiti Herakla; mrtvi neprijatelj doći će mu glave!« 

Po obrazih mu planu rumen tamna, 
Kamenio se. Žena stoji nijema; 
Zaiskrilo se oko od alema 
I uprlo se silno u mladića, 
Ko zmijski gled kad kroti plahog ptića; 
Nadimale se oble grudi silom, 
Ko kada labud trepti snažnim krilom, 
Problijedjelo je na smrt bijelo čelo, 
Drhture usne, crni pram se svija 
Niz mramor-rame u sto crnih zmija. 
Pod vranim ruhom strepi sve joj tijelo. 
Napokon reče mirno: »Božidare! 
Ti dođe opet — ti si došo k meni. 
Da, mene, tebe peku rane stare.« 
A on: »Ja k tebi? Božjak k tuđoj ženi?« 
»Zar tebi tuđa ja? Oh, ljute, gorke šale! 
Još cjelovi mi tvoji usne pale, 
Od tvoje ruke još mi plamen struji 
Sve do dna srca. Još mi pjesma zuji 
Sa tvoje usne. Slašću srce zebe. 
Da, ljubih stoput — srcem samo tebe. 
Govori, reci, ti si došo k meni.« 
A on: »Ja k tebi? Božjak k bludnoj ženi?« 
»Ne slijepi sam se. Mahnit vrijeme gubiš, 
Ti ljubeć mrziš, mrzeć ti me ljubiš. 
Uzdrhtao si. Usna strast ti žvali, 
A stoput jače strast ti srce pali. 
Ah, uzdrhtaji tvoga lica kažu, 
Da još me ljubiš, da ti usta lažu.« 
»Ne ljubim te!« 

»Laže svita sveta. 
Iz dalekog si amo doš3 svijeta, 
Jer žarča strast bje negli pustoš žarka, 
Od turske rane milka rana ljuća. 
Na moje ruke krv te donije vruća, 
Tvoj gnjev je laž, taj krst na ruhu varka.« 
»Ja tebe ljubit? Sjećaš li se dana, 
Kad mladić spazi kćerku kastelana, 
Siromah mladić — staroslavna roda, 
Koj sablje, srca nikomu ne proda, 
Sramežljiv bježah mlad od ženskog svijeta, 

Od ljudi ko što bježi plaha ptica; 

Al tebe spazih — oči tvoje, lica. 
Poludio sam. Je I' to slika sveta? 

Jel cvijetil zvijezda? Anđeo il vila? 
Tad spopala mi srce divska sila, 

Svi moji živci u mozgu se stisli, 

Ni volje ne imah, ne imah snage, misli. 
I ta dva zdrava oka bjehu za svijet slijepa, 
Jer ja te ljubljah. Ah, ti bješe lijepa! 

I reci, pamtiš blaženi taj čas, 

Kad stidna mojoj privinu se glavi, 

O tvoje tijelo kad se ruka savi, 

Kad tvoj mi guknu golubinji glas: 

Ta jesil' moj? Ta jesi l' zbilja moj? 
Zazeblo, žeglo me je. Šapnuh: Tvoj, ah, tvoj! 
Od toga trena duša mi se opi, 

Široko nebo sa zemljom se sklopi, 
Ravnica, brijeg, modrina, zelen ginu, 
I sav se svijet u tvoje oko splinu, 

Sve žiće svijeta, u taj čas što dahnu, 
U jedan cjelov ustiju nam planu. 

Već luda pamet gradila si raj, 
Kućerku malu, naše carstvo, znaj! 
Gnjezdašce meko, ko što slavulj gradi, 
To da je crkva našoj sreći, nadi; 

A tebe tu da drže grudi muža, 

Ta ko što rosu mlada drži ruža. 

Da! Luda pamet! Bilo jednog dana, 
Kad ne bje klipi kćerke kastelana. 
Bogataš starac, vele, Baru uze; 

Ja škrinuh zubi, nisam smogo suze. 
Probjesnio sam cijeli tjedan mučke, 
Sve prebrojih si maleno tad blago, 

U mome srcu tvoje ime drago! 
Zahvatio sam srce objeručke 

I ponio ga zdvojan međ križare 

Do Isusova groba, nek je žrtva 
Vjekovitomu Bogu ljubav mrtva. 

Al Bog ga ne htje. Smrti sam ga nuđd, 
I tražih strijele, koplje tražih, mače, 
U bijesni vrtlog razbojišta uđoh. 

Pa živ sam osto. Srce živi, plače, 

Ni Bog ni đavo neće da ga prime, 

Jer u tom srcu živi tvoje ime. 

Napitak srknuh pustoj u Palmiri, 75 

Al za tobom si žeđu još ne smirih, 

Na libansku se popeh svetu goru, 

Pod drevnim cedrom gledah k sinjem moru, 
Gdje uz val, niz val k zapadu, ah, pliva 
Vjekovita mi za te ljubav živa; 

Da, Golgotu sam gledG, Jeruzolim; 
Zaludu! Ne bje lijeka mojim bolim. 

A ti? Što ti mi vrati, odgovori, za to? 
Ti lijepe grudi mjerila o zlato. 

Tko da je bolji, pitala si, lovac? 
Ljepotu svoju prodade za novac. 
Mudrolije li divne! Cvijeće vene, 

Al zlato nikad. Takve jeste žene. 

Tko bolje vaše uzdisaje plaća, 

K tom rađe srca ženskog cvijet se svraća. 
Cincareć suzom cijenila si smijeh, 

I anđeoskom krinkom krila grijeh. 
Nu starac led bje tvojoj krvi vreloj, 
Na svojoj ruci nosila si bijeloj 

Po izbor na sto gavrana i ptića, 
Boljara, kmeta, staraca, mladića, 

Za svakog spremna, dražesna i mila, 

I kraljevom si bludnicom ti bila. 

Ja tebe ljubit? Pohotna ti gizda 

Za Judin dinar ljubav moju izda. 

Ja tebe ljubit? Srce mi potresa, 

Pa kroz smijeh bludni srce moje splesa, 
I dok sam dal'ko mrući očajavo, 

Za bludnu plaću grlio te đavo. 

Nu i to da je! Nuždom ti je grijeh, 

Al da uz slatki, hinjeni taj smijeh, 

Uz plaćen cjelov jošte imaš kada 

Da jadnom puku snuješ trista jada, 
Da kuješ lance, ljute pleteš biče, 

Ti dokle ljubiš, puk da s muke riče, 


75 Drevni grad u Sirijskoj pustinji, nekoć važno trgovinsko središte, danas u ruševinama. 

Da pako noseć usred srca svoga, 
Zaboraviti činiš narod Boga. — 
Ne oprostih ti nikad! — —« 
»Zbori, zbori! 

Iz tvoje mržnje samo ljubav gori.« 

»Ne! Mržnja sestra ljubavi je. 
Ja prezirem te. Tebe za me nije. 
Ubijajući mržnja opet štuje, 
A prezir veleć: živi! — na te pljuje.« 

»Oh, vraže!« vrisnu žena. »Znam te, znam te, 
Ta tvoja prsa moraju da plamte, 
Ha, divno li se grješni svetac ruga! 
Da, molitve ti smela ženska druga. 
Što nosiš sveti plašt? Ta čemu gluma? 
Ti drhćeš, blijediš. Zbaci krst taj umah. 
Al to ti velim: Mene žeže, zebe; 
Ja ljubih stoput — srcem samo tebe. 
Ma koju ljubiš, ja ju moram nać, 
I našavši ju, ovom rukom smać!« 


IV. 


»Ti moraš, zbilja, gospodaru poć? 

Ah, svaki dan će bit mi crna noć! 
Toliko mi je dobro kad si tude, 

A bez tebe sad šta ću? Dobro znam, 
Da rastanak taj prijeki žališ sam; 

Al kratko neka neviđenje bude. 
Prebrojiti ću danju, noću ure 

I molit Boga, nek se dani žure. 

Oh vrat' se brzo, pa će dobro biti. 

Moj otac umre, neima tko me štiti 
Van ti.7* Moj otac jesi, moj si brat, 
Moj — ne znam kako bih te mogla zvat. 
Da imenom te krstim kojim blažim, 
Pameti svojom vazdan riječcu tražim. 
Dosađuju mi, vele, nek se udam, 

Okante me se, na to rekoh ludam; 
I ne mogu, jer drugoga da slijedim, 
Moj muž bi, je l1' te, poveo me k sebi. 
Gospodar nov mi, znadem, dao ne bi, 
Da milo zboreć uz tebe tu sjedim, 
A tvoja usta rajski su mi vir, 
Iz tvoga oka sijeva blagi mir. 
Ti kad mi zboriš, duši čudno mi je, 
Jer s tobom plače, s tobom se i smije. 
Da, zbilja! Još ti moram reći. Snivah — 
Ne ljuti mi se! Smij se. Nisam kriva. 
Ti nisi imo križa, već onakav 
Ko seljanin si bio od nas kakav. 
A ja? Pomisli — vijenac povrh kose. 
Ja rekoh: Da! Pa onda uzesmo se. 
Je1'? Lud je san? Zašto to se meni snilo?« 
Prostodušno mu tako zbori Jela. 
Da rekne riječ? — Ah, riječju ovom jednom 
Učinio bi djevojčicu bijednom. 
On ne sm'je. Ljubav snijuć neka drijema, 
Kolika ljubav, ali nijema — nijema. 
»Probuditi je neću«, šapnu. »Dost, 
Da besvjesna ju grije blaženost. 
Ja moram otić za te, mila glavo, 
Daleko buduć čuvat biser drag, 
Pred crne žene okom zamest trag, 
Na koje vreba prijeteć živi đavo.« 
Zagušio je osjećaje plamne, 
Pa u te oči zadubiv se tamne 
Tihoma reče: »Moram. Sveti red me šalje 
Po važnu poslu. Poslušat sam moro, 
Jer ove svete svezaše me halje. 
Povratit ću se skoro, vjeruj, skoro. 
Nu čuvaj mi se. Ostaj u svom domu! 
Ni slušaj koga, niti vjeruj komu.« 
»Da, hoću. Al ćeš krenut drugog jutra. 
Jedanput da te vidim. Dođi sutra!« 
»Jedanput? Stoput. Sutra? Dobro! Doć ću.« 
»Al ne varaj me!« 

»Tvrde vjere, hoću!« 
Jedanput jošte desnice si stisli, 

Zanijemili, a ona ruku pusti. 

Njoj, njemu zamre plaha riječ na ustih, 
Al vreli cjelov osta tek u misli. 
Raziđoše se. Nu dok riječi mijena 
Kradomce put od srca k srcu traži, 

I ljupkim slovom tajnu strast si blaži, 
Sa blize hridi gledala ih žena. 

Tu čuhne, čuhne. Svak ju truje glas. 
Mrtvolika je osula bljedoća, 
Ljubomorna joj okom liže zloća. 

Ni drhtnut neće. Vrani samo vlas 

O vjetru pršeć jarosne put zmije 
Svjedokom ti je, stvor da mrtav nije. 
Raziđoše se. Crna žena sjedi 

Na crnu kamu. Snježane dvije ruke 
Podupriješe joj lice, sliku muke. 

Na kamenu sjedi, u dalj gledi, gledi, 
Ispred oka gdje šumom božjak mine, 
Gdje zadnji odziv njegve stope gine. 
Na kamu sjedi, u dalj gledi, gledi, 

Ni ne ču kako večernicu zvone, 

Nit spazi sjene, gdje se gorom gone. 
Put Zagreba se kreće obraz blijedi, 
U svakom drhtu mjesečeva traka 
Odijelo vidi mladoga božjaka, 

I svaki odjek pastirskoj pri vatri 

Da njegov glas je, crna žena snatri. 
Tihoma škriplje: »Srce gori, zebe; 
Ah, stoput ljubih, srcem samo tebe. 
Ati si, božjak, drugoj dušu dao, 

Joj tebi i njoj! Mojoj duši jao!« 


Pred svojim mlinom sjedila je djeva, 
Na svoje krilo bijele ruke spusti; 

Sva narav do nje kanda pjesmu pjeva 
I blažen šapat drhtnu joj na usti. 

Gle ondje grada jutrnjoj u slici: 
Visoki dvori, crkve i zvonici, 

Na strmu brijegu tvrđava tu tvrda, 
Ravnica ondje, po njoj bistra Sava, 
Naoko viju zelena se brda, 
Sve niže, niže spuštala se glava 
A oko živo ptičica ko plaha 
Sve iznovice dvorovom se svraća, 
Gdje otresav se zemaljskoga praha 
U svetom zboru živu slavna braća. 
I božjak tu je, zidine ga stisle, 
Šta radi sad? Ah, dobri Bog bi znao, 
Da I njegve misli o njoj sada misle, 
I bez nje živuć, jel' mu časa žao? 
Što radi sad? Ta šta će? Valjda moli, 
Ta molit' mora, a po svetom zvanju. 
I ako moli, za koga će? Za nju. 
Bar to joj blaži slatke čežnje boli. 
Pogodila je davno, barem sluti, 
Što djevojačke prsi toli steže, 
I zašt' se njegvo oko miješa, muti, 
Da bit će, slučaj da im srce veže. 
Jel pravo? Nije 1'? Bog milostiv budi. 
Grehota li je, neka blago sudi; 
Al drukčije se ne da. Duh se priječi 
I klone opet s jedne misli, riječi. 
Sudbina htjede. Božja budi volja, 
Bez misli teci srcem slatka bolja. 
O čudnih misli glavica joj klone, 
U nesvjestici slatkoj srce pliva, 
Kroz mehku kosu vjetrici se gone, 
Sramežljivo si rukom grudi skriva, 
Ko da se plaši da će u taj trenut 
Lahorić tajnu srca odgonenut. 
Tad neč'ja ruka ramena se dirnu. 
Zadrhtala je, skoči naglo, zirnu, 
Problijedila je na smrt, stade, trnu. 
Šta vidje, Bože? Vidje ženu crnu. 
Žalostivo joj oko lije suze, 
I kratko djevi besjediti uze: 

»Oh Jelo, dušo, molim, poslušaj me! 
Čistoći tvojoj da se ispovijedam, 
Ja nesretna sam vele, grešna vajme! 

Odlanuti će možda mojim bijedam. 
Sva strepim. Neima I' od tebe lijeka, 
Blaženstvo stratih, propah dovijek vijeka. 
Milostiva mi bud', za Božje ime. 
Oh Jelo, dušo, molim, izbavi me!« 

»Vi nesretna? Ah, svijetla gospo, zašto? 
Šta može pomoć moje siromaštvo?« 

»Ne dulji pitat. Grijeh mi dušu truje, 
A pokora mi bijedno srce kljuje, 
Zaludu k nebu molitva mi vapi, 
Zaludu plačem, postim, pomoć vičem, 
Iz bijele puti tjeram krvne kapi 
Zaludu sama trostrukim si bičem. 
Na tvrdi kamen molitva mi pada, 
Oluja odnije pokajne mi psalme, 
Ne dobavih se vječnog mira palme, 
Spasenja moga minula me nada. 
Kad prošle noći — čitav moljah dan — 
Na moje oči spustio se san, 
Ja kroz san počeh Spasitelja zvati, 
Al čuda! Božja pojavi se mati, 
Pa reče gnjevno: 'Od svih grešnih gora, 
Zaludu kucaš nebeska na vrata, 
Da gradiš ljestve ma od suha zlata, 
Do nebeskoga ne bi stigla dvora; 
Hudoba grešna okalja ti ruke, 
I preslabe su s tebe skinut muke. 
Već traži djevu, kojoj duša čista 
Pred Božjim licem put dragulja blista. 
Ta nek te spasi. Takovu ti prosi, 
Nek dnevice mi mlado cvijeće nosi, 
Nek za te moleć kip mi sveti kiti, 
Po takvoj sili spašena ćeš biti." — 
O Jelo, dušo, tebe tad se sjetih, 
Čistoća tvoja riješi zavjet sveti. 
Na raskršću od grada malo niže, 
Gdje iz gustine viri crna stijena, 
Čudotvorna se drevna slika diže, 
Od sedam mača probodena žena. 
Put one slike, djevojko, sad kreni, 
Košarice ti evo cvijeća mlada, 

Uresi moleć majku sedam jada, 
Donesi, Jelo, razgrješenje meni!« 

»Spasavat dušu, divne li mi sreće! 
Toliko slaba djeva stvorit može? 

Oh podaj, gospo, što mi donije cvijeće, 
Razgrješit ću te, a u ime Bož'e!« 

Ne smišljala se dugo, isti krenu hip, 
Kod crne stijene brzo nađe kip. 
Prekrstila se, kleknula je smjerno, 

Te vrelom molbom Boga smekšat radi, 
Ko svoju dušu da iz grijeha vadi, 

Još k nebu oko pogleda joj vjerno. 

Da splete vijenac. Na cvijet ruku stavi. 
Gle, nešt' se miče, sunu, uvis đisnu, 

O bijelu ruku ljutica se savi 

I trovnim zubom desnicu joj stisnu, 
Sad kriknu, skoči, ljuticu si skinu 

I baci o tle. Pomoć, pomoć, ljudi! 

Sad klone, blijedi. Otrov žeže hudi. 
Zazeblo ju je. K zemljici se svinu. 
Izvalila je oči. Jeca: Vode! Vode! 

Još drhtnu, dahnu. Duša k Bogu ode. 
Na crnoj stijeni zla se zguri žena, 

Sve klima glavom, grohotom se smije, 
Nad žrtvom oko mahnito se vije, 

Ko jastreb kad se vije oko plijena, 

I šapće: »Moje srce gori, zebe, 

Da, ljubih stoput — srcem samo tebe, 
Ati si srce drugoj ženi dao, 

Joj tebi i njoj! Mojoj duši jao!« 

Čuj! Neč'ji glas! »Oh Jelo, gdje si Jelo?« 
Sve crnoj ženi potreslo se tijelo. 

Sad šušnu list. Sad krenu šumske grane. 
Izvinuo se božjak. Pođe — stane. 

Tu draga mrtva, ondje vidi zmiju. 
Zamrači mu se. Stravom oči siju. 
Glavinja, širi ruke, pade, vrisnu 

I prvi cjelov na usne joj tisnu. 

Osovio se. Bulji. »Je 1' moguće? 

Ta usta nijema? Mrtvo milo lice? 

Te oči slijepe? Mraz to srce vruće? 

Oh, Bože, reci, ima li pravice? 
Ponositi se može blagom svijet, 
Majušan ja si uzeh samo dijelak, 

Tu djevojku, taj mali, nježni cvijet, 

Al plijenom jala bude moj anđelak; 
Krvožedna ju narav noktom spopa 

I momu srcu grob vjekovit kopa. 

Zar narav? Zbilja narav? Al da nije? 
Hudobu ljudsku da ta guja krije? 

Da osveta tu nad Boga se stavi? 

Oh, majko Božja, to mi, to mi javi!« 
Al s hridi jeknu: »Ne zna Božja mat'. 
Zanijemila je davno, davno već. 
Mladiću ludi, ti što želiš znat, 

To kraljica ti crna može reć. 

Zar ne rekoh ti : Srce gori, zebe, 

Ja ljubih stoput — srcem samo tebe. 
Da, i sad ljubim — toli žarko, vrelo, 
Zrtvovat ću ti sreću, dušu, tijelo, 

Nek u plam vječni povuku me vrazi; 
Al druge ljubit nećeš — ja ju zgazih.« 
»Ha, gujo, ti si?« božjak mač svoj trgnu, 
Već na hrid da se popne hrlim skokom, 
Al žena mirna, ni da trene okom. 
Zapanjio se, u kraj mač svoj vrgnu. 
»Ne, kriknu, mač moj božanstva je sluga, 
Ne okalja ga nikad bludne krvi kuga. 
Al zadnju riječ mi, utvoro, sad čuj, 
Pred Božjom majkom, mrtvom dragom tuj. 
Za lijenim vijekom lazio ti vijek, 

Nek otrovom ti vrije žedna krv, 

To srce svij se kao zgažen crv, 

Svom očajanju nikad našla lijek. 
Zamrzio te cijeli božji svijet, 

Pod tvojom rukom ven'o svaki cvijet; 
Iz molitve ti rodila se kletva; 

Kad siješ plod, tek otrov bila žetva, 
Rasplamtio te bluda mahnit plamen, 
A svako srce bilo tebi kamen. 

Pa kad ti zloduh otme zadnji dah, 

U proklet kad te samrt smrvi prah, 

Po tvojoj smrti trajala ti svijest. 

Na godišnjicu najvećeg ti grijeha 

Uz rugi riku paklenoga smijeha 
Nek iz groba te digne vražja pest, 
Da sjediš tu na crnoj ovoj hridi, 

Nek mrka noć ti crni spomen vidi, 
Da sjediš tu, dok na taj kamen kleti, 
Što guja ima, sve se amo sleti, 

Nek poput prama obraze niz blijede 
To klupko guja sikćući se svija, 

Nek tren za trenom crnoj ženi jede 
To crno srce tisuć ljutih zmija.« 
Razgalio je na to ruho bijelo 

Na zadnji cjelov k djevici se prignu 
Ko vehli cvijet ju k svojoj grudi dignu 
I tiho plačuć u grad ponije tijelo. 
Dva puna sata slušao ga opat, 
Mladiću zatim svetu hranu pruži, 
Te dade mladoj novu raku kopat; 
Tu božjak boga do groba si služi. 
Dok Božidar se, dragu noseć, žuri, 
Sa crne hridi crna žena zuri: 

I šapće tiho: »Srce gori, zebe, 

Ja ljubih stoput — srcem samo tebe!« 


Božjaka nema, nema Medvedgrada, 
Oborila ih u prah doba mlada, 
Još samo stoji crna ona stijena — 
Al i sad jošte, kada pred Ivanje 
Za Okić-goru klonu svjetlo danje, 
Vrh crne hridi sjedi crna žena. 

I dođe noć. Odasvud vjetar struji, 
To sikće zrakom, vitla se i huji. 
Fijuče, cvili, reži, prepliće se. 

Na tisuće se rujne oči krijese. 

Sve gujsko pleme leteć amo grne; 
Tu poput kose savija se crne, 

Niz obraze joj podrhtava blijede 
I crnoj ženi crno srce jede. 

A ona bijele prekrstila ruke, 

Ni ne maknuv se ljute trpi muke. 

Sve šapće tiho: »Srce gori, zebe; 

Ja ljubih stoput — srcem samo tebe!« 
Još djed i unuk, otac, sinak zna, 

Ta sjena da je zmijska kraljica. 


Vienac, 1877. 


e-Lektire 


lektire.skole.hr 


Šljivari 


(Pučka priča) 


August Šenoa | Povjestice 


Kuga stigla kršćanski hatar7", 
Pukla su paklu vrata, 

S istoka dig'o se antikrist Tatar, 
Zapada hrlo se hvata: 

Tisuće konja, tisuće šaka, 
Kugu i zator nosi nam svaka. 
Strijela, misliš, planu svisoka, 
Gori, stenje zemlja široka! 
Kuda navali, 

Prži i pali; 

Tlači i kvači, 

Ljuto harači. 


Niti se štedi djetinja glava, 
Starce Tatarin kolje; 

Ne raste za njim zelena trava, 
Pusto je orano polje; 

Popove davi, crkve užiže, 
Konjic mu svetu vodu liže, 

A na posvećeni oltar Bož'i 
Pijani Tatar glavu položi. 
Moskva grdna pliva u krvi, 
Junačku Poljsku psoglavac7# smrvi, 
Ugarska rasu se cijela, 

Kralju slomi se žezlo, 

Sve je u krvi ogrezlo. 


A kralj Bela 
Kao prosjak vrluda, 
Glad ga mori, grlo mu gori, 


77 hatar (mađ.) - kraj, predio 


78 psoglavac - Tatarin (u narodu je nastala priča da su Tatari imali pasje glave). 

Za njim se pakleni urlaj ori, 
Jadan se pita: »Kamo ću, kuda? 
Nema li puta, 

Nema li kuta 

Među narodi svimi 

Da me bijednoga kralja primi? 
Krunu ću gubit, 

Još će me ubit. 

Istina, jao, jest dov'jek 

I kralj je samo čovjek.« 

Teški ga jadi stisli; 

Al' se brzo smisli, 

Kliknu: »Da, da! Hrvati; 

Ti će mi zaklona dati! 

Živi, žarki doduše, 

Al' opet dobre duše!« 


Bela donio glavu 

Sretno na Dravu, 

Zađe dalje gdje vrh brda 
Stoji Kalnik, gradina tvrda, 
Kao što ljuti vepar stoji, 
Ništ' se ne boji 

Pa si misli: »Neka! Neka! 
Oštri moj zub te psine čeka.« 


Hrvat Belu prima, 

Primio bi i prosjaka. 
Sablje tu ima, strelica ima, 
Ima Hrvat junaka! 


»Ne boj se, Belo, tvrdi su zidi, 
Tvrđi mi smo ljudi. 

Ne boj se, Belo, s mirom budi, 
Spremi si krunu, k počinku idi. 

Tu naša zemlja, tu naše pravo, 
Svetinje naše! — Nek dođe đavo!« 


Četa skupi se onoga hipa, 
Hrlo rukave si suče, 
Kopa jame, nasipe sipa, 

Kolje zabija, kamenje vuče, 

Vari smolu, zidine krpa, 

Kamenom gradu vrata zatrpa; 

Pa kad je bilo oko jutra, 

Miš ti ne smije ni van ni unutra. 
Bilo ko sred orlova gnijezda 

U koje ne mož' virnut neg' zvijezda; 
Sad neka Tatar po Kalniku lupa, 

Bit će mu šala, Boga mi, skupa. 


Već antikrist pokrio polje, 
Ali s daleka. 

Blizu ne smije! Što li čeka? 
Tatar vreba na konju dolje, 
Prema Kalniku žmiri, 

Gdje iza zida koplje viri. 
»Nije šala bludit po gorah, 
Bolje konjicu polje meko!« 
AT ja bih rek'o: 

Kalnik je vragu vraški orah. 


Danci gone dane; 

Jedan drugoga gleda, 

Jedan se k drugome ne da. 
Tad, jao, nestalo hrane, 

I sam Bela 

Osta bez jela. 

To su vam mršave večere bile. 
Šta ćete? Žezlo nema te sile 
Da u litici vrelo otvori, 

Ili kamen da krušcem stvori. 
»Vrata otvori!« — »Sačuvaj Bože! 
Za nama Tatar uvuć se može. 
Zakopan tu si, moli i posti, 

Pa ako imaš, glođi der kosti.« 


Tad za mrkle jedne noći 
Hrpa ljudi će pod grad doći, 


Iz sela Visoka"? seljaci 


79 Selo na obroncima Kalnika, nedaleko Novog Marofa. 

Dobri, al' mudri prostaci; 

Nose visoke grane žive, 

A na granah debele šljive. 

Dižuć grane 

Viknuše: »Eto vam hrane! 
Vidjesmo: Mana ne pada s neba, 
Gladni su, znamo, jesti im treba. 
To smo si rekli, 

Pune smo grane šljiva sjekli, 
Sve što imamo 

Eto vam damo. 

Slatko vam bilo! Sutra ć'mo opet 
Noseć vam šljive amo se popet.« 
Vesela četa tad šljive jela, 
Najviše pako sam kralj Bela; 

Pa su mu, vele, slađe bile 

Neg'li na ražnju pečeno pile. 
Svake noći 

Seljaci će doći 

Noseć grane žive, 

Na njih debele šljive; 

Bela se smij'o, šljive jeo, 

Jeduć šljive Tatare smeo — 
Kralju tatarskom koštice šalje. 
Tada viknu poganin ljuti: 

»Do vraga! Nisu čisti to puti, 

Šta ćemo čekat? Idemo dalje! 

S vragom neću imati posla, 

Ti me Hrvati drže za osla?« 


Tatarin ode. Slobodno sada 
Padoše vrata Kalnika grada, 

Iz njega Bela veselo šeta, 

S njime cijela junačka četa. 

Kralj će pokorno tada reći: 

»0j, vi ljudi iz sela Visoka, 
Ljudine vi ste, momci od oka, 
Hvala na hrani, hvala na sreći; 
Vašim da nisam postao gostom, 
Trapih se i sad nemilim postom. 


134 


e-Lektire 


lektire.skole.hr 


August Šenoa | Povjestice 135 


Plemstvo neksvim je harnosti plaća, 
Vi ste odsad kraljeva braća!« 


»Hvala ti, kralju,« vesela oka 
Rekoše ljudi iz sela Visoka: 

»Malo je bilo, šačica šljiva, 

AT ti je zato glava sad živa, 

Nu ne zaboravi svojega brata, 
Čednog šljivara, plemića Hrvata.« 


Tako, reče slijepac mi stari, 
Postaše prvinaši šljivari. 


Danica, 1881. 

Metodički 
instrumentarij 


dr. sc. Vladimira Velički 


Razmisli i stvaraj 


. Navedi naslove povjestica. 


Možeš li prema naslovima zaključiti o čemu bi pojedine 
povjestice mogle govoriti? Koje od njih su napisane prema 
legendi, a koje prema povijesnom događaju? 


Provjeri svoje odgovore. 


. Kada su pojedine povjestice napisane? 
Postolar i vrag 


. Stihovi ove povjestice pisani su nešto starijim jezikom. Koje riječi 
niste razumjeli? U Rječniku pronađite njihova značenja. 


* Ova povjestica je podijeljena u strofe različitih duljina, već prema 
tome kako se razvija radnja. Pronađite najkraću i najdužu strofu. 
Od koliko se stihova sastoje? 


* Postolar i vrag epska je pjesma kojoj je tema nadmudrivanje po- 
stolara i vraga, odnosno dobra i zla. 


- Kako je opisan lik postolara? Što su djeca tražila od njega? 


- Kako zamišljate lik vraga u ovome djelu? Kako se on ponaša i 
govori? 

- Zašto je postolar pristao na dogovor s vragom? 


Što znače stihovi: 


»Glad ne pita tko ga hrani. 
Na sve majstor moj privoli 
I dušu si utamani.« 


Zašto pjesnik kaže da si je postolar »utamanio dušu«? 
Koji se stihovi ponavljaju u cijeloj povjestici? 


Koga je postolar lijepo ugostio? 
Što je poželio za nagradu? Razmislite zašto? 


Što se sve vragu dogodilo? 
Kako je postolar na kraju postao slobodan? 


Pjesnik na jednom mjestu govori: 


»Psiče, puše, kune, psuje, 
Grize, plače, jadikuje...« 


Koju vrstu riječi upotrebljava? Koga opisuje? 
Ovaj je povjestica izuzetno ritmična. Čime se ritmičnost postiže? 


Odredite uvod, zaplet i rasplet u ovoj povjestici. Izmislite naslov 
za svaki pojedini dio. 


Jeste li ikada čuli poslovicu: Tko s vragom tikve sadi, o glavu mu 
se razbijaju? 


Što bi ona mogla značiti? 
Koje još narodne poslovice poznajete? 
Ovu povjesticu mogao bi pripovijedati neki putujući pripovjedač 


okupljenim mještanima na nekom trgu. Po čemu to možemo 
zaključiti? 

Pokušajte zamisliti takvu scenu. Osmislite sat pričanja priča u 
razredu. Izvedite ovaj tekst u razredu tako da zamislite da ste 
putujući pripovjedači. Stihovima koji se ponavljaju možete dodati 
ritam ili melodiju. Možete unijeti i neke rekvizite u 
pripovijedanje, obući se na naročit način kao pripovjedači, ili što 
drugo. 


Rad u četiri skupine 


Za raspoređivanje učenika u skupine može vam poslužiti digitalni 
alat Instant Classroom. Koristeći taj alat, učenike jednostavno 
možete podijeliti u skupine unutar razreda za grupni rad. Kolo 
sreće i generator slučajnih imena možete iskoristiti za situacije 
kada je potrebno prozvati učenika kako bi odradio zadatak ili 
odgovorio na određeno pitanje. 


Dostupan je na stranici Super Teacher Tools: 
http://e-laboratorij.carnet.hr/super-teacher-tools-mrezno- 


sjediste-super-nastavnike/) 


a) Autor nam u ovoj povjestici poručuje da se sve prepreke mogu 
savladati samo ako ne odustanemo. Prisjetite se jeste li ikada 
naišli na neke prepreke ili probleme te kako ste ih riješili? 


b)Isto tako, autor nam poručuje da se dobročinstvo uvijek ispla- 
ti, makar ga i nismo činili iz računa. Imate li i za to neki prim- 
jer iz svog ili tuđeg života? 


c) Autor nam poručuje i da se mali, siromašni čovjek iz naroda 
uvijek nekako domišljao kako da preživi u vrijeme velikih po- 
teškoća. U narodnim pričama ima puno domišljatih i pametnih 
siromaha. Nađite neki takav primjer u kojoj zbirci narodnih 
priča. 

d) Autor možda poručuje i da nije lako imati mnogobrojnu obitelj. 
Što mislite, je li to točno ili nije? Obrazložite odgovor. 

NAUČI, TO JE VAŽNO 


Povjestica je kraća ili duža epska pjesma povijesnoga sadržaja koja 
je napisana u stihovima. 

Povjestice najčešće govore o izmišljenom ili stvarnom povijesnom 
liku ili o nekom povijesnom događaju. Temu često uzimaju iz legendi 
ili narodnih predaja. 

Poticaji za daljnji rad 


Pronađite u knjižnici različita izdanja Šenoinih Povjestica te uspo- 
redite njihove naslovnice. Koje su godine prvi put izdane? 


Što se u Hrvatskoj događalo u vrijeme njihova izdavanja (druga 
polovica 19. stoljeća)? 


Ova je povjestica vrlo ritmična. Izmislite melodiju za ove stihove. 
Izvedite uglazbljenu povjesticu u razredu. 


Pokažite na kreativan način kako je postolar tri puta nadmudrio 
vraga. Pokušajte na što smješniji način prikazati vragove muke 
kad ga dobri postolar zarobi i njegovo veselje kad se uspije oslo- 
boditi. 


Poslušajte zvučne Povjestice u interpretaciji Urše Raukar. 


Pogledajte prijevod audiomamca na hrvatski znakovni jezik. 


Naučite svoje vršnjake iz razreda recitirati povjesticu uz 
znakovanje. 

Rječnik 


alem, alem-kam (tur.) - dragulj, 
dijamant; alem-vijenac - vijenac 
dijamanata 

alojski - pridjev prema aloj (grč.), vrsta 
mirisne južne biljke s velikim mesnatim 
listovima 


baviti se - boraviti 

bibavica - uzbibano (uzburkano) more 
biljur (tur.) - kristal 

blisnuti - bljesnuti 

bo - jer, zato, stoga, naime 

boljar - (rus.) velikaš, plemić, moćnik 
božjak - siromah, prosjak; opat, 
redovnik 

brenčati - brecati, tužno zvoniti 
brijeg - obala (pored uobičajenog zna- 
čenja 

bučvuriš - bućkuriš, kiseliš, slabo vino 


cincariti - škrtariti, cjenkati se (prema 
Cincarima, romanskom stanovništvu 
Balkana, poznatim trgovcima na malo) 
cjelina - livada, neobrađena zemlja 
cvijel - cvil, cvilež 


čam - čamotinja, tuga 
čemin - jasmin 
čisliti - brojati; nizati 
čislo - broj; niz 


doksat (tur.) - balkon, terasa 
dosle - do sada, dotle 

droban - sitan 
drum (tur.) — cesta, put 
dub - hrast 


đipiti - naglo skočiti; potrčati 
đisnuti - naglo skočiti 


ganuti se - pomaknuti se 
gavan - bogataš, moćnik 
glavnja - cjepanica, panj 
gled - pogled 

gramziti - žudjeti, težiti 
grič - brijeg, brdašce 
gusa - gusar 


harnost - zahvalnost 

hat (tur.) - at, konj, ždrijebac; hatac - 
mali hat, konjić 

hatar (mađ.) - kraj, predio 


kam - kamen 

kastelan - upravitelj gospodskog 
dvorca 

kin - muka 

koljeba - koliba 

komesar (lat.) - povjerenik 
kratiti - braniti, uskraćivati 
kreljut - krilo 

krisiti — krijesiti 

krmar - kormilar 

krstaš - barjak s krstom, križem 
krt - krtica 

lavorić - lahorić 

libanski - libanonski 

lijer - ljiljan 

lukati (kajk.) - viriti; luče - viri 

lunta (njem.) - starinska dugačka puška, 
»fitiljača« 


lje - baš, upravo, zbilja, zaista, samo 


mejdan (tur.) - megdan, boj 
miriti - mirisati; miri - miriši 
mlijedan - tanak 

muče - šutke 


nakovalo - nakovanj 

namjerce - slučajno (prema namjeriti, 
susresti, naići) 

napitati - nahraniti 

naprot - nasuprot 

narijek - naricanje, jadikovka 
nebotičan - koji dodiruje nebo, vrlo 
visok 

negve (mađ.) - okovi, lanci 

nena - majka, mati 

neumrli - besmrtan 

nijela - nosila 

noška - nožica 


obreći - obećati 

odoljan - odoljen, valerijana, macina 
trava, vrsta ljekovite zeljaste biljke sa 
sedativnim djelovanjem 

okresnica - zvijezda padalica 

okret - zavoj 

oma - odmah 

otim - tim 


per licentiam poeticam (lat.) — pjes- 
ničkom slobodom 
plav - lađa, brod 

pline - rasplinjava se, gubi se, nestaje 
posvijetiti - posvijetliti 

pramaljeće - proljeće 

profunt (tal.) - vojnički kruh 
prosloviti - progovoriti 

prošasti - prošli 


ranče - ljubimac, miljenče 

razvalina - ruševina 

razvijuša - biljka iz porodice krstašica 
(Euclidium syriacum) 

redomice - redom, svi s reda 

rozgot - grohot, smijeh 

rugavet - ruglo; poruga, sprdnja 


samum (ar.) - pustinjska pješčana oluja 
shvatiti - uhvatiti, zahvatiti 
silentium (lat.) - mir, šutite, tiho! 
sirak - žitarica nalik na proso 
sjemo - simo, ovamo 

snimiti - spustiti 

splesati - zgaziti, satrti, uništiti 
sraziti — uništiti 

srijed - sred 

stavan - čvrst, siguran, stalan 
stinuti - mrznuti, slediti se 
stražanin - stražar 

strenuus miles (lat.) - snažan, čvrst 
vojnik 

sVast - svastika, ženina sestra 
svijetiti - svijetliti 

svjetloba - svjetlina, svjetlost 


šajka - lađa 

šljivari - nekadašnji naziv (dijelom 
podrugljivi) za male, turopoljske i druge 
seoske plemiće 


teklić - glasnik, skoroteča 
trijes - grom 
trovni - otrovni 

trun — tron 
trus - potres 
tuj - tu 


ugibati se - ukloniti se, uklanjati se 
uštapiti se - osloniti se (kao na štap) 
utruditi se - umoriti se 

uznebice - prema gore, prema nebu 


vaj - jad; uzvik: jao! 

van - osim; van ti - osim tebe 

vasiona - svemir 

vasioni - cijeli, sav, čitav 

vehli - uveli 

vijor - vihor 

vojno - muž, suprug 

vrgo - bacio; vrgla - bacila; vrgnu - 
baci; vrgoh - bacih, nabacih (od glagola 
vrći, vrgnuti) 

zabit - zaborav 

zabogar, zabogarka - ubogar(ka), 
prosjak(inja), sirotinja 

zagaliti, zagalila - sakriti; sakrila 
zalukati, zaluče (kajk.) - zaviriti; zaviri 
zaman - uzalud 

zamniti - zaoriti se, zazvučati, začuti se 
zaorija - buka, orenje, poklič, galama 
zijan (tur.) - šteta, kvar, gubitak; 
štetočina 

zublja - baklja 

